
PIRMA SCENA 


Garsenas, aukšto kambarinis 

Ampyro stiliaus salonas. Ant židinio bronzinė statulėlė 
GARSENAS (įeina ir dairosi). Na štai. 
KAMBARINIS. Štai. 
GARSENAS. Tai štai kaip... 
KAMBARINIS. Tai štai kaip. 
GARSENAS. Aš... Aš manau... ilgainiui pripranti prie baldų. 
KAMBARINIS. Nelygu žmogus. 
GARSENAS. Ar visi kambariai vienodi? 


KAMBARINIS. Kur tau! Čia atvyksta kinų, indų. Kam jiems 
ampyro stiliaus krėslai? 


GARSENAS. O man kam? Žinote, kas aš buvau? Beje, tai 
visiškai nesvarbu. Mano gyvenimas visuomet buvo už- 
griozdintas nemėgstamais baldais ir dviprasmiškomis si- 
tuacijomis - tiesiog negalėjau apsieit be jų. Nieko sau - 
dviprasmiška situacija Luji Pilypo stiliaus valgomajame! 


KAMBARINIS. Pamatysite, ampyro stiliaus salonas - irgi 
neblogas dalykas. 


GARSENAS. A, gerai! Gerai, gerai, gerai. (Žvalgosi) Ir vis 
dėlto aš nesitikėjau... Tikriausiai žinote, ką teri pasakoja? 


KAMBARINIS. Apie ką? 


GARSENAS. Na... (Neapibrėžtas, platus mostas ranka) Apie 
visa šita. 

KAMBARINIS. Kaip jūs galite tikėti tais plepalais! Kalba 
žmonės, kurie čia nėra kojos įkėlę. Nes jeigu būtų įkėlę... 


GARSENAS. Taigi. (Abu juokiasi) 


GARSENAS (staiga surimtėjęs). Kur iešmai, žarijos, vari- 
niai piltuvai? 


KAMBARINIS. Juokaujat? 


GARSENAS (žiūrėdamas į jį). Kaip? Aha. Ne, aš nejuokau- 
ju. (Tyla. Vaikščioja po kambarį) Aišku, nei veidrodžių, 
nei langų. Nieko dūžtamo. (Staiga šiurkščiai) Kodėl iš 
manęs atėmė dantų šepetėlį? 


KAMBARINIS. Na štai! Jūs atgaunate savigarbą. Nuostabu. 


GARSENAS (piktai daužydamas krėslo ranktūrį). Prašau 
nekalbėti su manim familiariai. Aš suvokiu savo padėtį, 
bet nepakęsiu, kad jūs... 


KAMBARINIS. Na, na! Prašau atleisti. Ką padarysi, visi 
klientai klausinėja to paties. Nespėja įeiti: “Kur iešmai?" 
Tą akimirką jie, guldau galvą, negalvoja apie rytmetinį 
tualetą. Vos tik juos nuramini, ima reikalauti dantų šepe- 
tėlio. Bet, dėl Dievo meilės, gal teiktumėtės mažumėlę 
pamąstyti! Sakykite, na kam gi jums valytis dantis? 


GARSENAS (nurimęs). Taip, iš tiesų - kam? (Žvalgosi) Ir 
kam žiūrėt į veidrodį? O į bronžinę statulėlę - kiek širdis 
geidžia... Manau, bus valandėlių, kai žiūrėsiu į ją neati- 
traukdamas akių. Neatitraukdamas akių - ką? Na, na, 
nėra ko slėpti, aš gi sakau, kad suvokiu padėtį. Norite, 
papasakosiu, kaip būna? Žmogus dūsta, grimzta, skęsta, 
virš vandens - tik jo akys, ir ką jis mato? Bronzine 
statulėlę. Košmaras! Beje, tikriausiai jums uždraudė kal- 
bėti su manim, aš ir neprašau. Tik žinokit, manęs neuž- 
klupo netikėtai, galite nesigirt mane nustebinęs, žiūriu 
tiesai į akis. (Vėl žingsniuoja po kambarį) Vadinasi, šepe- 
tėlio nėra. Lovos irgi nėra. Juk čia niekad nemiegama, ar ne? 


KAMBARINIS. Žinoma, kad ne! 


GARSENAS. Taip ir maniau. Kam miegoti? Ilgainiui jus 

apima snaudulys. Jaučiate, kaip limpa akys, bet kam tau 
miegas? Išsitiesiat ant sofos, ir štiš!.. miegai išsilaksto. 
Pasitrini akis, atsikeli, ir vėl viskas iš pradžių. 


KAMBARINIS. Jūs toks romantiškas! 


GARSENAS. Nutilkit. Aš nedejuoju ir nešūkauju, o žiūriu 
tiesai į akis. Nenoriu, kad mane užkluptų iš pasalų. Ro- 
mantiškas? Vadinasi, čia neima miegas. Tikrai. Kam mie- 
goti, jei neima miegas? Puiku. Palaukit... Palaukit: kodėl 
taip sunku? Kodėl taip nežmoniškai sunku? Žinau - tai 
gyvenimas be pauzių. 


KAMBARINIS. Kokių pauzių? 


GARSENAS (mėgdžioja). Kokių pauzių? (Įtariai) Pažiūrėkit 
į mane. Taip ir maniau! Štai kodėl jūsų žvilgsnis toks 
nepakenčiamas, vulgariai įkyrus. Po šimts pypkių, jie at- 
rofavosi. 


KAMBARINIS. Apie ką jūs čia kalbat? 


GARSENAS. Apie jūsų vokus. O mes mirksim. Tai vadinasi 
mirksėjimu. Švysteli juodas žaibas, uždanga. nusileidžia 
ir vėl pakyla - pauzė baigėsi. Akys sudrėksta, pasaulis 
išnyksta. Jūs nežinote, kaip atgaivina tos keturi tūkstan- 
čiai poilsio akimirkų per valandą. Keturi tūkstančiai aki- 
mirkų užmaršties. Ir kai aš sakau keturi tūkstančiai...Tai 
gyvensiu be vokų? Nevaidinkit kvailio. Be vokų, be mie- 
go - ar ne vis tiek. Aš niekados nebemiegosiu... Bet kaip 
iškęsiu save patį? Pabandykite, na pasistenkite suprasti: 
matote, aš mėgstu tyčiotis ir... esu pratęs tyčiotis pats iš 
savęs. Bet aš... aš negaliu tyčiotis iš savęs be paliovos: 
tenai atvangą suteikdavo naktys. Aš miegodavau. Tyra 
vaiko miegu. Tai buvo tarsi atpildas. Sapnuodavau papra- 
stus sapnus. Didelę pievą... Pievą, ir tiek. Sapnuodavau, 
kad braidau po ją. Dabar diena? 


KAMBARINIS. Puikiai matote - dega šviesa. 
GARSENAS. Velniai rautų! Jums tai diena. O lauke? 


KAMBARINIS (apstulbęs). Lauke? 

GARSENAS. Lauke, anapus sienų? 

KAMBARINIS. Koridorius. 

GARSENAS. O koridoriaus gale? 

KAMBARINIS. Kiti kambariai ir kiti koridoriai, ir laiptai. 
GARSENAS. O toliau? 

KAMBARINIS. Nieko. 

GARSENAS. Jūs gi turite poilsio dieną. Kur einate? 


KAMBARINIS. Pas dėdę, vyriausiąjį kambarinį, į ketvirtą 
aukštą. 


GARSENAS. Turėjau pats suprasti. Kur jungiklis? 
KAMBARINIS. Jo nėra. 
GARSENAS. Kaip? Negalima užgesinti šviesos? 


KAMBARINIS. Direkcija gali išjungti srovę. Bet neprisime- 
nu, kad šitaip būtų atsitikę mūsų aukšte. Elektros turim 
į valias. 


GARSENAS. Labai gerai. Teks gyventi atvirom akim... 
KAMBARINIS (ironiškai). Gyventi... 


GARSENAS. Nesikabinėkite prie .žodžių. Atvirom akim. 
Visada. Akyse bus šviesu kaip vidurdienį. Galvoje taip 
pat. (Pauzė) O jeigu paleisčiau tą statulėlę į lempą, ji 
užgestų? 


KAMBARINIS. Per sunki. 


GARSENAS (suima rankomis statulėlę ir mėgina pakelti). 
Jūs teisus. Per sunki. 


Tyla 
KAMBARINIS. Jeigu aš jums nebereikalingas, - eisiu. 


GARSENAS (krūpteli). Išeinat? Iki pasimatymo. (Kambari- 
nis jau prie durų) Palaukite. (Kambarinis atsisuka) Tai 

skambutis? (Kambarinis linkteli galva) Aš galiu paskam- 
binti kada noriu, ir jūs ateisit? 


KAMBARINIS. Taip, turėčiau. Bet skambutis įnoringas. 
Išklero mechanizmas. 


Garsenas eina prie skambučio ir spūsteli mygtuką. 
Suskamba 


GARSENAS. Veikia! 


KAMBARINIS (nustebęs). Veikia. (Skambina savo ruožtu) 
Bet nesidžiaukite, greit suges. Taigi aš jūsų paslaugoms. 


GARSENAS (tiesia ranką, tarsi norėtų sulaikyti). Aš... 
KAMBARINIS. Ką? 


GARSENAS. Ne, nieko. (Eina prie židinio ir paima peilį 
popieriui pjaustyti) O kas čia? 


KAMBARINIS. Pats matote: peilis popieriui pjaustyti. 
GARSENAS. Čia yra knygų? 
KAMBARINIS. Ne. 


GARSENAS. Tad kam jis reikalingas? (Kambarinis trukteli 
pečiais) Gerai. Eikite. 


Kambarinis išeina 


ANTRA SCENA 


Garsenas vienas. Eina prie statulėlės ir glosto ją ranka. Čia 

atsisėda, čia atsistoja. Eina prie skambučio ir spaudžia 

mygtuką. Skambutis neveikia. Mėgina dar du tris kartus. 

Veltui. Tada eina prie durų ir bando jas atidaryti. Durys 
nepasiduoda. Jis šaukia 


GARSENAS. Kambarini! Kambarini! 


Jokio atsako. Kaip patrakęs daužo kumščiais du- 

ris, šaukdamas kambarinį. Paskui staiga nusira- 
mina ir atsisėda. Tą akimirką atsidaro durys ir 
įeina kambarinio lydima Inesė 


TREČIA SCENA 


Garsenas, Inesė, kambarinis 


KAMBARINIS (Garsenui). Šaukėt? 


GARSENAS (nori atsakyti, bet jo žvilgsnis sustoja prie Ine- 
sės). Ne. 


KAMBARINIS (atsigręždamas į Inesę). Ponia, jauskitės kaip 
namie. Jei norite ko paklausti... (Nusivylęs, kad Inesė tyli) 
Paprastai klientai mėgsta klausinėti... Kaip sau norit. 
Beje, apie dantų šepetuką, skambutį ir Barbedjeno bron- 
zinę statulėlę galite pasiklausti to pono, jis viską žino, 
paaiškins ne blogiau už mane. (Išeina) 


Tyla. Garsenas nežiūri į Inesę. Inesė žvalgosi, pa- 
skui staiga prieina prie Garseno 


INESĖ. Kur Florans? (Garsenas tyli) Aš klausiu, kur Flo- 
rans? 


GARSENAS. Nežinau. 


INESĖ. Nieko geresnio nesugalvojot? Bausmė, kai atima 
iš tavęs žmogų? Neišdegs. Florans kvailiukė, man jos nė 
kiek negaila. 


GARSENAS. Atsiprašau, kuo jūs mane laikote? 
INESĖ. Kaip - kuo? Jūs - budelis. 


GARSENAS (krūpteli, paskui ima juoktis). Kvailas nesusi- 
pratimas. Budelis! Jūs įėjote, pažvelgėt į mane ir nu- 
sprendėte, kad aš budelis. Fantastiška! Kambarinis tie- 
siog keistas. Jis turėjo mus supažindinti. Budelis! Aš - 
Žozefas Garsenas, publicistas ir rašytojas. Tiesą sakant, 
mūsų padėtis vienoda, ponia... 


Ušsklęstos durys 13 


INESĖ (karštai). Inesė Serano. Panelė. 


GARSENAS. Labai gerai. Puiku. Ką gi, ledai pajudėjo. 
Vadinasi, aš panašus į budelį? O iš ko pažinsi budelį? 


INESĖ. Jis atrodo, tarsi bijotų. 
GARSENAS. Bijotų? Įdomu. O ko gi? Savo aukų? 
INESĖ. Gana! Aš žinau, ką sakau. Mačiau save veidrody. 


GARSENAS. Veidrody? (Apsižvalgo) Nepakenčiama - jie 
išnešė viską, kas bent kiek primena veidrodį. (Pauzė) 
Šiaip ar taip, drįstu jums teigti, kad aš nebijau. Padėtis 
ne iš lengvųjų, ir aš tai puikiai suvokiu. Bet nebijau. 


INESĖ (trukteli pečiais). Jūsų reikalas. (Pauzė) Ar išeinate 
kartais į lauką pasivaikščioti? 


GARSENAS. Durys užsklęstos. 
INESĖ. Tuo blogiau. 


GARSENAS. Suprantu, kad mano buvimas jus erzina. Ir aš 
meilyčiau likti vienas: reikia susikaupti, apmąstyti savo 
gyvenimą. Bet mes netrukdysime viens kitam, esu tuo 
tikras: aš nekalbu, nesiblaškau, netriukšmauju. Tik, jeigu 
leisite, duosiu patarimą: turėsime būti nepaprastai man- 
dagūs vienas kitam. Tai bus geriausia mūsų gynyba. 


INEsSĖ. Nesu mandagi. 
GARSENAS. Tada aš būsiu mandagus už abu. 


Tyla. Garsenas sėdi ant sofos. Inesė vaikštinėja 
skersai išilgai kambario 


INESĖ (žiūri į jį). Kas jūsų lūpoms? 
GARSENAS (pažadintas iš minčių). Ką? 


INESĖ. Ar negalėtumėt suvaldyti savo lūpų? Sukasi po 
nosim kaip vijurkas. 


GARSENAS. Prašau atleisti, aš šito nežinojau. 


INESĖ. Todėl ir sakau. (Garsenui nervingai trūkčioja lū- 

pos) Ir vėl? Norite būti mandagus, o nesirūpinate savo 
veidu. Jūs čia ne vienas ir neturite teisės mane dirginti 
savo baime. 


GARSENAS (atsistoja ir eina prie jos). O jūs nebijote? 
INESĖ Ko? Baimė tiko prieš tai, kai dar buvo vilties. 


GARSENAS (tyliai). Vilties nebėra, bet viskas dar prie- 
šaky. Mes dar nepradėjome kentėti, panele. 


INESĖ. Žinau. (Pauzė) Tai kas gi dar atsitiks? 
GARSENAS. Nežinau. Aš laukiu. 


Tyla. Garsenas atsisėda. Inesė vėl matuoja kamba- 
rį. Garsenui nervingai trūkčioja lūpos. Paskui jis 
žvilgteli į Inesę ir užsidengia rankomis veidą. Įei- 
na Estelė ir kambarinis 


KETVIRTA SCENA 


Inesė, Garsenas, Estelė, kambarinis 


ESTELĖ (žiūri į Garseną, kuris sėdi nepakeldamas galvos. 
Garsenui). Ne! Ne, ne, nepakelk galvos. Aš žinau, ką tu 
slepi delnuose, žinau, kad nebeturi veido. (Garsenas ati- 
traukia rankas) Oi! (Pauzė. Nustebusi) Aš jūsų nepažįstu. 


GARSENAS. Aš nesu budelis, ponia. 


ESTELĖ. Aš ir nemaniau, kad jūs budelis. Aš... Man pasi- 
rodė, kad kažkas norėjo man iškrėsti pokštą. (Kambari- 
niui) Jūs dar ko nors laukiate? 


KAMBARINIS. Ne, nieko. 


ESTELĖ (su palengvėjimu). O! Tai mes liksime vieni, po- 
nas, ponia ir aš? (Ima juoktis) 


GARSENAS (šaltai). Nematau nieko juokingo. 


ESTELĖ (tebesijuokia). Tos sofos tokios bjaurios. Tik pa- 


Ušsklęstos durys 15 


žiūrėkite, kaip jas sustatė! Tarytum šiandien pirma Nau- 
jųjų metų diena, ir aš svečiuojuosi pas tetą Mari. Kiekvie- 
nam po sofą, ar ne? Šita mano? (Kambariniui) Aš niekad 
ant jos nesisėsiu, juk tai baisu: mano suknelė žydra, o 
sofa ryškiai žalia. 


INESĖ. Imkite mano. 


ESTELĖ. Tamsiai raudoną? Jūs labai maloni, bet ji irgi 
netinka. Ko norėti, kiekvienam savo dalis. Man kliuvo 
žalia, ir tebūnie. (Pauzė) Labiausiai tiktų pono sofa. 


Tyla 
INESĖ. Ar girdite, Garsenai? 


GARSENAS (krūpteli). Sofa... O, atsiprašau. (Atsistoja) Ji 
jūsų, ponia. 


ESTELĖ. Dėkoju. (Nusivelka paltą ir numeta ant sofos. 
Pauzė) Susipažinkime, kad jau tenka gyventi kartu. Aš - 
Estelė Rigo. 


Garsenas nusilenkia ir ruošiasi prisistatyti, bet jį 
aplenkia Inesė 


INESĖ. Inesė Serano. Labai malonu. 
GARSENAS (vėl nusilenkia). Žozefas Garsenas. 
KAMBARINIS. Ar aš dar reikalingas? 

ESTELĖ. Ne, jūs laisvas. Aš paskambinsiu. 


Kambarinis nusilenkia ir išeina 


PENKTA SCENA 


Inesė, Garsenas, Estelė 


INESĖ. Jūs labai graži. Mielai jus būčiau pasitikusi su 
gėlėmis. 


ESTELĖ. Gėlėmis? Taip. Labai mėgau gėles. Čia jos nuvys- 

tų - per karšta. Tiek to. Svarbiausia - neprarasti geros 
nuotaikos, ar ne? Jūs... 


INESĖ. Taip. Aną savaitę. O jūs? 


ESTELĖ. Aš? Vakar. Apeigos tebesitęsia. (Ji kalba labai 
paprastai, bet tarsi matydama tai, apie ką pasakoja) Vėjas 
blaško sesers šydą. Ji iš paskutiniųjų stengiasi pravirkti. 
Dar, dar truputį! Štai ir pavyko! Dvi ašaros, dvi mažutės 
ašarėlės sublizgėjo po gedulo šydu. Olga Žardė šįryt 
atrodo baisiai. Ji laiko seserį už parankės. Ji neverkė - 
jos dažytos blakstienos, ir aš turiu pasakyti, kad... Tai 
buvo geriausia mano draugė. 


INESĖ. Jūs labai kentėjote? 
ESTELĖ. Ne. Gal tik jaučiau nuovargį. 
INESĖ. O kas jums buvo? 


ESTELĖ. Plaučių uždegimas. (Tokiu pat tonu kaip pirma) 
Na štai, jau viskas, jie išeina. Laba diena! Laba diena! 
Spaudžia vieni kitiems ranką. Mano vyras susirgo iš siel- 
varto, jis liko namie. (Inesei) O jūs nuo ko? 


INESĖ. Nuo dujų. 
ESTELĖ. O jūs, pone? 


GARSENAS. Nuo dvylikos kulkų. (Estelė lošteli atgal) At- 
leiskite, aš numirėlis iš ne per geriausios kompanijos. 


ESTELĖ. Mielas pone, gal malonėtumėte nevartoti tokių 
šiurkščių žodžių. Tai... tai įžeidžia. O pagaliau, kas čia 
tokio? Gal mes niekada ir nebuvome tokie gyvi. Jei jau 
būtinai reikia įvardinti tą... tą būseną, siūlau mus vadinti 
nesančiaisiais, šitaip daug korektiškiau. Ar seniai jūsų 
nebėra? 


GARSENAS. Apie mėnesį. 
ESTELĖ. Iš kur jūs? 
GARSENAS. Iš Rio. 


ESTELĖ. O aš iš Paryžiaus. Ten liko kas nors iš jūsiškių? 

GARSENAS. Žmona. (Tokiu pat tonu kaip Estelė) Ji atėjo 
į kareivines, kaip ir kasdien, bet jos neįleido. Ji žiūri pro 
tvoros strypus. Ji dar nežino, kad manęs nebėra, bet 
nujaučia. Netrukus nueina. Vilki juodais drabužiais. Tuo 
geriau, nereikės persirengti. Ji neverkia; ji niekad ne- 
verkdavo. Skaisčiai šviečia saulė, o ji tokia juoda tuščioje 
gatvėje ir žiūri didelėm aukos akim. Kaip ji mane erzina! 


Tyla. Garsenas sėdasi ant vidurinės sofos ir užsi- 
dengia rankomis veidą 


INESĖ. Estele! 

ESTELĖ. Ponas, ponas Garsenai! 
GARSENAS. Kas? 

ESTELĖ. Jūs atsisėdote ant mano sofos. 
GARSENAS. Atsiprašau. (Atsistoja) 
ESTELĖ. Jūs toks susimąstęs. 


GARSENAS. Užbaiginėju sąskaitas su gyvenimu. (Inesė ima 
juoktis) Tie, kurie juokiasi, geriau pasektų mano pavyz- 
džiu. 

INESĖ. Mano sąskaitos su gyvenimu jau užbaigtos. Visiš- 


kai. Ten viskas savaime susitvarkė, man nebereikia rūpin- 
tis. 


GARSENAS. Tikrai? Jūs manote, kad taip paprasta! (Per- 
braukia ranka kaktą) Kaip karšta! Jums leidus... (Nori 
nusivilkti švarką) 


ESTELĖ. Jokiu būdu! (Švelniau) Ne. Negaliu pakęsti vien- 
marškinių vyrų. 


GARSENAS (vėl apsivelka). Gerai. (Pauzė) Ištisas naktis 
praleisdavau redakcijoje. Ten visuomet būdavo kaip pir- 
ty. (Pauzė. Tokiu pat tonu kaip anksčiau) Ten yra karšta 
kaip pirty. Naktis. 


ESTELĖ. Žiūrėk, tikrai jau naktis. Olga nusirenginėja. 
Kaip greitai žemėje bėga laikas. 


2. Karalius miršta 

INESĖ. Naktis. Jie užantspaudavo mano: kambario duris. 
Dabar jis tuščias ir tamsus. 


GARSENAS. Jie sukabino švarkus ant kėdžių atlošų. Pasi- 
raitė marškinių rankoves. Ten įsismelkęs vyrų ir cigarų 
kvapas. (Pauzė) Man patiko gyventi tarp vienmarškinių 


vyrų. 


ESTELĖ (šaltai). Ką gi, mūsų skoniai skiriasi. (Inesei) O 
jūs mėgstate vienmarškinius vyrus? 


INESĖ. Aš ne itin mėgstu vyrus, ar jie būtų vienmarški- 
niai, ar su švarkais. 


ESTELĖ (žiūri į juos nustėrusi). Bet kodėl, kodėl mus 
uždarė kartu? | 


INESĖ (vos nerėkia). Ką jūs kalbat? 


ESTELĖ. Žiūriu į jus abu ir mąstau apie tai, kad gyvensi- 
me kartu... aš tikėjausi atrasti draugus, gimines. 


INESĖ. Nuostabųjį draugą su skyle veide. 


ESTELĖ. Ir jį. Jis puikiai šoko tango. Bet kodėl jie suvedė 
mus, būtent mus? 


GARSENAS. Matyt, atsitiktinai. Žmones įkurdina, kur gali, 
iš eilės, kur yra vietos jiems atvykus. (Inesei) Kodėl jūs 
juokiatės? 


INESĖ. Todėl, kad juokinate tuo savo atsitiktinumu. Jums 
būtinai reikia paguodos? Jie nieko nedaro atsitiktinai. 


ESTELĖ (nedrąsiai). O gal mes kada esam susitikę? 
INESĖ. Niekuomet. Nebūčiau jūsų pamiršusi. 


"ESTELĖ. O gal turime bendrų pažįstamų? Jūs pažįstate 
Diubua- Seimūrus? 


INESĖ. Vargu bau. 
ESTELĖ. Jų namai visiems atviri. 
INESĖ. O ką jie veikia? 


ESTELĖ (nustebusi). Nieko. Jie turi pilį Koreze ir... 

INESĖ. Aš tarnavau pašte. 


ESTELĖ (kiek atšlyja). O, tikrai?.. (Pauzė) O jūs, ponas 
Garsenai? 


GARSENAS. Niekad nebuvau išvykęs iš Rio. 


ESTELĖ. Taigi jūs visiškai teisus: mus suvedė atsitiktinu- 
mas. 


INESĖ. Atsitiktinumas. Tai ir tie baldai čia atsitiktiniai? 
Atsitiktinė ir ši ryškiai žalia sofa - dešinėje, ir tamsiai 
raudona - kairėje? Irgi atsitiktinumas, ar ne? Ką gi, tik 
pamėginkite jas sukeisti vietomis, ir pamatysit. O bronzi- 
nė statulėlė irgi atsitiktinai? O tas karštis? Tas karštis! 
(Tyli) Jie viską sutvarkė iš anksto, jautriai apgalvojo net 
menkiausią smulkmeną. Šitas kambarys yra skirtas tik 
mums. 


ESTELĖ. Liaukitės! Čia taip negražu, vulgaru, kampuota. 
Nemėgau kampų. 


INESĖ (trukteli pečiais). O aš, jūsų nuomone, gyvenau 
ampyro stiliaus salone? 


Pauzė 
ESTELĖ. Vadinasi, viskas buvo numatyta? 
INESĖ. Viskas. Mes parinkti specialiai. 


ESTELĖ. Vadinasi, ne atsitiktinai jūs sėdite priešais ma- 
ne? (Pauzė) Ko jie laukia? 


INESĖ. Nežinau. Bet laukia. 


ESTELĖ. Nepakenčiu, kai laukiama, kaip aš pasielgsiu. 
Iškart apima noras daryti atvirkščiai. 


INESĖ. Tai ir darykit! Darykit! Jūs net nežinote, ko jie 
nori. 


ESTELĖ (trepteli koja). Tai nepakenčiama. Ir kažkas man 
turi atsitikti per judu? (Žiūri į juos) Per judu. Anksčiau 
buvo veidų, kuriuose viską išskaitydavau. Jūsų veiduose 
nieko neįžiūriu. 


2* 

GARSENAS (staiga Inesei). Tai kodėl mes esame drauge? 
Jūs jau prasitarėte - klokit viską be užuolankų. 


INESĖ (nustebusi). Bet aš pati ničnieko nežinau. 
GARSENAS. Reikia žinoti. (Susimąsto) 


INESĖ. Jei tik kiekvienam iš mūsų užtektų drąsos pasaky- 
ti... 


GARSENAS. Ką? 
INESĖ. Estele!! 
ESTELĖ. Taip? 
INESĖ. Ką jūs padarėte? Kodėl jie jus atsiuntė čia? 


ESTELĖ (skubiai). Aš nežinau, aš nieko nežinau! Man 
regis, tai klaida. (Inesei) Nesišypsokit! Pagalvokite, kiek 
žmonių kasdien... paliauja buvę. Tūkstančių tūkstančiai 
atkeliauja čia ir turi reikalų tik su žemesnio rango patar- 
nautojais, bemoksliais. Todėl kaipgi nebus klaidų? Na 
nesijuokit. (Garsenui) Ir jūs. Pasakykite ką nors. Jeigu aš 
esu jų klaida, jie galėjo apsirikti ir dėl jūsų. (Inesei) Ir dėl 
jūsų. Geriau manykim, kad mes čia patekome per klaidą! 


INESĖ. Viską pasakėte? 


ESTELĖ. O ką dar norėtumėte sužinoti? Neturiu ko slėpti. 
Buvau bedalė našlaitė. Auginau jaunesnįjį brolį. Man 
pasipiršo senas tėvo draugas. Jis buvo turtingas, geras 
žmogus, aš sutikau. O kaip jūs būtumėt pasielgusi mano 
vietoj? Brolis sirgo, jam reikėjo gero gydymo. Su vyru 
pragyvenom šešerius metus be jokio debesėlio. Prieš porą 
metų sutikau tą, kurį man buvo skyręs likimas. Pamilom 
"vienas kitą iš pirmo žvilgsnio, jis kalbino drauge bėgti, 
bet aš atsisakiau. O paskui susirgau plaučių uždegimu. 
Štai ir viskas. Gal kas dėl kokių nors principų ir galėtų 
man prikišti, kad paaukojau savo jaunystę seniui. (Garse- 
nui) Kaip jūs manote, tai nuodėmė? 


GARSENAS. Žinoma, ne. (Pauzė) O jūs manote - nuodėmė 
gyventi pagal savo principus? 

ESTELĖ. Kas jums galėtų tai prikišti? 


GARSENAS. Aš leidau pacifistinį laikraštį. Prasidėjo karas. 
Ką daryti? Visų akys nukrypo į mane: “Ar jis išdrįs?" Ir 
va - išdrįsau. Atsisakiau eiti į frontą, ir jie mane sušaudė. 
Argi aš kaltas? 


ESTELĖ (padeda ranką ant jo dilbio). Jūs nekaltas, jūs... 


INESĖ (ironiškai užbaigia). Herojus. O jūsų žmona, Gar- 
senai? 


GARSENAS. O ką? Aš ją ištraukiau iš purvo. 

ESTELĖ (Inesei). Matot, matot! 

INESĖ. Matau. (Pauzė) Kam tos komedijos? Čia visi savi. 
ESTELĖ (arogantiškai). Savi? 


INESĖ. Žmogžudžiai. Mes pragare, brangute, čia niekad 
nedaroma klaidų ir žmonės niekad nepasmerkiami už 
nieką. 


ESTELĖ. Nutilkit. 
INESĖ. Pragare! Pasmerkti! Pasmerkti! 


ESTELĖ. Nutilkite. Ar nenutilsite? Aš draudžiu jums kar- 
toti šiurkščius žodžius. 


INESĖ. Pasmerkta, šventuolėle! Pasmerktas, nepriekaiš- 
tingasis herojau! Savo malonumus mes jau atsiėmėm, 
tiesa? Yra žmonių, kurie iki pat mirties kentėjo dėl mūsų, 
o mes iš jų tyčiojomės. Dabar atėjo atpildo valanda. 


GARSENAS (užsimoja). Ar nenutilsit? 


INESĖ (žiūri į jį be išgąsčio, bet nepaprastai nustebusi). A- 
a-a! (Pauzė) Palaukit! Aš supratau, aš žinau, kodėl jie 
mus įkurdino kartu. 


GARSENAS. Galvokite, ką sakot. 


INESĖ. Pamatysite, kaip paprasta. Neverta nė sudilusio 
skatiko! Mūsų nekankina fiziškai, tiesa? Iš vis dėlto 
mes pragare. Ir niekas nebeateis. Niekas. Mes liksime 

vieni amžinai drauge. Argi ne taip? Tiesą sakant, 
mums trūksta čia tik budelio. 


GARSENAS (šnabžda). Žinau. 


INESĖ. Tai va - taupumo sumetimais jie sumažino perso- 
nalą, štai ir viskas. Čia savitarna, kaip valgykloj. 


ESTELĖ. Ką jūs tuo norite pasakyti? 
INESĖ. Budelis - kiekvienas iš mūsų kitiems dviem. 
Pauzė. Jie apmąsto tą žinią 


GARSENAS (tyliai). Aš nebūsiu jūsų budelis. Aš nelinkiu 
jums nieko blogo ir neturiu su jumis nieko bendro. Nie- 
ko. Kas gali būti paprasčiau? Tad padarome šitaip: kiek- 
vienas eina į savo kampą - tai savigyna. Jūs čia, jūs čia, 
aš ten. Ir tylim. Nė žodžio, juk nėra sunku, ar ne? Kiek- 
vienam per akis savo rūpesčių. Man rodos, išbūčiau de- 
šimt tūkstančių metų nekalbėdamas. 


ESTELĖ. Aš turiu tylėti? 


GARSENAS. Taip. Ir mes... mes būsime išgelbėti. Tylėki- 
me. Susitelkime tik į save, nežiūrėkim į kitus. Gerai? 


INESĖ. Gerai. 
ESTELĖ (kiek dvejodama). Gerai. 


GARSENAS. Tad sudie. (Sėdasi ant savo sofos, užsidengia 
rankomis veidą) 


Tyla. Inesė pati sau ima dainuoti: 


Ten, gatvelėj Blancs-Manteaux, * 
Sukalė gražius pastolius. 
Jie iškilo per du colius - 
Štai koks mūsų ešafotas. 
Tai bent gatvė Blancs-Manteaux! 


Ten, gatvelėj Blancs-Manteaux, 
Budelis anksti pakirdo, 


* Vienuolių servitų ordinas (red.). 

Turi darbo per akis - 

Reik nukirsdint generolus, 
Vyskupus ir admirolus. 

Tai bent gatvė Blancs-Manteaux! 


Ten, gatvelėj Blancs-Manteaux, 
Pažiūrėkit, kiek ponių, 

O jau kokių prašmatnių! 

Tik jos visos be galvų, 

Žemėj pilna skrybėlių. 

Tai bent gatvė Blancs-Manteaux! 


Tuo metu Estelė pudruojasi ir dažosi lūpas. Pud- 
ruodamasi neramiai ieško akimis veidrodžio. Rau- 
siasi rankinuke, paskui atsisuka į Garseną 


ESTELĖ. Pone, gal turite veidrodį? (Garsenas neatsako) 
Veidrodį ar kišeninį veidroduką, nesvarbu. (Garsenas ne- 
atsako) Jeigu paliekate mane vienut vieną, duokite nors 
veidrodį. 


Garsenas sėdi susiėmęs rankom galvą ir nieko ne- 
atsako 


INESĖ (skubiai). Aš turiu veidrodėlį rankinuke. (Vis ieš- 
ko, rausiasi savo rankinuke, nusivylusi) Nebeturiu. Tik- 
riausiai paėmė raštinėje. 

ESTELĖ. Kaip gaila. 


Pauzė. Ji užsimerkia ir susvyruoja. Inesė pribėga 
ir ją palaiko 


INESĖ. Kas jums? 


ESTELĖ (atsimerkia ir šypsosi). Keistas jausmas. (Čiupinė- 
ja save) Jums taip nebūna? Kai savęs nematau, kad ir 
kiek čiupinėčiau kūną, vis atrodo, jog manęs nėra. 


INESĖ. Laimingoji! O aš visuomet jaučiu save iš vidaus. 


ESTELĖ. O taip, iš vidaus... Visa, kas dedasi galvose, taip 
miglota ir klaidinga. (Pauzė) Mano miegamajame šeši 

dideli veidrodžiai. Aš juos matau. Matau. Bet jie manęs 
nemato. Jie atspindi kušetę, kilimą, langą... Koks tuščias 
veidrodis be manęs. Kalbėdamasi atsisėsdavau taip, kad 
save matyčiau. Aš kalbėdavau ir matydavau save kalban- 
čią. Matydavau iš šalies, kaip mane mato žmonės, tad 
neprarasdavau budrumo. (Apimta nevilties) O kaip lūpos? 
Esu tikra, nusidažiau kreivai. Bet aš gi negaliu likti am- 
žiams be veidrodžio! 


INESĖ. Norite, aš būsiu jūsų veidrodis? Eikit šen, aš jus 
kviečiu į svečius. Sėskitės ant mano sofos. 


ESTELĖ (rodo į Garseną). Bet... 

INESĖ. Jis mums nerūpi. 

ESTELĖ. Mes juk skaudinsime vieni kitus, pati taip sakėt. 
INESĖ. Argi panašu, kad aš norėčiau jums pakenkti? 
ESTELĖ. Ką gali žinoti... 


INESĖ. Tai tu mane įskaudinsi. Na ir kas? Kad jau reikia 
kentėti, tebūnie dėl tavęs. Sėsk. Pasislink arčiau. Dar. 
Žiūrėk man į akis: matai save? 


ESTELĖ. Aš visai mažytė. Vos įžiūriu. 


INESĖ. O aš matau tave. Visą. Klausinėk. Būsiu pats 
geriausias veidrodis. 


Sutrikusi Estelė atsigręžia į Garseną, tarsi prašy- 
dama pagalbos 


ESTELĖ. Pone! Pone! Ar mes jums netrukdom savo plepa- 
lais? 


Garsenas neatsako 


INESĖ. Palik jį ramybėj, nėra ko jo paisyt, mes vienos. 
Klausinėk. 


ESTELĖ. Ar aš gerai pasidažiau lūpas? 


INESĖ. Parodyk. Ne per geriausiai. 

ESTELĖ. Taip ir maniau. Gerai, kad (žvilgteli į Garseną) 
manes niekas nematė. Dar pasidažysiu. 


INESĖ. Jau geriau. Na, na! Neiškreipk lūpų kontūrų. Klausyk 
manęs. Taip, taip. Gerai. 


ESTELĖ. Taip, kaip buvo, kaip atėjau? 


INESĖ. Geriau. Vulgariau, žiauriau. Tavo lūpos - pragaro 
anga. 


ESTELĖ. Hm... O ar tai gerai? Mane erzina, kad nematau 
pati savęs. Prisiekiate, kad gerai? 


INESĖ. Ar nenorėtumėt pereiti prie “tu"? 
ESTELĖ. Prisieki, kad gerai? 
INESĖ. Tu graži. 


ESTELĖ. O jūsų geras skonis? Ar jūsų skonis toks kaip 
mano? Kaip apmaudu, tiesiog pikta! 


INESĖ. Mano skonis kaip tavo, nes tu man patinki. 
Atidžiai žiūrėk į mane. Šypsokis man. Aš irgi ne kokia 
pajodžarga. Argi nesu vertesnė už veidrodį? 


ESTELĖ. Nežinau. Jūs mane trikdot. Savo atvaizdą buvau 
prisijaukinusi. Aš jį taip gerai pažinojau... Nusišypsosiu: 
mano šypsena nugrims jūsų vyzdžių gelmėje, ir vienas 
Dievas težino, kas atsitiks. 


INESĖ. O kas tau trukdo prisijaukinti mane? (Jos žiūri 
viena į kitą. Estelė šypsosi, kiek pasiduoda) Tu tikrai ne- 
nori sakyt man “tu"? 


ESTELĖ. Man sunku moterims sakyti “tu". 


INESĖ. Ypač pašto tarnautojoms, ar ne? Kas ten ant skruosto? 
Raudona dėmė? 


ESTELĖ (krūpteli). Koks siaubas, raudona dėmė! Kur? 


INESĖ. Ten, ten! Pakliuvai į spąstus, paukštyte! Nėra 
jokios raudonos dėmės. Nė mažiausios. Na, kaip? O jeigu 
veidrodis imtų meluoti? Arba jei užsimerkčiau, nežiūrė- 

čiau į tave, kas tau iš to grožio? Nebijok: aš žiūrėsiu į 
tave, mano akys visuomet bus atmerktos. Ir aš būsiu 
gera, labai gera. Tik privalai man sakyti “tu". 


Pauzė 
ESTELĖ. Aš tau patinku? 
INESĖ. Labai! 

Pauzė 
ESTELĖ (galva rodydama į Garseną). Norėčiau, kad ir jis 
žiūrėtų į mane. 
INESĖ. Cha! Todėl, kad vyras. (Garsenui) Jūs laimėjot. 
(Garsenas neatsako) Tad žiūrėkite į ją! (Garsenas neatsa- 
ko) Nevaidinkit komedijos, girdėjote kiekvieną mūsų žo- 
dį. 
GARSENAS (staiga pakelia galvą). Jūs teisi - kiekvieną 
žodį. Veltui stengiausi pirštais užsikimšt ausis, bet kur tu 


pabėgsi nuo jūsų plepalų. Dabar paliksite mane ramybė- 
je? Man jūs nerūpite. 


INESĖ. O mažytė rūpi? Matau jus kaip nuluptą: apsime- 
tate abejingas, gal užkibs. 


GARSENAS. Kartoju, palikite mane ramybėje. Kažkas re- 
dakcijoj kalba apie mane, norėčiau paklausyt. Galite būti 
rami, man nusispjaut ant jūsų mažytės. 


ESTELĖ. Ačiū. 
GARSENAS. Nenorėjau būti storžievis... 
ESTELĖ. Galvijas! 
Pauzė. Jie stovi vienas priešais kitą 
GARSENAS. Na, štai! (Pauzė) Juk maldavau - nutilkit. 


ESTELĖ. Tai ji pradėjo. Ji man pasiūlė savo veidrodį, o aš 
jos neprašiau nieko. 


INESĖ. Nieko. Tik sukaisi aplink jį ir vaipeisi, norėdama 
atkreipti dėmesį. 

ESTELĖ. Tai kas? 


GARSENAS. Ar papaikot? Jūs gi matote, kuo viskas baigia- 
si. Nutilkit gi! (Pauzė) Mes kuo ramiausiai susėsime, 
užsimerksim ir pasistengsime pamiršti kits kitą. 


Pauzė. Jos vangiai sliūkina į savo vietas. Susėda. 
Staiga Inesė atsisuka 


INESĖ. O, pamiršti! Koks vaikiškumas! Jūs man įkyrėjot 
iki gyvo kaulo. Nuo jūsų tylėjimo man sprogsta ausų 
būgneliai. Galite užsikimšti burną, nusipjaut liežuvį, vis 
tiek būsite čia. Nuslopinsite savo mintis? Aš jas girdžiu, 
jos tiksi kaip žadintuvas, žinau, kad ir jūs girdite mano 
mintis. Na ir kas, kad kiūtot susigūžęs sofos kamputyje, 
jūs visur, garsai pasiekia mane sutepti, nes jūs girdėjote 
juos sklindančius. Jūs iš manęs pavogėt viską, net veidą: 
jūs jį matote, o aš ne. O ją? Ją? Ir ją iš manęs pavogėt: 
jei būtume vienos, manote, ji elgtųsi šitaip su manim! 
Ne, ne, neleisiu jums, - atidenkite veidą, taip jums per 
daug patogu. Jūs sėdėsite nieko nejausdamas, pasinėręs 
į save kaip Buda, o aš užsimerksiu ir jausiu, kad ji jums 
atiduoda visus savo žodžius, visus judesius, net suknelės 
šlamesį, ir šypsosi jums, o jūs nematot... Na, tik ne tai! 
Aš pati renkuosi savo pragarą, noriu matyti jūsų veidą ir 
stot į atvirą kovą. 


GARSENAS. Taip ir maniau, kad viskas šitaip pasibaigs; jie 
suraitė mus kaip šiltą vilną. Jei būtų apgyvendinę mane 
su vyrais... Vyrai moka tylėti. Bet ko norėt! (Jis prieina 
prie Estelės ir paima ranka už smakro) Tai kaip, pupyte, 
aš tau patinku? Sako, kritau į akį? 


ESTELĖ. Nelieskite manęs. 


GARSENAS. Še tau! Nėra ko varžytis! Žinai, aš labai my- 
lėjau moteris. Ir jos mane labai mylėjo. Atsipalaiduok, 
mums nebėra ko prarasti. Kam tas mandagumas? Kam tos 
ceremonijos? Čia visi savi! Netrukus būsime nuogi kaip 
kirmėlės. 


ESTELĖ. Paleiskite mane! 

GARSENAS. Kaip kirmėlės! Juk aš įspėjau. Prašiau ramy- 
bės ir trupučio tylos. Užsikimšau pirštais ausis. Kalbėjo 
Gomezas, stovėdamas tarp stalų, c vyrai redakcijoj klau- 
sėsi jo. Vienmarškiniai. Norėjau suprasti, apie ką jie kal- 
ba, bet neįstengiau: žemėje įvykiai veja vienas kitą. Ar 
negalėjot patylėti? Dabar viskas baigta, jis nebekalba, ir 
aš nesužinosiu, ką galvoja apie mane. Tiek to, mes turi- 
me eit iki pat galo. Nuogi kaip kirmėlės: noriu žinoti, su 
kuo turiu garbės. 


INESĖ. Jūs žinote. dabar žinote. 


GARSENAS. Kol kiekvienas iš mūsų neprisipažins, už ką 
jis nuteistas, mes nieko nesužinosim. Tu, šviesiaplauke, 
pradėk. Kodėl? Pasakyk mums - kodėl? Tavo atvirumas 
gal padės išvengti negandų. Kai suvoksime savo ydas... 
Tad kodėl? 


ESTELĖ. Sakau gi, kad nenumanau. Jie man nepaaiškino. 


GARSENAS. Žinau. Man jie irgi nepanoro atsakyti. Bet aš 
pažįstu save. Bijai kalbėti pirma? Labai gerai. Pradėsiu 
aš. (Tyla) Aš nesu iš gražiųjų. 


INESĖ. Gerai žinom, kad jūs dezertyras. 


GARSENAS. Nekalbėkit apie tai. Niekados. Aš čia todėl, 
kad kankinau žmoną. Štai ir viskas. Penkerius metus. Be 
abejonės, ji ir dabar kenčia. Štai ji: vos pradedu kalbėti, 
taip ir stovi mano akyse. Mane domina Gomezas, o matau 
ją. Kur Gomezas? Penkerius metus. Tik pamanykit, jie 
grąžino jai mano daiktus. Ji sėdi prie lango ir ant kelių 
laiko mano švarką. Švarką su dvylika skylių. Kraujas kaip 
rūdys. Skylių kraštai parudavę. Juk tai muziejaus ekspo- 
"natas, istorinis švarkas. O aš juo vilkėjau! Pravirk! Ar 
pravirksi kada nors?! Grįždavau girtas kaip kiaulė, persi- 
smelkęs vyno ir moterų kvapais. Kiauras naktis ji laukda- 
vo manęs, be ašarų. Ir, aišku, be mažiausio priekaišto. 
Tik akys. Didžiulės akys. Aš nieko nesigailiu. Užmokėsiu, 
bet nieko nesigailiu. Lauke sninga. Na pravirk pagaliau! 
Ta moteris tiesiog pašaukta būti kankine. 


INESĖ (kone švelniai). Kodėl jūs vertėte ją kentėti? 

GARSENAS. Todėl, kad buvo lengva. Nuo vieno vieninte- 
lio žodžio jos veidas pasikeisdavo - tikra mimoza! Ir nė 
menkiausio priekaišto! Aš mėgstu tyčiotis. Vis laukiau, 
laukiau. Bet ne, nei ašaros, nei priekaišto. Suprantate, aš 
ją ištraukiau iš purvo. Perbraukia ranka švarką nežiūrė- 
dama. Jos pirštai aklai ieško skylių. Ko tu lauki? Ko 
tikiesi? Aš tau sakau, kad nieko nesigailiu. Ji per daug 
žavėjosi manim, štai kas yra. Ar suprantate? 


INESĖ. Ne. Manimi niekas nesižavėjo. 


GARSENAS. Tuo geriau. Tuo jums geriau. Visa tai jums 
turi atrodyti labai abstraktu. Štai, pavyzdžiui, toks atsi- 
tikimas: parsivedžiau į savo namus mulatę. Kokios nak- 
tys! Žmona miegojo pirmame aukšte, tikriausiai viską 
girdėdavo. Ji keldavosi pirma, o kadangi mes ilgai mie- 
godavom, atnešdavo į lovą pusryčius. 


INESĖ. Niekšas! 


GARSENAS. Taip, taip, mylimas niekšas. (Kažkas atitrau- 
kia jo dėmesį) Ne, nieko. Vėl Gomezas, bet kalba ne apie 
mane. Sakot, niekšas? Žinoma, po paraliais, kitaip argi 
būčiau čia patekęs? O jūs? 


INEŠĖ. Tai štai: aš buvau, kaip ten sakoma, pasmerkta 
moteris. Jau pasmerkta, girdite? Tad nieko nuostabaus, 
kad esu čia. 


GARSENAS. Viskas? 


INESĖ. Ne, dar ta Florans istorija. Jos dalyviai mire. Visi 
trys. Pirmiausia jis, paskui jį ir aš. Nė vieno ten neliko, 
galiu būti rami, tik kambarys. Kartais matau tą kambarį. 
Tuščias, uždarom langinėms. Ak, ak! Pagaliau nuėmė 
antspaudus. Išnuomojamas... Jis išnuomojamas. Ant durų 
skelbimas. Tai... juokinga. 


GARSENAS. Trys. Jūs sakėte trys? 
INESĖ. Trys. 
GARSENAS. Vyriškis ir dvi moterys? 


INESĖ. Taip. 

GARSENAS. Žiūrėk tu man! (Tyla) Jis nusižudė? 


INESĖ. Jis? Niekuomet nebūtų ryžęsis. Nors kentėjo. Ne, 
jį suvažinėjo tramvajus. Tikras nesusipratimas! Aš gyve- 
nau jų namuose, tai mano pusbrolis. 


GARSENAS. Florans buvo šviesiaplaukė? 


INESĖ. Šviesiaplaukė? (Žvilgteli į Estelę) Žinote, aš nieko 
nesigailiu, bet man nemalonu jums pasakoti tą istoriją. 


GARSENAS. Nieko! Pasakokite! Jūs ėmėte juo šlykštėtis? 


INESĖ. Po truputį. Tai dėl šio, tai dėl to. Pavyzdžiui, jis 
siurbčiodavo gerdamas arbatą, pūsdavo per nosį į stikli- 
nę. Dėl niekniekių. O, tai buvo silpnas žmogus, lengvai 
įskaudinamas. Kodėl jūs šypsotės? 


GARSENAS. Todėl, kad aš nesu lengvai įskaudinamas. 
INESĖ. Ką gali žinoti. Aš persikūnijau į ją, ji ėmė žiūrėti 
į jį mano akimis... Pagaliau ji atiteko man. Mes išsinuo- 
mavom kambarį kitame miesto gale. 

GARSENAS. O paskui? 


INESĖ. Paskui tas tramvajus... Aš jai kasdien kartojau: 
“Ką padarysi, mažyte, mes jį nužudėm". (Tyla) Aš pikta. 


GARSENAS. Taip. Aš irgi. 
INESĖ. Ne, jūs nesat piktas. Tai kas kita. 
GARSENAS. O kas? 


INESĖ. Vėliau pasakysiu. O aš pikta: kad pati galėčiau 
gyventi, turiu kitus kankinti. Nesantaikos liepsna. Lieps- 
"na kitų širdyse. Kai lieku vienut viena - gęstu. Pusmetį 
liepsnojau jos širdyje, viską sudeginau. Vieną naktį ji 
atsikėlė, atsuko dujų kranelį, o man nė į galvą, ir vėl 
atsigulė šalia manęs. Štai ir viskas. 


GARSENAS. Hm!.. 
INESĖ. Kas? 


GARSENAS. Nieko. Nešvari istorija. 

INESĖ. Taip, nešvari. Na ir kas? 


GARSENAS. Taip, jūs teisi. (Estelei) Tavo eilė. O ką tu 
padarei? 


ESTELĖ. Jau sakiau, kad nežinau. Veltui sukau galvą... 


GARSENAS. Gerai. Ką gi, teks tau padėti. Kas tasai tipas 
suknežintu veidu? 


ESTELĖ. Koks tipas? 

INESĖ. Puikiai žinai. Tas, kurio išsigandai tik įėjusi. 
ESTELĖ. Mano bičiulis. 

GARSENAS. Kodėl tu jo išsigandai? 

ESTELĖ. Jūs neturite teisės manęs kvosti. 

INESĖ. Jis nusišovė dėl tavęs? 

ESTELĖ. Aišku, nę! Jūs išsikraustėte iš proto! 


GARSENAS. Tai ko išsigandai? Jis įvarė kulką sau į veidą, 
ar ne? Ir sutrupino kiaušą? 


ESTELĖ. Nutilkite! Nutilkite! 
GARSENAS. Dėl tavęs! Dėl tavęs! 
INESĖ. Nusišovė dėl tavęs! 


ESTELĖ. Palikite mane ramybėje! Aš jūsų bijau. Išleiskit! 
Išleiskit mane! (Puola prie durų ir daužo) 


GARSENAS. Puiku. Nešdinkis. Tik durys užsklęstos iš lau- 
ko pusės. 


Estelė skambina; skambučio negirdėti. Inesė ir Garsenas 
juokiasi. Estelė atsigręžia į juos, atsirėmusi nuga- 
ra į duris 


ESTELĖ (kimiu balsu, lėtai). Jūs niekšai. 


INESĖ. Aišku, niekšai, tai kas? Vadinasi, tas tipas nusišo- 
vė dėl tavęs. Jis buvo tavo meilužis? 

GARSENAS. Žinoma, jos meilužis. Ir norėjo, kad ji pri- 
klausytų jam vienam, tiesa? 


INESĖ. Jis puikiai šoko tango, bet, manau, buvo neturtin- 
gas. 


Tyla 
GARSENAS. Tavęs klausia, ar jis buvo neturtingas. 
ESTELĖ. Taip, jis buvo neturtingas. 


GARSENAS. Be to, tau rūpėjo saugot reputaciją. Kartą jis 
atėjo pas tave, maldavo bėgti drauge, o tu tik pasijuokei. 


INESĖ. Taip? Taip? Tu pasijuokei? Ir dėl to jis nusišovė? 
ESTELĖ. Tu šitaip žiūrėjai į Florans? 
INESĖ. Taip. 

Pauzė. Estelė ima juoktis 


ESTELĖ. Nepataikėt. (Ji išsitiesia ir žiūri į juos, vis dar 
atsirėmusi nugara į duris. Saltai ir atžariai) Jis norėjo 
padaryt man vaiką. Dabar patenkinti? 


GARSENAS. O tu... tu nenorėjai? 


ESTELĖ. Nenorėjau. Bet vaikas gimė. Išvykau penkiems 
mėnesiams į Šveicariją. Niekas nieko nesužinojo. Gimė 
mergaitė. Rožė tuo metu buvo su manim. Jis džiaugėsi, 
kad duktė. Aš - ne. 


GARSENAS. Toliau? 


ESTELĖ. Ten buvo balkonas. Virš ežero. Atsinešiau didelį 
akmenį. Jis šaukė: “Estele, nereikia, maldauju tavęs". 
Bjaurėjausi juo. Jis viską matė. Pasilenkė per balkoną, o 
ežere - ratilai. 


GARSENAS. Toliau? 


ESTELĖ. Viskas. aš grįžau į Paryžių. O jis pasielgė kaip 
tinkamas. 


GARSENAS. Nusišovė? 

ESTELĖ. Na, žinoma. Be reikalo: mano vyras ničnieko 
neįtarė. (Pauzė) Nekenčiu jūsų. (Kukčioja be ašarų) 


GARSENAS. Nesivarginkit. Čia ašaros neteka. 


ESTELĖ. Aš bailė! Bailė! (Pauzė) Kad žinotumėt, ka: » jūsų 
nekenčiu! 


INESĖ (apkabindama ją). Vargšiukė! (Garsenui) Kvota baigta. 
Nusibodo tas jūsų budelio veidas. 


GARSENAS. Budelio... (Žvalgosi aplinkui) Viską atiduo-- 


„wo 


karšta! (Automatiškai nusivelka švarką) O, atsiprašau! (Nori 
apsivilkti) 


ESTELĖ. Galite būti vienmarškinis. Dabar jau... 


GARSENAS. Taip. (Sviedžia švarką ant sofos) Nepykite ant 
manęs, Estele. 


ESTELĖ. Aš nepykstu. 
INESĖ. O ant manęs? Tu pyksti ant manęs? 
ESTELĖ. Taip. 

Tyla 
INESĖ. Na kaip, Garsenai? Štai mes pliki kaip kirmėlės. 
Ar kas nors paaiškėjo? 
GARSENAS. Nežinau. Gal kiek ir paaiškėjo. (Nedrąsiai) O 
jeigu pabandytume padėti viens kitam? 
INESĖ. Man nereikia pagalbos. 
GARSENAS. Inese, mes patekom į voratinklį. Menkiausias 
jūsų krustelėjimas - pavyzdžiui, pakeliate ranką pasivė- 
duoti - užkliudys mudu su Estele. Niekas iš mūsų neišsi- 


gelbės po vieną; arba žūsime visi kartu, arba kartu išsi- 
kapanosim. Rinkitės. (Pauzė) Kas atsitiko? 


INESĖ. Išnuomojo. Langai plačiai atverti, ant mano lovos 
sėdi vyriškis. Išnuomojo! Išnuomojo! Įeikite, įeikite, ne- 
sivaržykit. Tai moteris. Ji prieina prie jo, padeda rankas 
jam ant pečių... Kodėl neuždega šviesos, tamsu kaip vilko 


3. Karalius miršia 

aky! Ar jie bučiuojasi? Tai mano kambarys! Mano! Kodėl 
gi neuždega šviesos? Aš jų nebematau. Ką jie ten šnabž- 
da? Jis glamonės ją ant mano lovos? Ji sako, kad dabar 
vidurnaktis, kambarys saulės užlietas. Vadinasi, aš anku. 
(Pauzė) Viskas baigta: nieko nebematau, nieko nebegir- 
džiu. Ką gi, su žeme, manyčiau, sąskaitos suvestos. Dau- 
giau jokio pateisinimo. (Ima virpėti) Jaučiuosi tuščia. 
Dabar aš visiškai mirusi. Visa esybe čia. (Pauzė) Ką jūs 
"sakėt? Regis, kalbėjote, kad norite man padėti? 


GARSENAS. Taip. 

INESĖ. Padėti? 

GARSENAS. Pergudrauti juos. 
INESĖ. O mainais? 


GARSENAS. Pagelbėsite man. Visai nesunku, Inese: terei- 
kia trupučio geros valios. 


INESĖ. Geros valios... Įdomu, iš kur aš jos paimsiu? Aš 
kiaurai supuvusi. 


GARSENAS. O aš? (Pauzė) Ir vis dėlto gal pabandykim! 


INESĖ.. Mano siela išdžiūvo. Nemoku nei imti, nei duoti. 
Kaip galėčiau padėti? Sausa šaka tuoj sudegs. (Pauzė. 
Žiūri į Estelę, kuri sėdi susiėmusi rankomis galvą) Florans 
buvo šviesiaplaukė. | 


GARSENAS. Ar žinote, kad šita mažytė bus jūsų budelis? 
INESĖ. Galbūt numanau. 


GARSENAS. Jus įveiks pasinaudodami ja. O aš... aš... aš... 
į ją nekreipsiu nė menkiausio dėmesio. Jeigu jūs... 


INESĖ. Kas? 
GARSENAS. Tai spąstai. Jie žiūri, ar jūs pakliūsite į juos. 


INESĖ. Žinau. O jūs, jūs irgi spąstai. Manote, kad jie 
nežino, ką jūs pasakysit? Manote, kad jūsų žodžiai nėra 
žabangos, kurių nematom? Viskas yra spąstai. O kas man? 
Aš irgi spąstai. Spąstai jai. Galbūt aš ją pagausiu. 

GARSENAS. Jūs ničnieko nepagausite. Mes bėgam vienas 
paskui kitą kaip mediniai arkliukai karuselėje ir niekad 
nepavejam viens kito: patikėkite, jie iš anksto viską nu- 
matė. Meskite visa tai iš galvos, Inese. Paleiskite ją. Arba 
visiems trims užtrauksite nelaimę. 


INESĖ. Argi aš panaši į tokią, kuri paleidžia grobį? Žinau, 
kas manęs laukia. Aš degsiu, aš degu ir žinau, kad tai 
niekad nesibaigs. Aš viską žinau: manote, paleisiu grobį? 
Ji bus mano, žiūrės į jus mano akimis, kaip Florans 
žiūrėdavo į aną. Ko jūs mane bauginate nelaime? Sakau, 
kad žinau viską, ir net negaliu pasigailėt pati savęs. 
Spąstai! Cha cha! Spąstai! Aišku, aš pakliuvau į spąstus. 
Na ir kas? Jeigu jie patenkinti - tuo geriau. 


GARSENAS (suima ją už peties). Bet aš galiu jus užjausti. 
Pasižiūrėkit į mane: mes nuogi. Nuogi iki pašaknų, aš 
kiaurai jus matau. Tai mus jungia. Argi manote, kad 
galėčiau padaryti jums ką bloga? Aš nieko nesigailiu, aš 
nesiskundžiu, mano širdis irgi išdžiūvusi. Bet jus užjausti 
aš galiu. 

INESĖ (pasidavusi jo žodžių magijai, dabar pasipurto). 
Nelieskite manęs. Negaliu pakęsti, kai mane liečia. O 
užuojautą pasilikite sau. Garsenai susimildamas, šiame 
kambaryje ir jums pristatyta daugybė spąstų. Jums. Spe- 
cialiai jums. Geriau pasirūpinkite savo reikalais. (Pauzė) 
Jei mudvi su mažyte paliksite ramybėje, pasistengsiu jums 
nekenkti. | 


GARSENAS (valandėlę žiūri į ją, paskui patrauko pečiais). 
Gerai. 


ESTELĖ (pakeldama galvą). Gelbėkit, Garsenai. 
GARSENAS. Ko jūs norite iš manęs? 

ESTELĖ (atsistoja ir eina prie jo). Jūs galite padėti man. 
GARSENAS. Kreipkitės į ją. 


Inesė prieina ir atsistoja užpakaly Estelės, visiškai 
arti, bet nesiliečia. Dabar ji kalbės Estelei kone į 
ausį. Bet Estelė, stovėdama veidu į Garseną, kuris 


38 


36 JEAN-PAUL SARTRE 
žiūri į ją tylėdamas, atsakinėja vien jam, tarsi 
klausinėtų jis 
ESTELĖ. Aš prašau, juk jūs prižadėjote, Garsenai, prižadė- 
jote! Greičiau, greičiau, aš nenoriu likti viena. Olga nu- 
sivedė jį šokius. 
INESĖ. Ką nusivedė? 
ESTELĖ. Pjerą. Jiedu šoka. 
INESĖ. Kas yra Pjeras? 
ESTELĖ. Vienas kvailiukas. Jis mane vadino šaltinėliu. 
Jis mylėjo mane. Ji nusivedė jį į šokius. 
INESĖ. Tu myli jį? 


ESTELĖ. Jie sėdasi. Ji uždusus. Kodėl ji šoka? Gal nori 
sublogti? Žinoma, ne. Žinoma, aš jo nemylėjau: jis aštuo- 
niolikos metų, aš gi ne žmogėdra. 


INESĖ. Tad atstok nuo jų. Koks tavo rūpestis? 

ESTELĖ. Jis buvo mano. 

INESĖ. Žemėje nebėra nieko tavo. 

ESTELĖ: Jis buvo mano. 

INESĖ. Taip, buvo... Pamėgink jį paimti, pamėgink prisi- 
liesti prie jo. O ji, Olga, gali. Ar ne? Argi ne? Gali paimti 
jį už rankų, liesti jo kelius. 

ESTELĖ. Ji spaudžiasi prie jo savo didele krūtine, alsuoja 
tiesiai jam į veidą. Nykštuk, vargšas Nykštuk, ko tu lauki, 
kodėl nenusijuoki jai į akis? O, anksčiau būtų užtekę vien 
mano žvilgsnio, ir ji nebūtų drįsusi... Ar aš tikrai jau esu 
niekas? 

INESĖ. Niekas. Žemėje neliko nė trupinėlio tavęs, tavo 
visas lobis čia. Gal reikia peilio knygoms pjaustyti? Bron- 


zinės statulėlės? Zydroji sofa tavo. Ir aš tavo, mažyte, 
amžinai tavo. 


ESTELĖ. Cha! Mano? Kuris iš judviejų išdrįstų pavadinti 

mane šaltinėliu? Jūsų neapgausi, jūs žinote, kad aš šiuk- 
šlė. Galvok apie mane, Pjerai, galvok apie mane, gink 
mane! Kol tu galvoji: “Mano šaltinėlis, tyrasis šaltinėlis", 
aš tik pusiau čia, aš tik pusiau kalta, aš esu šaltinėlis ten, 
šalia tavęs. Ji raudona kaip pomidoras. Ne, tai neįmano- 
ma: šimtą kartų juokėmės iš jos drauge! O kokia čia 
melodija? Aš ją taip mėgau! O, tai Sen Luji bliuzas!.. Ką 
gi, šokit, šokit! Tai juoktumėtės, Garsenai, ją pamatęs! O 
ji niekad nesužinos, kad aš ją matau. Matau tave, matau 
tavo išsidraikiusius plaukus, matau tavo įaudrintą veidą, 
matau, kaip tu mindai jam kojas. Nors mirk iš juoko! Na 
greičiau! Greičiau! Jis ją traukia, stumia. Tiesiog nepado- 
ru. Greičiau! Jis man sakydavo: “Jūs tokia lengvutė!" 
Greičiau, greičiau! (Kalbėdama šoka) Sakau, kad matau 
tave. O jai nė motais, šoka mano akyse. Mūsų Estelė! 
Kodėl mūsų Estelė? Ak, nutilk! Per laidotuves nė ašaros 
neišliejai. Ji jam pasakė: “Mūsų Estelė!" Ji drįsta kalbėti 
su juo apie mane. Nepataiko į ritmą, taip jai ir reikia. 
Žinos kalbėt ir šokti vienu metu. Ką tu šneki... Ne, ne 
nesakyk jam! Aš atiduodu jį tau, pasiimk jį, turėkis, 
daryk su juo ką nori, tik nesakyk... (Liaujasi šokusi) 
Gerai. Dabar gali jį turėtis. Garsenai, ji jam viską pasakė 
apie Rože, kelionę į Šveicariją, apie vaiką, ji jam viską 
papasakojo. “Mūsų brangioji Estelė nebuvo..." Taip, taip, 
tikrai, aš nebuvau... Jis liūdnai linguoja galvą, bet nepa- 
sakysi, kad ta žinia jį sukrėtė. Dabar turėkis jį. Man 
neberūpi jo ilgos blakstienos nei drovi šypsena. Pamanyk 
sau! Jis vadino mane šaltinėliu, krištolu. Ką gi, krištolas 
sudužo į smulkiausias šukes. “Mūsų brangioji Estelė". Tai 
šokit! Šokit! Taikykit į ritmą. Viens, du! (Šoka) Viską 
pasauly atiduočiau, kad tik galėčiau akimirkai sugrįžt į 
žeme, vienai akimirkai, - ir pašokti. (Ji šoka. Pauzė) 
Blogai girdėti. Jie užgesino šviesas, lyg ruoštųsi šokti 
tango. Kodėl tokia tyli muzika? Garsiau! Kaip toli! Aš... 
aš nieko nebegirdžiu. (Sustoja) Ir niekad nebeišgirsiu. 
Žemė apleido mane. Garsenai, pažvelk į mane, apkabink 
mane. 


Inesė už Estelės nugaros rodo Garsenui, kad pasi- 
trauktų 

INESĖ (valdingai). Garsenai! 


GARSENAS (žengia žingsnį atgal ir rodo Estelei į Inesę). 
Kreipkitės į ją. 

ESTELĖ (įsikimba į Garseną). Neišeikit! Juk jūs vyras! 
Pažiūrėkit į mane, nenusukit akių - argi taip sunku? 
Mano plaukai aukso spalvos, be to, kai kas dėl manęs 
nusižudė. Maldauju, juk jūs vis tiek žiūrėsit į ką nors. Jei 
ne į mane, tai į statulėle, stalą arba sofas. Juk aš mieles- 
nė akiai, ar ne? Žiūrėk, aš iškritau iš jų širdžių kaip 
paukštelis iš lizdo. Pakelk mane, priglobk savo širdy, 
pamatysi, kokia aš būsiu švelni. 


GARSENAS (stipriai pastumia ją nuo savęs). Sakau, kreip- 
kitės į ją. 
ESTELĖ. Į ją? Jos nereikia paisyti - ji moteris. 


INESĖ. Manęs nereikia paisyti? Bet, paukštyte, jau seniai 
tu priglausta mano širdy. Nebijok, aš žiūrėsiu į tave 
nenuleisdama akių, net nemirksėdama. Tu gyvensi mano 
žvilgsnyje kaip aukso smiltelė saulės spinduly. 

ESTELĖ. Saulės spinduly? Dar ko! Palikite mane ramybė- 
je. Ką tik mėginote - matėt, kad nieko neišėjo. 

INESĖ. Estele, tu mano šaltinėlis, mano krištolas! 
ESTELĖ. Jūsų krištolas? Juokinga! Ką norite apgauti? 
Visi žino, kad išmečiau savo vaiką per langą. Ant žemės 


pažiro krištolo šukės, bet man nusispjaut. Liko tik apval- 
kalas - ir jis ne jums skirtas. 


INESĖ. Eikš! Būsi, kas norėsi: šaltinėlis, pamazgų duobė; 
kokia norėsi, tokia ir atsispindėsi mano akių gelmėj. 


ESTELĖ. Paleiskite mane! Jūs neturit akių! Ką reikia pa- 
daryti, kad mane paleistum? Še tau! 


Spjauna Inesei į veidą. Toji staigiai ją paleidžia 
INESĖ. Garsenai! Jūs už tai sumokėsit! 


Pauzė. Garsenas gūžteli pečiais ir eina prie Estelės 

GARSENAS. Vadinasi, tau reikia vyro? 
ESTELĖ. Vyro? Ne. Tavęs. 


GARSENAS. Nepaistyk niekų. Tau tiktų bet kas. O kadangi 
aš po ranka, gerai ir aš. (Suima ją už pečių) Žinai, visai 
neišmanau, kuo galėčiau tau patikti: nesu kvaišelis ir 
nešoku tango. 


ESTELĖ. Imu tave tokį, koks esi. Gal sugebėsiu pakeisti. 


GARSENAS. Abejoju... Būsiu... išsiblaškęs. Man rūpi kiti 
dalykai. 


ESTELĖ. Kokie? 
GARSENAS. Tau jie neįdomūs. 
ESTELĖ. Aš atsisėsiu ant tavo sofos. Lauksiu, kol ateisi. 


INESĖ (prapliumpa juoktis). Tai kalė! Šliaužk! Šliaužk pas 
jį! O jis net nėra gražus! 


ESTELĖ (Garsenui). Neklausyk, ką ji šneka. Ji neturį akių, 
ji neturi ausų. Jos nereikia paisyti. 


GARSENAS. Aš duosiu tau viską, ką galėsiu. Tai nedaug. 
Nemylėsiu tavęs - per gerai pažįstu. 


ESTELĖ. Tu geidi manęs? 

GARSENAS. Taip. 

ESTELĖ. Daugiau man nieko nereikia. 
GARSENAS. Tada... (Pasilenkia prie jos) 


INESĖ. Estele! Garsenai! Iš proto išsikraustei! Juk aš esu 
čia! 


GARSENAS. Matau. Na ir kas? 
INESĖ. Mano akivaizdoje? Ne... jūs neišdrįsit! 


ESTELĖ. Kodėl? Aš gi nusirenginėdavau kambarinės aky- 
se. 


INESĖ (kabindamasi į Garseną). Paleiskit ją! Paleiskit ją! 
Nelieskit jos savo šlykščiom vyriškom rankom! 

GARSENAS. Štai kaip? Nesu džentelmenas, nepabūgsiu 
smogti moteriai. (Šiurkščiai atstumia ją) 


INESĖ. Jūs pažadėjot, Garsenai, jūs man pažadėjot! Mal- 
dauju, jūs gi pažadėjot! 


GARSENAS. Jūs pati sulaužėt sutartį. 


INESĖ (ištrūksta ir traukiasi į kambario kampą). Darykite, 
ką norit, jūs stipresni. Tik atsiminkit - aš čia ir matau jus. 
Nenuleisiu akių nuo jūsų, Garsenai, bučiuokitės, aš žiū- 
rėsiu. Kaip aš jūsų abiejų nekenčiu! Mylėkitės, mylėkitės! 
Mes pragare, ateis ir mano eilė. (Kitoje scenoje ji žiūrės į 
juos nieko nesakydama) 


GARSENAS (grįžta pas Estelę ir apkabina ją per pečius). 
Duok savo lūpas. (Pauzė. Pasilenkia prie jos, bet staiga 
atsitiesia) 


ESTELĖ (apmaudžiai). Na!.. (Pauzė) Sakiau, kad nekreip- 
tum į ją dėmesio. 


GARSENAS. Kaip nekreipsi! (Pauzė) Gomezas redakcijoje. 
Jie uždarė langus, vadinasi, žiema. Pusė metų. Praėjo 
pusė metų, kai jie mane... Aš tave įspėjau, jog kartais 
būsiu išsiblaškęs? Jie dreba, visi apsivilkę švarkus... Keis- 
ta, kad jiems ten šalta, - man taip karšta. Šįkart jie 
kalbasi apie mane. 


ESTELĖ. Ilgai kalbės. (Pauzė) Bent pasakytum, ką jis pa- 
sakoja. 


GARSENAS. Nieko. Nieko nepasakoja. Šunsnukis, ir tiek. 
(Klausosi ištempęs ausis) Tikras šunsnukis. Bala nematė. 
(Palinksta prie Estelės) Grįžkime prie savo reikalų. Tu 
mylėsi mane? 


ESTELĖ (šypsodamasi). Kas žino? 
GARSENAS. Pasitikėsi manim? 


ESTELĖ. Keistas klausimas: tu nuolat būsi mano akyse ir 
neapgaudinėsi manęs su Inese. 


GARSENAS. Žinoma. (Pauzė. Paleidžia Estelę) Aš kalbėjau 
apie kitokį pasitikėjimą. (Klausosi) Na, sakyk, ką tik nori: 

aš nebegaliu apsiginti. (Estelei) Estele, reikia, kad pasi- 
tikėtum manimi. 


ESTELK. Kokia painiava! Štai mano lūpos, mano rankos, 
mano kūnas - viskas galėtų būti taip paprasta... Pasitikėti 
tavim? Ne, aš nepasitikiu; tu mane varžai. Matyt, esi 
padares kažką labai blogo, kad vis reikalauji mano pasi- 
tikėjimo. 

GARSENAS. Jie mane sušaudė. 

ESTELĖ. Žinau: atsisakei vykti į frontą. O paskui? 


GARSENAS. Aš... Aš ne visiškai atsisakiau. (Nematomiems) 
Puikiai kalba, smerkia išsijuoses, bet nesako, ką daryti. 
Ar man reikėjo nueiti pas generolą ir pasakyti: “Genero- 
le, aš neisiu į frontą"? Kvailystė! Tuojau būtų uždarę į 
belange. O aš norėjau rašyti apie tai, ką matau, rašyti! 
Nenorėjau, kad užčiauptų man burną (Estelei) Aš... Aš 
išvažiavau. Traukiniu. Sučiupo pasienyje. 


ESTELĖ. Kur važiavai? 


GARSENAS. Į Mechiką. Maniau ten leisti pacifistinį laikraštį. 
(Tyla) Na, pasakyk ką nors. 


ESTELĖ. Ką aš turėčiau pasakyti? Tu gerai pasielgei, nes 
nenorėjai kariauti. (Garsenas susierzina) O, brangusis, aš 
nežinau, ką tau atsakyti. 


INESĖ. Aukseli, turi jam pasakyti, kad spruko kaip liūtas. 
Nes jis paspruko, tas tavo brangusis. Tai jį ir kankina. 


GARSENAS. Pasprukau, išvykau, vadinkit, kaip patinka. 
ESTELĖ. Jei būtum pasilikęs, tave būtų patupdę už grotų. 
GARSENAS. Žinoma. (Pauzė) Estele, aš bailys? 


ESTELĖ. Mielasis, iš kur aš galiu žinoti, nesu to patyrusi 
savo kailiu. Pats turi nuspręsti. 


GARSENAS (pavargęs). Negaliu. 


ESTELĖ. Pasistenk prisiminti: juk turėjai priežasčių taip 
pasielgti. 

GARSENAS. Taip. 

ESTELĖ. Kokių? 

GARSENAS. Ar tai tikros priežastys? 

ESTELĖ (apmaudžiai). Tau viskas taip sudėtinga. 


GARSENAS. Norėjau parašyti tiesą, aš... ilgai mąsčiau... 
Argi tai tikroji priežastis? 


INESĖ. Ak štai koks klausimas! Ar tai tikroji priežastis? 
Tu svarstei, nenorėjai lengvabūdiškai pult į kovą. Bet 
baimė, neapykanta ir visokios kitokios šlykštynės, kurios 
paprastai slepiamos, irgi yra priežastys. Tai galvok, ka- 
mantinėk save. 


GARSENAS. Nutilk! Tavo patarimų tik ir trūko. Dieną 
naktį vaikščiojau po kamerą. Nuo lango prie durų, nuo 
durų prie lango. Sekiau save. Ėjau savo pėdsakais. Ro- 
dos, praslinko amžinybė save kamantinėjant, bet kas pa- 
daryta - padaryta. Aš... įsėdau į traukinį, štai kas yra 
tikra. Bet kodėl? Kodėl? Galiausiai nutariau: mirtis viską 
išspręs. Jei mirsiu tauriai, būsiu įrodęs, kad nesu bailys... 


INESĖ. O kaip tu mirei, Garsenai? 


GARSENAS. Nekaip. (Inesė kvatojasi) Paprasčiausiai kūnas 
neišlaikė. Aš nesigėdiju. Tik viskas taip ir liko neišsiaiš- 
kinta visiems laikams. (Estelei) Eikš. Pažvelk į mane. Man 
reikia, kad į mane kas nors žiūrėtų, kol jie ten, žemėje, 
kalbasi apie mane. Man patinka žalios akys. 


INESĖ. Žalios akys? Tik pamanyk! O tau, Estele, patinka 
bailiai? 


ESTELĖ. Jei nori žinoti, man vis tiek. Nesvarbu, ar jis 
bailys, ar ne, - kad tik gerai bučiuotųsi. 


GARSENAS. Jie linguoja galvomis, traukdami cigarus; nuo- 
bodu. Jie galvoja: Garsenas bailys. Vangiai, abejingai. 
Juk reikia apie ką nors galvoti. Garsenas bailys! Štai kaip 
nusprendė mano bičiuliai. Po pusmečio sakys: bailus kaip 
Garsenas. Judviem pasisekė: apie jus žemėje niekas ne- 
begalvoja. Mano gyvenimas sunkesnis. 

INESĖ. O kaip jūsų žmona, Garsenai? 
GARSENAS. Žmona? Ji mirė. 
INESĖ. Mirė. 


GARSENAS. Turbūt užmiršau pasakyti. Neseniai mirė. Maž- 
daug prieš du mėnesius. 


INESĖ. Iš sielvarto? 


GARSENAS. Aišku, iš sielvarto. O iš ko gi daugiau? Viskas 
klostosi kuo puikiausiai: karas baigėsi, žmona mirė, o aš 
įėjau į istoriją. (Sukukčioja be ašarų ir persibraukia ranka 
veidą. Estelė įsikimba į jį) 

ESTELĖ. Brangusis mano! Pažiūrėk į mane, brangusis. 
Paliesk mane, paliesk mane. (Paima jo ranką ir padeda 
sau ant krūtinės) Padėk ranką man ant krūtinės. Tegul 
būna, neatitrauk. Jie vienas po kito numirs, kad ir ką 
dabar galvotų. Pamiršk juos. Esu tik aš. 


GARSENAS (ištraukdamas ranką). O jie manęs neužmiršta. 
Vieni numirs, ateis kiti ir perims estafetę: mano gyveni- 
mas jų rankose. 


ESTELĖ. O, tu per daug mąstai! 


GARSENAS. O kas man lieka? Kitados aš veikiau... Ak, jei 
galėčiau nors vienai dienai grįžti pas juos... pasiteisin- 
čiau! Bet aš išmestas iš žaidimo: jie suvedinėja sąskaitas 
be manes ir yra teisūs, nes aš miręs. Padvėsęs kaip šuo. 
(Juokiasi) Tapau visuomeniniu turtu. (Pauzė) 


ESTELĖ (švelniai). Garsenai! 


GARSENAS. Tu čia? Tai klausyk: padarysi man paslaugą. 
Ne, nebijok. Žinau, tau keista ir neįprasta, kad prašo tavo 
pagalbos. Bet jeigu panorėtum, jeigu pamėgintum: gal 
mes tikrai galėtume pamilti vienas kitą? Žiūrėk, tūks- 
tančiai jų kartoja, kad aš bailys. Bet kas tie tūkstančiai? 
Jei atsirastų nors viena būtybė, vienut vienintelė, ir pa- 
tikėtų visa širdim, kad aš nepabėgau, kad aš negalėjau 
pabėgti, kad aš drąsus, kad aš taurus, aš... esu tikras, jog 

būčiau išgelbėtas! Ar nori tikėti manim? Tu man būtum 
brangesnė už mane patį. 


ESTELĖ (juokdamasi). Idiotas! Mielas idiotas! Argi aš ga- 
lėčiau mylėti bailį? 


GARSENAS. Betgi tu sakei... 


ESTELĖ. Šaipiausi iš tavęs. Man patinka vyrai, Garsenai, 
tikri vyrai, vėjo nugairintu veidu, tvirtom rankom. Bailys 
negali turėti tokio smakro, tokių lūpų, tokio balso, tokių 
plaukų. Ir už tas lūpas, tą balsą, tuos plaukus myliu tave. 


GARSENAS. Tai tiesa? Atsakyk - tiesa? 
ESTELĖ. Nori, kad prisiekčiau? 


GARSENAS. Tada nieko nebebijau, nei ten, nei čia. Estele, 
mes išeisim iš pragaro. (Inesė ima kvatoti. Jis nutyla ir 
žiūri į ją) Kas atsitiko? 

INESĖ (juokdamasi). Bet ji juk netiki nė vienu savo žo- 
džiu! Koks tu naivus! “Estele, aš bailys?" Jai gi nusi- 
spjaut, ar tu bailys, ar ne! 

ESTELĖ. Inese! (Garsenui) Neklausyk jos. Jeigu nori, kad 
tikėčiau tavim, pirmiausia tikėk manimi. 

INESĖ. Kaipgi, kaipgi! Tikėk ja. Jai reikia vyro, gali tuo 
tikėti, vyro rankos per liemenį, vyriško kvapo, vyriško 
geismo vyro akyse. O dėl viso kito... Nusispjaut! Ji pasa- 


kytų, jog esi Dievas Tėvas, kad tik tau suteiktų malonu- 
mo. 


GARSENAS. Estele! Tai tiesa? Sakyk - tiesa? 


ESTELĖ. Ką aš galiu pasakyti? Nieko nesuprantu, ką tu čia 
pasakoji. (Trepteli koja) Kaip viskas erzina! Net jei buvai 
bailys, mylėčiau tave čia! Ar ne gana? 


Pauzė 


GARSENAS (abiem moterims). Jūs man šlykščios! (Eina 
prie durų) 


ESTELĖ. Ką darai? 

GARSENAS. Išeinu. 
INESĖ (greitai). Netoli nueisi: durys uždarytos. 
GARSENAS. Turės atidaryti. 

Spaudžia skambučio mygtuką. Skambutis neveikia 
ESTELĖ. Garsenai! 
INESĖ (Estelei). Nesijaudink, skambutis sugedęs. 


GARSENAS. Sakau jums - atidarys. (Daužo kumščiu duris) 
Aš nebegaliu jūsų pakesti, nebeturiu jėgų. (Estelė pribėga 
prie jo, jis ją atstumia) Eik šalin! Tu man dar šlykštesnė 
negu ji. Aš nenoriu įklimpti į tavo akis. Tu šlapia! Minkš- 
ta! Tu - aštuonkojis, tu - pelkė. (Daužo duris) Ar atida- 
rysit? 


ESTELĖ. Garsenai, maldauju - neišeik, aš nieko nebekal- 
bėsiu, paliksiu tave ramybėje, tik neišeik. Inesė išleido 
nagus, nebenoriu likti su ja. 


GARSENAS. Išsikapanok pati. Aš tavęs nekviečiau. 
ESTELĖ. Bailys! Bailys! Tikras bailys! 


INESĖ (eidama prie Estelės). Tai ką, paukštyte, nepaten- 
kinta? Tu spjovei man į veidą, kad jam patiktum, dėl jo 
ir susipykom. Bet jis išeina, tas džiaugsmo drumstėjas, ir 
liksim vienos moterys. 


ESTELĖ. Nieko nelaimėsi. Jei durys atsidarys, aš pabėg- 
siu. 


INESĖ. Kur? 
ESTELĖ. Nesvarbu. Kuo toliau nuo tavęs. 

Garsenas nesiliauja daužęs duris 
GARSENAS. Atidarykite! Atidarykit! Tebūnie ispaniški ba- 
tai, replės, lydytas švinas, geležinė apykaklė, visa, kas 
degina, kas plėšo, - noriu iš tikrųjų kentėti. Geriau šimtai 
žaizdų, geriau bizūnas, sieros rūgštis negu proto kančia, 


kančios šešėlis, kuris sklando apie tave, paliečia, bet 
niekad nesuteikia tikro skausmo. (Ciumpa už durų ranke- 

nos ir purto ją) Ar neatidarysit? (Durys staiga atsidaro, ir jis 
vos nenukrenta) A-a-a! 
Ilga tyla 
INESĖ. Ką gi, Garsenai, eikite sau. 
GARSENAS (lėtai). Įdomu, kodėl tos durys atsidarė. 
INESĖ. Ko jūs laukiat? Eikite, greičiau! 
GARSENAS. Aš niekur neisiu. 


INESĖ. O tu, Estele? (Estelė nė krust, Inesė prapliumpa 
juoktis) Na, tai kuris? Kuris iš mūsų trijų? Kelias laisvas, 
kas mus laiko? Oi! Nors mirk iš juoko! Mes neišskiriami. 


ESTELĖ (puola ant jos iš už nugaros). Neišskiriami? Gar- 
senai! Padėk man! Greičiau! Mes ją išmesim lauk ir užda- 
rysim duris; tesižino. 


INESĖ (ginasi). Estele! Estele! Maldauju, palik mane čia! 
Tik ne į koridorių! 


GARSENAS. Paleisk ją. 
ESTELĖ. Turėk proto, ji tavęs nekenčia. 
GARSENAS. Dėl jos aš likau čia. 
Estelė paleidžia Inesę ir apstulbusi žiūri į Garseną 


INESĖ. Dėl manęs? (Pauzė) Ką gi, uždarykite duris. Šimtą 
kartų karščiau, kai jos atviros. (Garsenas eina prie durų ir 
uždaro) Dėl manęs? 


GARSENAS. Taip. Tu juk žinai, kas yra bailys. 
INESĖ. Taip, žinau. 


GARSENAS. Tu žinai, kas yra blogis, gėda, baimė. Buvo 
dienų, kai matydavai save kiaurai, - tau pakirsdavo ran- 
kas ir kojas. O rytojaus dieną tu nebežinodavai, ką ir 
galvoti, tau nepavykdavo išsiaiškinti vakarykščio prare- 
gėjimo. Taip, tu žinai, kokia blogio kaina. Ir jei sakai, 
kad aš bailys, vadinasi, žinai, ar ne? 


INESĖ. Taip. 

GARSENAS. Tave ir turiu įtikinti: mes vienos genties. 
Manei, kad išeisiu? Negalėjau palikti tavęs čia - nugalė- 
tojos - su visom tom mintim, mintim apie mane. 


INESĖ. Tu tikrai gali įtikinti mane? 


GARSENAS. Man nieko kito nelieka. Žinai, aš jų nebegir- 
džiu. Tikriausiai liovėsi kalbėję apie mane. Mano byla 
baigta, jiems žemėje aš tiesiog niekas, net ne bailys. Štai 
mes vieni, Inese: tik judvi galvojat apie mane. Jos nepai- 
sykim. Bet jeigu tu, kuri manes nekenti, manimi patikė- 
tum, aš būčiau išgelbėtas. 


INESĖ. Tai nelengva. Pažiūrėk į mane - aš užsispyrusi. 
GARSENAS. Įtikinėsiu tiek laiko, kiek reikės. 
INESĖ. Tai gal įtikinėsi visą laiką. Visą laiką. 


GARSENAS (suimdamas ją per pečius). Klausyk, kiekvienas 
siekia savo tikslo, tiesa? Man nerūpėjo pinigai, meilė. Aš 
norėjau būti vyras. Tikras vyras. Viską pastačiau ant kor- 
tos. Argi bailys rinktųsi pavojingiausius kelius? Ar galima 
spręsti apie visą gyvenimą iš vieno poelgio? 

INESĖ. O kodėl ne? Trisdešimt metų manei esąs drąsus. 
Tūkstančiai silpnybių - nieko tokio, herojams viskas leis- 
ta. Kaip patogu! O iškilus pavojui, pasijutai priremtas 
prie sienos ir... išvažiavai į Mechiką. 


GARSENAS. Aš netroškau šito heroizmo. Aš jį pasirinkau. 
Esi toks, koks nori būti. 


INESĖ. Įrodyk. Įrodyk, kad netroškai. Tik veiksmai paro- 
do, ko norėjai. 


GARSENAS. Per anksti numiriau. Nespėjau atlikti savo 
veiksmų. 


INESĖ. Mirštama visada per anksti arba per vėlai. Tačiau 
gyvenimas tuo ir baigiasi, brūkšnys pabrauktas; reikia 
susumuoti. Tu esi tavo gyvenimas, ir niekas daugiau. 


GARSENAS. Gyvatė! Viskam turi parengusi atsakymą. 


INESĖ. Nieko tokio! Nenustok drąsos. Tau neturėtų būt 

sunku mane įtikinti. Ieškok argumentų, bent kiek pasi- 
stenk. (Garsenas gūžteli pečiais) Na, tai kas atsitiko? Aš gi 
sakiau, kad esi įskaudinamas. O, dabar tu už viską sumo- 
kėsi. Tu bailys, Garsenai, bailys, nes šito aš noriu. Aš 
noriu, girdi, aš noriu! Bet tu matai, kokia aš silpna - tik 
atodūsis, tik žvilgsnis, įsmeigtas į tave, tik blyški mintis 
apie tave. (Jis eina prie jos, išskėtęs rankas) O! Plačiau 
rankas, didžiules vyriškas rankas! Bet ko tu tikiesi? Ran- 
komis minčių nesugausi. Matai, nėra išeities: turėsi mane 
įtikinėti. Įkliuvai. 

ESTELĖ. Garsenai! 

GARSENAS. Ką? 

ESTELĖ Atkeršyk jai. 

GARSENAS. Kaip? 

ESTELĖ. Pabučiuok mane, išgirsi, ką ji užgiedos. 


GARSENAS. Taip, tai tiesa, Inese. Aš įkliuvau, bet ir tu 
įkliuvai. (Pasilenkia prie Estelės) 


INESĖ (rikteli). Ak! Bailys! Bailys! Pirmyn! Ieškok moterų 
paguodos! 

ESTELĖ. Giedok, Inese, giedok! 

INESĖ. Nuostabi pora! Kad matytum, kaip jo didžiulė 
letena glamonėja tavo nugarą, glamžo kūną ir suknelę. 


Jo delnai drėgni, jis prakaituoja. Tavo suknelėje liks 
žydras atspaudas. 


ESTELĖ. Giedok! Giedok! Prispausk mane dar stipriau 
prie savęs, Garsenai, ji sprogs iš pavydo. 


INESĖ. Taip, taip, stipriai prispausk ją, prispausk ją! Lie- 
kite savo aistras! Meilė nuostabi, ar ne, Garsenai? Šilta 
ir gili kaip miegas, bet aš tau neleisiu užmigti. 


Garsenas grįžteli į Inesę 


ESTELĖ. Neklausyk jos. Štai mano lūpos, bučiuok jas, aš 
tavo visa. 


Ušsklęstos durys 49 


INESĖ. Tai ko lauki? Daryk, kas tau sakoma. Bailys Gar- 
senas laiko glėbyje vaikžudę Estelę. Einam lažybų. Pabu- 
čiuos ją bailys Garsenas ar ne? Aš jus matau, matau, aš 
viena, bet jums aš - minia, minia, girdi, Garsenai, minia? 
(Šnabžda) Bailys! Bailys! Bailys! Bailys! Veltui bėgi nuo 
manęs, aš tavęs nepaleisiu. Ko tu ieškai jos lūpose? Už- 
maršties? Bet aš gi tavęs neužmiršiu. Tu juk turi mane 
įtikinti. Mane. Eikš, eikš! Aš laukiu tavęs. Matai, Estele, 
jo gniaužtai atsileidžia, jis klusnus kaip šuo... tau jis 
neatiteks! 


GARSENAS. Ar niekad neužges šviesa? 
INESĖ. Niekad. 

GARSENAS. Tu visada mane matysi? 
INESĖ. Visada. 


Garsenas palieka Estelę ir žengia keletą žingsnių 
per kambarį. Sustoja ties bronzine statulėle 


GARSENAS. Statulėlė... (Glosto ją) Taip, dabar man viskas 
aišku. Štai statulėlė, aš žiūriu į ją ir suprantu, kad esu 
pragare. Aš jums sakau, kad viskas buvo numatyta. Jie 
numatė, jog aš stovėsiu prie šito židinio, spausiu ranka 
tą statulėlę, o į mane bus įsmeigti šitie žvilgsniai, kurie 
mane ryte ryja... (Staiga atsisuka) O, jūs tik dvi? Maniau, 
kad daug daugiau. (Juokiasi) Vadinasi, tai ir yra praga- 
ras. Niekad nebūčiau pagalvojęs... Prisiminkite: siera, 
laužas, iešmai... Juokdariai. Kam tie iešmai: pragaras - 
tai Kiti. 

ESTELĖ. Mielasis! 


GARSENAS (atstumdamas ją). Pasitrauk. Tarp mūsų stovi 
ji. Aš negaliu tavęs mylėti, kai ji mato mane. 

ESTELĖ. Ak, štai kaip! Ką gi, daugiau ji mūsų nematys. 
Paima nuo stalo peilį knygoms pjaustyti, puola prie Ine- 
sės ir ima ją badyti 

INESĖ (gindamasi ir juokdamasi). Ką tu darai, ką darai, ar 
išprotėjai? Puikiai žinai, kad aš mirusi. 


4. Karalius miršta 

ESTELĖ. Mirusi? (Išmeta peilį) 
Pauzė. Inesė paima peilį ir įsiutusi smeigia sau 


INESĖ. Mirusi! Mirusi! Mirusi! Niekas nepadės - nei pei- 
lis, nei nuodai, nei virvė. Tai jau įvyko, supranti? Ir 
mes amžinai drauge. (Juokiasi) 


ESTELĖ (prapliumpa juoktis). Amžinai! Viešpatie, kaip 
juokinga! Amžinai! 


GARSENAS (juokiasi žiūrėdamas į jas abi). Amžinai. 


Sėdasi kiekvienas ant sofos. Ilga tyla. Liaujasi juoktis 
ir žiūri vienas į kitą. Garsenas atsistoja 


GARSENAS. Ką gi, tęskime. 


Uždanga 


William Faulkner 
Albert Camus 

PIRMA DALIS 


PIRMAS PAVEIKSLAS 


Teismas. Lapkričio 13 diena, 17 valanda 30 minučių. 
Uždanga nuleista. Palaipsniui įsižiebia rampos šviesos 


VYRIŠKAS BALSAS (už uždangos). Kaltinamoji, stokite! 


Kyla uždanga, kartu kaltinamųjų suole stojasi kaltinamoji. 

Pasirodo teismo salės dalis. 
Mat teismas užima ne visą sceną, o tik aukštesnę jos dalį 
kairėje; dešinioji - žemesnė - scenos pusė lieka tamsi. Taigi 
dekoracija, kurią matome, ne tik išryškinta prožektorių 
šviesų, bet ir kiek pakylėta virš scenos. Vadinasi, matome 
ne visą teismo salę, o jos dalį: pertvarą, teisėją, teismo 
vykdytojus, prisiekusiuosius tarėjus, prokurorą ir advokatą. 
Gynėjas - advokatas Gevinas Stivensas, kokių keturias- 

dešimties metų vyriškis. 
Kaltinamoji stovi. Tai negrė, jai apie trisdešimt, vadinasi, 
ji gali būti įvairaus amžiaus - tarp dvidešimties ir ketu- 
riasdešimties, ramaus, neįžvelgiamo, kone mįslingo veido. 
Atrodo labai aukšto ūgio. Ji iškilusi virš kitų. Visų žvilgs- 
niai nukreipti į ją. Bet ji į nieką nežiūri. Akys įsmeigtos 

kažkur į tolį, tarsi ji būtų viena. 
Salėje mirtina tyla. 
Visi ją stebi 


TEISĖJAS. Nense Menigo, netrukus bus paskelbtas teismo 
nuosprendis. Ar galite ką nors pasakyti pasiteisindama? 


Nensė neatsako. Stovi kaip stovėjusi, lyg neišgir- 
dusi klausimo 


TEISĖJAS. Primenu: įstatymas draudžia kalbėti paskelbus 
nuosprendį. Nepakęsiu jokių teismo procedūros pažeidi- 
mų. Taigi jei norite ką pasakyti, kalbėkite dabar. (Nensė 

tyli) Ponas Stivensai, prašom pakartoti ginamajai mano 
žodžius. Malonėkite tai padaryti įtaigiai. Jūsų klientė jau 
išsišoko proceso pradžioje prisipažindama kalta, o jūs 
apsiėmėt įrodyti jos nekaltumą. Jums, rodos, nepavyko 
jos nuteikti taip, kad išgirstume reikiamą atsakymą. No- 
rėčiau, jog dabar geriau paaiškintumėt, kaip ji turėtų 
elgtis paskelbus nuosprendį. 


STIVENSAS. Nense, teismas įspėja, kad, paskelbus nuo- 
sprendį, jūs nieko nebegalėsite pasakyti, ničnieko. Nė 
žodžio. Jeigu turite ką nors pareikšti teismui, kalbėkite 
dabar. (Nensė tyli) Supraskite, Nense. Teismas turi savo 
įstatymus. Aš žinau, kodėl jūs pasakėte “kalta", nors visą 
laiką kartojau, kad reikia atsakyti “nekalta". Aš žinau, ką 
jūs norėjote tuo pasakyti. Tačiau teismas jau baigėsi. Po 
valandėlės, kalėjime, galvosite ir kalbėsite ką tik norit, 
viską, kas jums slegia širdį, visa, ką aš žinau ir suprantu. 
Bet čia, kai bus paskelbtas nuosprendis, turėsite tylėti. 
Jeigu norite ką pasakyti, kalbėkite dabar. Ar supratote? 


Nensė žiūri į jį ir tyli 
TEISĖJAS (nekantriai). Ar ji suprato? 


STIVENSAS. Ji suprato, gerbiamas teisėjau, kiek gali su- 
prasti, kas ją ištiko, kenčianti ir patikli būtybė. 


TEISĖJAS. Tad skaitau nuosprendį. “Kadangi jūs, Nensė 
Menigo, šių metų rugsėjo tryliktą dieną sąmoningai ir 
apgalvotai nužudėte ponų Stivensų, gyvenančių Džefer- 
sono mieste, kūdikį, teismas nuteisia jus mirties bausme 
pakariant. Nuosprendis bus įvykdytas po keturių mėne- 
sių, kovo tryliktą dieną, mūsų valstijos didžiausio miesto 
kalėjime, kur jūs būsite nugabenta po teismo. Viešpatie, 
pasigailėk jos sielos". 


NENSĖ (visiškai ramiai, net nekrūptelėjusi, sako tarsi pati 
sau, jos balsas skamba visiškoje tyloje). Taip, Viešpatie. 
Esu kalta, Viešpatie. Ačiū tau, Viešpatie! 


Salėje pasigirsta prislopintas murmesys, šūksniai: 
nematomi žiūrovai apstulbę tokio neregėto dalyko 

akivaizdoje - pažeisti teismo įstatymai! Žiūrovai 
pradeda niurnėti ar net bruzdėti, o tarp jų, tiks- 
liau virš jų, stovi Nensė, tarsi statula. Teisėjas 
kaukši plaktuku per stalą, pašoka teismo vykdyto- 
jas, greitai leidžiasi uždanga - trūkčiodama, tarsi 
visi - teisėjai, sargybiniai, net prisiekusieji tarėjai 
- supuolę trauktų ją žemyn, norėdami kuo grei- 
čiau paslėpti nuo žmonių akių tokį skandalą. Kaž- 
kur, tarp nematomų žiūrovų, pasigirsta moters balsas 
- dejonė, aimana, gal net rauda 


TEISĖJAS. Tylos! Tylos! Išprašykite visus iš salės! 
Šaižiai sučirškia skambutis, greitai nusileidžia už- 
danga 


ANTRAS PAVEIKSLAS 


Lapkričio 13 diena. 18 valanda. Lėtai kyla uždanga. Sce- 
noje - Stivensų svetainė. Vidury kambario stalas, ant kurio 
stovi lempa, aplink jį kėdės; kairėje, scenos gilumoje, sofa, 
toršeras, bra; kairėje durys į prieškambarį; gilumoje atda- 
ros dvivėrės durys į valgomąjį; dešinėje - dujų židinys su 
dirbtinėm pliauskom. Kambarys elegantiškas, modernus, 
bet atrodo tarsi iš kitos epochos. Tai seni namai - aukštos 
lubos, karnizai, senoviški baldai. 
Pasigirsta žingsniai, paskui nušvinta lempos, - kažkas įei- 
damas uždegė šviesą. Pro duris kairėje pusėje įeina Tem- 
plė, iš paskos - jos vyras Govenas ir advokatas Gevinas 
Stivensai. Templė jauna, kokių dvidešimt penkerių metų 
moteris, labai elegantiška, rafinuota, su atsegiotais kaili- 
niais, skrybėlaite, pirštinėmis, rankinuku. Atrodo susijaudi- 
nusi, įsitempusi, bet valdosi. Ji prieina prie stalo ir sustoja; 
veide nieko neįžiūrėsi. Govenas trejais ar ketveriais metais 
vyresnis už ją Daug tokių atsirado Jungtinių Valstijų pie- 
tuose tarp dviejų pasaulinių karų: tai vienturčiai sūneliai, 
kuriems tėvų turtai užtikrino tvirtą padėtį visuomenėje, 
kurie nuomoja prabangius apartamentus didmiesčių viešbu- 
čiuose, lanko ' geriausius pietinių ir rytinių Amerikos valstijų 
universitetus, priklauso prašmatniausiems sporto klubams. 

Dabar jie vedę, turi šeimas, užima aukštus postus, kurie 
lengvai jiems atiteko, oriai darbuojasi finansų, rinkos, va- 
liutos ir biržos operacijų sferoje. Bet šito veidas kiek kitoks. 
Matyti, kad kažkas atsitiko - įvyko kažkokia tragedija, 
kuriai Govenas nebuvo pasiruošęs, bet apsiprato su ja ir 
dabar iš tikrųjų nuoširdžiai ir nesavanaudiškai (galbūt 
pirmą kartą per gyvenimą), pagal savo moralės normas, 
bando iš jos išsikapanoti. Govenas ir Stivensas su paltais, 
rankose laiko skrybėles. Stivensas, vos įėjęs pro duris, su- 
stoja kaip įbestas. Govenas sviedžia ant sofos skrybėlę ir 
eina prie Templės, kuri stovi prie stalo 
ir maunasi pirštinę 


TEMPLĖ (pasiima cigaretę iš pakelio, gulinčio ant stalo; ji 
mėgdžioja kaltinamąją, o balsas virpa iš susijaudinimo, 
kurio, puikiai valdydamasi, neparodo). “Taip, Viešpatie", 
“Kalta, Viešpatie", “Ačiū tau, Viešpatie". Jeigu tiek tega- 
lite pasakyti, kai jums rengiamos kartuvės, kodėl manda- 
gūs teisėjai neturėtų patenkinti jūsų noro? 


GOVENAS. Liaukis, Temple. Patylėk. Užkursiu ugnį ir at- 
nešiu tau išgerti. (Stivensui) O gal Gevinas bent dabar 
malonės mums padėti ir pakurs židinį, kol aš vaidinsiu 
metrdotelį? 


TEMPLĖ (imdama žiebtuvėlį). Atnešk ko nors išgerti. Aš 
pakursiu židinį, kad dėdė Gevinas nemanytų, jog privalo 
pasilikti. Apskritai jis trokšta vienintelio dalyko - išdrožti 
trumpą atsisveikinimo kalbą: “Aš gyniau jūsų dukters 
žudikę ir nieko negalėjau padaryti, kad moteris, pasmau- 
gusi mano dukterėčią, būtų jšteisinta; dabar aš išeinu. Iki 
kito karto!" Puiku! Ar tau neatrodo, Govenai, kad jis taip 
ir pasakė? Tegu sau eina namo. (Ji prieina prie židinio, 
laikydama rankoj žiebtuvėlį, atsiklaupia ir pasuka dujų 
čiaupą) 

GOVENAS (sunerimęs). Temple! 

TEMPLĖ (įkurdama ugnį). Ar aš gausiu išgerti, ar ne? 


GOVENAS. Gerai. (Stivensui) Nusivilkite paltą ir meskite 
kur nors. (Nueina į valgomąjį) 


Stivensas stovi nejudėdamas ir žiūri į Templę 

TEMPLĖ (vis dar klūpėdama, nugara į Stivensą). Jeigu 
pasiliekat, sėskite. O jei nesisėdate, išeikit. Aš už antrąjį 
variantą. Motinos sielvartas netekus vaiko, pasitenkini- 
mas, kai žinai, kad nusikaltėlis nubaustas, - juk tokios 
rūšies malonumais mėgaujamasi vienumoj, ar ne? 


Stivensas stebi ją. Paskui prieina prie jos, išsi- 
traukia iš kišenės nosinę ir, stovėdamas už Temp- 
lės nugaros, pakiša jai po akimis. Templė žiūri į 
nosinę, paskui pakelia akis į Stivensą. Moters vei- 
das visiškai ramus 


TEMPLĖ. Kuriam galui? 
STIVENSAS. Švari nosinė. Jums jos prireiks. 


TEMPLĖ. Kam? Suodžiams traukiny nusišluostyti? Argi 
Govenas nesakė, kad mes keliaujame lėktuvu? Vidurnaktį 
išskrendam iš Memfio aerodromo. Rytoj rytą būsime Ka- 
lifornijoj. Kalifornijoj! 

STIVENSAS. Vis dėlto paimkite ją. 

TEMPLĖ (priešiškai). Jeigu atėjot pasižiūrėti, kaip aš ver- 
kiu, galiu tiesiai pasakyti - nesulauksite. Nei ašarų, nei 
ko kito. Tiesą sakant, nežinau, ko jūs čia atėjot, pagaliau 


man nusispjaut. Tik ničnieko iš manęs nesulauksite, ko 
vylėtės. Girdite? 


STIVENSAS. Girdžiu. 


TEMPLĖ. Tačiau netikite. (Netoliese kažkas subilda) Atei- 
na. Jis irgi klaus, ko jūs norite, kodėl atlydėjote mus iki 
pat namų. 


STIVENSAS. Pasakyti jam tiesą? 


TEMPLĖ. Klausykite, dėde Gevinai. Dabar aš noriu jūsų 
paklausti: ką žinote iš tikrųjų? 


Pasirodo Govenas. Ji nutraukia sakinį vidury 
žodžio ir taip grakščiai pasuka pokalbį kita link- 
me, kad niekas tuo metu nieko neįtartų 


Juk jūs advokatas. Ji privalėjo jums pasakyti. Net ir 

narkomanei, nužudžiusiai kūdikį, savo pačios akyse svar- 
bu turėti bent menkiausią pasiteisinimą. 


GOVENAS. Aš jau prašiau, kad nebekalbėtum apie tai. 
(Rankose laiko padėklą. Ant jo stovi ąsotis vandens, kibirė- 
lis su ledu, trys tuščios taurės ir trys stiklai su viskiu. Iš 
palto kišenės kyšo viskio butelys. Atneša padėklą prie Tem- 
plės) Imk! Aš irgi išmesiu burnelę. Pirmą. Po aštuonerių 
metų. Kodėl gi ne? 


TEMPLĖ. Kodėl gi ne? (Paima stiklą su viskiu) 


Govenas pasiūlo Stivensui, kuris paima antrą stik- 
lą, paskui deda padėklą ant stalo ir ima trečią 
stiklą 


GOVENAS. Jau aštuoneri metai, kai neturėjau burnoje nė 
lašo alkoholio. Juk aštuoneri, ar ne? Tai gal pats tinka- 
miausias metas vėl pradėti. Dabar arba niekada... (Stiven- 
sui) Gerkit iki dugno. Gal lašelį vandens? (Jis padeda ant 
padėklo savo stiklą, kurio nė nepalietė, įpila į taurę van- 
dens ir duoda ją Stivensui. Šis išgeria viskį ir padeda stiklą 
ant padėklo. Paskui paima taurę su vandeniu. Templė irgi 
nė neparagavo) Tai gal dabar, advokate Stivensai, gynėjas 
malonėtų paaiškinti, ko čia atsilankė? 


STIVENSAS. Jūsų žmona jau sakė. Atėjau atsisveikinti. 


GOVENAS. Puiku! Tik atsisveikindami dar išmeskim po 
burnelę, kaip įprasta. O paskui jūs išeisite. (Paima iš 
Stivenso taurę ir grįžta prie stalo) 


TEMPLĖ (nė neparagavusi viskio, padeda stiklą ant padėk- 
lo). Zinoma. Jis, beje, ir nemanė užtrukti - gėrė net palto 
nenusivilkęs. 


GOVENAS (išsitraukia iš kišenės butelį ir maišo Stivensui 
viskį su vandeniu). Jeigu jis galėjo teisme, su mantija, 
pakelti ranką priesaikai ir ginti negrę, nužudžiusią jo 
dukterėčią, tai kodėl, jau vilkėdamas paprastu vilnoniu 
paltu, jis negalėtų ištiesti rankos, kad susidaužtų su nu- 
žudytos mergaitės motina?! (Templė krūpteli) Žinau, Temple, 
turėčiau valdytis. Bet gal verčiau pasikalbėkim ir išliekim 

viską, kas guli ant širdies, kad turėtume nors valandėlę 
ramybės, nors valandėlę... 


TEMPLĖ (įdėmiai stebi ne Goveną, o Stivensą, kuris irgi 
rimtai, nenuleisdamas akių, žiūri į ją). Ką gi, pasikalbėkim 
patogiai susėdę. Tikiuosi, dėdė Stivensas susidauš ir su 
tavim, brangusis. 


GOVENAS (pilstydamas viskį). Žinoma, susidauš. Kas jam? 
Pagaliau ko jam gailėtis tėvo? Pagal įstatymą vyrai netu- 
rėtų kentėti. Įstatymas gaili tik moterų ir vaikų, ypač 
moterų, o labiausiai prostitučių, juodaodžių narkomanių, 
kurios žudo baltųjų vaikus. (Paduoda stiklą Stivensui) Tai 
kodėl gi advokatas Stivensas, gynėjas, turėtų gailėtis vy- 
ro ar moters, kurie tik per atsitiktinumą yra jo giminai- 
čiai ir nužudyto kūdikio tėvai? 

TEMPLĖ (griežtai). Liaukis, Govenai! 


GOVENAS. Atleisk! (Atsisuka į ją ir mato, kad jos rankose 
nėra stiklo) Tu negeri? 


TEMPLĖ. Ačiū, ne. Norėčiau pieno! 
GOVENAS. Pieno? Puiku. Žinoma, karšto? 
TEMPLĖ. Taip, jei galima. 


GOVENAS. Prašom. Net puodą užkaičiau, kai buvau nu- 
ėjęs gėrimų. Kaip matai, aš viską apgalvoju. (Eina valgo- 
mojo link) Beje, neišleisk dėdės, kol grįšiu. Jei reikės, 
užrakink duris. (Išeina) 


Templė su Stivensu nė krust, kol išgirsta, kaip 
trinkteli virtuvės durys 


TEMPLĖ (skubiai, griežtai). Ką jūs žinote? (Dar skubiau) 
Tik nemeluokit! Matote, kad nėra laiko! 


STIVENSAS. Nėra laiko? Kodėl? Todėl, kad vakare iš- 
skrenda jūsų lėktuvas? O Nensė turi laiko. Keturis mėne- 
sius, iki pat kovo... Nes ją pakars tik kovo tryliktą. 


TEMPLĖ. Jūs puikiai suprantate, ką noriu pasakyti... Jūs, 
jos advokatas, kasdien su ja matėtės... Negrė ir jūs, balta- 

sis... Galėjote priversti ją kalbėti. Pagrasinęs. Papirkęs 
kokaino žiupsneliu ar gurkšniu alkoholio. (Staiga nutyla 
ir su nuostaba ar neviltim įdėmiai žiūri Stivensui tiesiai į 
akis; toliau kalba vos girdimu balsu) Dieve mano! Nejaugi 
ji nieko jums nepasakė? Netikiu. Vadinasi, jūs nieko ne- 
žinote ir aš pati turiu viską papasakot? Ne, sunku pati- 
kėti... Neįmanoma... 


STIVENSAS. Neįmanoma? Iš tikrųjų? Ne, ji man daugiau 
nieko nepasakė. 


TEMPLĖ. Netikiu. Betgi tai nesvarbu. Ką jūs manote ži- 
nąs? Nesvarbu iš kur. Tik pasakykit, kaip, jūsų nuomone, 
viskas atsitiko. 


STIVENSAS. Tą naktį pas jus buvo vyriškis. 


TEMPLĖ (klauso, kas dedasi virtuvėje, paskui žengia žingsnį 
Stivenso link). O ne, tą naktį pas mane nebuvo jokio 
vyriškio. Aš neigsiu, suprantate? Sakiau, nieko iš manęs 
neišpešit. Žinoma, jūs galėtumėt nusitempti mane į teis- 
mą, prisaikdinti. Nors jūsų prisiekusieji tarėjai ne per 
labiausiai apsidžiaugtų tokiu eksperimentu su kančios 
prislėgta motina. Bet jūs kuo puikiausiai galėjote tai 
padaryti savo malonumui. (Kitu tonu) Atleiskite, dėde 
Gevinai. Man labai gaila. Pats matote, jog neįmanoma, aš 
negaliu kalbėti. Ne! Aš niekad o niekad negalėsiu apie tai 
kalbėti! (Trinkteli virtuvės durys) Aš jus paliksiu vienu du 
su Govenu. Taip, paliksiu vienu du. Užlipsiu į viršų ir 
lauksiu savo kambary. Kalbos turite per akis, nė kiek 
neabejoju. (Nutyla) 


Įeina Govenas, nešinas mažyčiu padėklėliu su 
stikline pieno. Prieina prie stalo 


GOVENAS. Apie ką kalbėjote? 


TEMPLĖ. Apie nieką. Pasakiau dėdei Gevinui, kad jo ma- 
nieros tarytum anų laikų Virdžinijos džentelmenų, beje, 
ir jūsų, Govenai; matyt, paveldėjote iš protėvių... (Žiūri 
į juos) Puikus paveldas. Einu, paruošiu Bakiui vonią ir 
vakarienę. (Liečia ranka stiklinę, žiūri, ar karštas pienas, 
paima ją) Ačiū, brangusis. 

GOVENAS (Stivensui). Matote? Tiksliai tokios temperatū- 
ros, kokios reikėjo. Nuostabus aptarnavimas! Štai kaip 
mane išdresiravo! (Staiga nutyla ir žiūri į Templę, kuri 
stovi kaip sukaustyta su stikline pieno rankoje. Jis prieina, 
pabučiuoja) 


Templė susigūžia bučiuojama. Paskui su stikline 
pieno eina į prieškambarį 


TEMPLĖ (Stivensui). Iki pasimatymo, dėde Gevinai. Mūsų 
nebus iki birželio. 


STIVENSAS. Gal iki kovo tryliktos? 


TEMPLĖ. Ne, iki birželio. Bakis parašys judviem su Megi 
atviruką. Jei kartais sužinotumėt ką nors naujo, kas ga- 
lėtų padėti Nensei ir būtų teisinga, ką nors, ką galėčiau 
paliudyti jos naudai, parašykite man. (Pauzė) Jei ką nors 
sužinosite, ko dar nežinot... 


STIVENSAS. Jūs vienintelė man galite pasakyti, ko aš dar 
nežinau. 


TEMPLĖ (kiek patylėjusi). Ne, ne aš, dėde Gevinai. Kodėl 
aš turėčiau kalbėti, kai kiti tyli? Jei kas trokšta nukeliauti 
į dausas, kodėl turėčiau sukliudyti? Labos nakties. (Išei- 
na, uždaro duris) 


Stivensas, labai susirūpinęs, rimtas, atsisuka ir padeda 
stiklą su viskiu ant padėklo 


GOVENAS. Be galo malonu klausytis jūsų atviro ir drau- 
giško pokalbio. Iškart matyti, kad giminaičiai myli vienas 
kitą ir neturi jokių paslapčių. (Griežtai) Gal išgersite 
viskį? Man dar reikia pavakarieniauti ir susikraut lagami- 
nus. 


STIVENSAS. O jūs savo nė nepalietėte. Išgerkite su ma- 
nimi. 

GOVENAS (paima pilną stiklą). O kodėl ne? Bet vis dėlto 
būtų geriau, kad išeitumėt ir leistumėt mums vieniems 


mėgautis atpildu, kerštu, kuriuo mums atlygino teismas 
už žuvusį vaiką. 

STIVENSAS. Norėčiau, kad tai jus paguostų. 


GOVENAS. Duok Dieve, kad taip būtų, duok Dieve. Kerš- 
tas! Akis už akį, ar ne? Kokie tušti žodžiai! Bet reikia 
prarasti akį, kad tai suprastum. 


STIVENSAS. Jūs dar neatkeršijot. Reikia, kad Nensė mir- 
tų. 


GOVENAS. Tegul miršta. Nedidelis nuostolis... Gatvės mergšė, 
girtuoklė, juodaodė narkomanė... 


STIVENSAS. Valkata, padugnė, buvo beviltiškai smukusi, 
kol vieną dieną ponai Stivensai, humaniškumo skatinami, 
ištraukė ją iš griovio ir padėjo išsikapstyti. -(Govenas nie- 
ko neatsako, tik tvirčiau suspaudžia stiklą. Stivensas stebi 
jį) Ir štai atsidėkodama... 


GOVENAS. Gana, Gevinai. Eikite namo. Arba po velnių. 
Kur akys veda, tik lauk iš čia! 


STIVENSAS. Tuojau einu. (Pauzė) Govenai, ar jūs tikrai 
norite, kad Nensę pakartų? 


GOVENAS. Aš? Ne. Man ji visai nerūpi. Aš net nepadaviau 
jos į teismą, neiškėliau ieškinio, kaip sakoma. Ir apskri- 
tai, ką aš turiu bendra su ta byla? Tik tai, kad mane laiko 
to nužudyto kūdikio tėvu... Velniai griebtų, argi tai vis- 
kis? (Šveičia stiklą su viskiu į kibirėlį su ledais, čiumpa 
tuščią taurę ir pilasi viskio tiesiai iš butelio. Iš pradžių tyli, 
paskui pradeda juoktis; jis jau nebesitramdo, ir jo juokas 
kone isteriškas, jis vis pilasi ir pilasi viskio į sklidiną taurę. 
Bet Stivensas ištiesia ranką ir, pagriebęs butelį, sulaiko 
Goveną) 


STIVENSAS. Liaukitės! Tuoj pat liaukitės! (Atima iš Gove- 
no butelį, pastato ant stalo, paima sklidiną taurę, nupila 
dalį viskio į kitą stiklą ir paduoda Govenui) 


Govenas paima taurę, nustoja juoktis, susitvardo 


GOVENAS (laiko rankoje taurę, bet negeria). Aštuonerius 
metus! Aštuonerius metus nė lašo alkoholio, ir štai atpil- 
das! Šlykšti negrė nužudo mano kūdikį ir net nebando 

bėgti: koks policininkas ar kas kitas būtų nušovęs ją kaip 
pasiutusį šunį. Suprantate? Aštuonerius metus nė lašo 
alkoholio, ir štai atpildas už mano santūrumą, gavau ko 
vertas už savo dorą gyvenimą. Štai mes ir kvit! Galiu vėl 
pradėti gert. Bet aš nebenoriu gerti! Tai nors galiu juok- 
tis, ar ne? Juk yra ko! Kad ir nenorėdamas, įsivėliau į tą 
istoriją. Teko sumokėti, bet ne per brangiausiai. Turėjau 
du vaikus, o užmokesčio paėmė tik vieną. Vienas negyvas 
kūdikis ir viena negrė, kurią viešai pakars - štai ir visas 
mano užmokestis. 


STIVENSAS. Už ką? 


GOVENAS. Už praeitį. Už beprotystę. Už išgertuves. Tada, 
prieš aštuonerius metus. Už bailumą, jei norit. O taip, yra 
ko juoktis. Tik ne taip linksmai, ne taip garsiai, ar ne? 
Cit, tyliau! Nežadinkime senų laikų prisiminimų. Netrik- 
dykime, kad ir panelės Dreik, panelės Templės Dreik, 
dabartinės ponios Stivens. Nežadinkime nei merginos, 
nei manęs, pramuštgalvio. Ar tai bailumas? O kas gi 
daugiau? Bailumas - taikliausias žodis. Tik rėžia ausį. 
Tad sakysim paprasčiau - pervargimas. 


STIVENSAS. Kas prisimena tą praeitį! 


GOVENAS. Tikrai? O jūs, brangusis dėde, neprisimenate? 
Čia esantis Govenas Stivensas, išdresiruotas Virdžinijos 
džentelmenas, kuris net gerdamas išlieka džentelmenas, 
vieną dieną nusilaka kaip dešimt džentelmenų, pagrobia 
iš provincijos koledžo merginą, žinoma, nekaltą - o kaipgi 
kitaip? - ir vežasi į futbolo rungtynes. Pakeliui prisilaka 
kaip dvidešimt džentelmenų, suka iš kelio, prisipliaupia 
alkoholio kaip visas pulkas džentelmenų, sudaužo mašiną 
ir mirtinai nusigėręs praranda sąmonę. O tuo metu mergaitę, 
aišku, vis dar nekaltą, kaip pats suprantate, pagrobia 
kažkoks iškrypėlis ir uždaro viename Memfio bordelyje... 
(Neaiškiai kažką sumurma) 


STIVENSAS. Kaip? 


GOVENAS. Deja, taip, šitai reikia vadinti bailumu, nors 
žodis ir negražiai skamba. 

STIVENSAS. Bet juk paskui vedėte - ne iš bailumo. 


GOVENAS. O, žinoma! Vesti merginą, kuri pabuvo viešna- 
myje, - tai bent mostas. Koks taurumas! Aukšta klasė! 
Kaip dera tikram riteriui iš Virdžinijos! Kur ten! Pasiro- 
džiau kilnesnis už visą kuopą džentelmenų! 


STIVENSAS. Ką gi, iš tiesų pasielgėte kaip džentelmenas. 
Bet, Govenai, aš gerai neišgirdau. Uždaro viešnamyje, o 
paskui... 


GOVENAS (stverdamas Stivenso stiklą). Lauk tas pamazgas. 


STIVENSAS (atitraukia stiklą). Ką sakėt apie vienos įstai- 
gos kalinę? 


GOVENAS. Tai, ką girdėjote, ir nieko daugiau. 


STIVENSAS. Jūs, rodos, pridūrėte: “Ir jai ten patiko"? 
(Įdėmiai žiūri vienas į kitą) Ar tai šito jūs jai niekad 
neatleisite? Ne, jūs niekada nepamiršite, nesuprasite, ne- 
išpirksite, kad ji netyčia tapo baisių jūsų gyvenimo valan- 
dų priežastimi, jūs dar iki šiol be paliovos galvojat ir 
galvojat apie tai. Bet ar ne labiausiai, ir vien dėl to, jūs 
negalite jai atleisti, kad ji nesikankino, priešingai, patyrė 
ten malonumą? Ar ne dėl to, kad praradote ne tik laisvę, 
bet ir vyrišką orumą, žmonos pagarbą, net vaiką, kad 
sumokėjot tokią baisią kainą, o ji pati nieko neprarado, 
dėl nieko nesigaili ir net nesijaučia nukentėjusi? Argi dėl 
to, Govenai, argi dėl to turi mirti ta vargšė paklydėlė 
negrė? 


GOVENAS. Nešdinkitės iš čia? 


STIVENSAS. Jei dėl to - paleiskite sau kulką į smilkinį! 
Bent liausitės atrajojęs tai, ko nepajėgiate užmiršti. Nu- 
sižudykit, ir jūsų niekada nebekamuos prisiminimai, ir 
nebešokinėsite vidury nakties iš miego, apsipylęs prakai- 
tu, nes jūs nenorite, nes jūs negalite atsikratyti tų prisi- 
minimų. Arba bent kartą pažiūrėkite tiesai į akis. Ir 
papasakokite man, kas atsitiko tą mėnesį, kai beprotis 
laikė ją įkalinęs Memfio viešnamyje. Kažkas atsitiko, ko 
nežino niekas, tik judu, o gal net ji viena. 

GOVENAS (nenuleisdamas akių nuo Stivenso, neskubėdamas 
pastato stiklą su viskiu ant padėklo, paima butelį ir pakelis 
virš galvos. Iš atkimšto butelio viskis liejasi per ranką ant 
grindų. Govenas tarsi nieko nemato. Neaiškiai, kimiu balsu 
murma). Padėk man, Kristau! Padėk man, Kristau! 


Pauzė. Stivensas neskubėdamas padeda savo stiklą 
ant padėklo, apsigręžia, eidamas pro sofą, pasi- 
ima skrybėlę ir išeina. Govenas dar stovi valandė- 
lę su tuščiu buteliu rankoje. Paskui giliai atsidūsta, 
dusliai sukukčioja ir, rodos, atsipeikėja, pastato 
tuščią butelį ant padėklo, pamato savo nepaliestą 
stiklą, paima jį, valandėlę laiko pakėlęs, paskui 
apsisuka ir sviedžia jį į židinį; stiklas sudūžta, 
atsitrenkęs į įkaitusią dujinę pakurą. Šviesa už- 
gęsta 


TREČIAS PAVEIKSLAS 


Stivensų svetainė. Kovo 11-oji. 10 valanda vakaro. 
Kambarys lygiai toks pat, koks buvo prieš keturis mėnesius. 
Tik dabar dega stalinė lempa ir sofa perstatyta - pasukta 
į publiką. Valgomojo durys uždarytos. Dešiniajame kampe, 

ant mažo apskrito staliuko, telefonas. 
Atsidaro prieškambario durys. Įeina Templė, paskui ją 
Stivensas. Ji su ilgu peniuaru, plaukai perrišti kaspinu, 
lyg ruoštųsi gulti. Stivensas su paltu ir skrybėle. Ji įeina ir 
sustoja. Jis irgi 


TEMPLĖ. Netrankykit durų, Bakis miega vaikų kambary. 
STIVENSAS. Atsivežėte Bakį? 

TEMPLĖ. Taip. 

STIVENSAS. Ir jis miega t a m e kambaryje?.. 
TEMPLĖ. Taip. 


STIVENSAS. Geriau jo čia nebūtų. 


S. Karalius miršta 

TEMPLĖ. Jis čia. 


STIVENSAS (žiūrėdamas į ją). Tai šantažas, Temple. Jūs 
tyčia jį atsivežėt. Bet mes vis tiek pasikalbėsim. 


TEMPLĖ. Šantažas? O kodėl ne? Kodėl moteris negali 
gindamasi prisidengti vaiku? 


STIVENSAS. Tai kodėl grįžote iš Kalifornijos? 


TEMPLĖ. Kad atgaučiau ramybę. (Eina prie stalo) O jos 
kaip nėr, taip nėr. Tikite sutapimais? 


STIVENSAS. Galiu patikėti. 


TEMPLĖ (paima nuo stalo sulankstytą telegramą ir išsklei- 
džia). Kovo šeštą dieną jūs man atsiuntėte telegramą: “Iki 
kovo tryliktos liko savaitė. Taškas. O kur važiuosite pa- 
skui?" (Sulanksto telegramą. Stivensas ją stebi) 


STIVENSAS. Tai kas? Šiandien vienuolikta. Tai ir yra su- 
tapimas? 


TEMPLĖ. Ne. Sutapimas štai kur. (Ji atsisėda, sviedžia 
telegramą ant stalo ir atsisuka į Stivensą) Kovo šeštą, 
popiet, mudu su Bakiu buvom pliaže. Aš skaičiau, tai yra 
bandžiau skaityti, norėdama užmiršti tą telegramą, o jis 
žaidžia, čiauška. Ir staiga klausia: “Mamyte, ar Kaliforni- 
ja toli nuo Džefersono?" Neatsitraukdama nuo knygos, 
atsakau: “Taip, brangusis". - “O kiek mes čia dar būsim?" 
- vėl klausia jis. “Kol atsibos, brangusis", - atsakiau. Tada 
jis pažiūrėjo į mane ir meiliai paklausė: “Būsim čia, kol 
pakars Nensę?" Turėjau iš anksto numatyti tokį klausimą 
i. parengti atsakymą. Dabar jau buvo per vėlu. “Taip, 
brangusis", - atsakiau, nesugalvojusi nieko kita. Tada jis 
paklausė, ko paprastai klausia visi vaikai: “O paskui, 
mamyte, kur važiuosime paskui?" Visiškai kaip jūs. “O 
kur važiuosite paskui?" Štai ir grįžom pirmu lėktuvu. 
Daviau Govenui migdomųjų, paguldžiau, tikiuosi, kad 
dabar miega, ir paskambinau jums. Na, ką jūs pasakysite? 


STIVENSAS. Nieko. 


TEMPLĖ. Gerai. Dėi Dievo meilės, pakalbėkime apie ką 
kita. (Prieina prie kėdės) Aš esu čia, nesvarbu, per kieno 

malone. Ko išgertumėt? Viskio? (Bet ji nieko jam nesiūlo 
ir nelaukia jo atsakymo) Vadinasi, reikia gelbėti Nensę! 
Jūs privertėt mane sugrįžti, tiesą sakant, judu su Bakiu 
privertėt mane sugrįžti; jūs manote, kad aš žinau kažką, 
ko dar nepasakiau. Bet kodėl jūs manote, kad esama 
kažko, ko aš dar nepasakiau? 


STIVENSAS. Todėl, kad grįžote iš Kalifornijos... 
TEMPLĖ. Per menka priežastis. O dar kodėl? 
STIVENSAS. Todėl, kad jūs visą laiką buvote ten... 


Templė nusisukusi graibo ranka po stalą, apčiuo- 
pia pakelį cigarečių, paima vieną cigaretę, ta pa- 
čia ranka sugraibo žiebtuvėlį ir susideda viską sau 
ant kelių 


„salėje, kur vyko teismas, priešais teisėjus kiekvieną 
dieną. Dienų dienas, nuo pat proceso -pradžios... 


TEMPLĖ (vis dar nežiūrėdama į jį, įsikanda cigaretę ir 
kalba visiškai abejingai, o cigaretė šokinėja sulig kiekvienu 
skiemeniu). Argi aš nebuvau sopulingoji motina?.. 


STIVENSAS. Taip, sopulingoji motina... 


TEMPLĖ. ...kuri atėjo mėgautis kerštu kaip kokia tigrė, 
trokštanti kraujo, sukniubusi prie savo kūdikio lavono... 


STIVENSAS. Bet sopulingosios motinos širdy per ankšta ir 
skausmui, ir kerštui. Kaip ji galėtų ištvert žiūrėdama į tą, 
kuri nužudė jos kūdikį? 


Templė įžiebia žiebtuvėlį, užsidega cigaretę, pade- 
da žiebtuvėlį ant stalo. Stivensas pasilenkia ir pa- 
stumia jai peleninę 


TEMPLĖ. Ačiū. Klausykite, Gevinai. Argi tai svarbu, kad 
kažką žinau, arba jūs manote, kad žinau. Mums net 
nepravers tas žinojimas. Mums reikia vienintelio dalyko 
- pažymėjimo, priesaika patvirtinto liudytojų parodymo, 
kad ji beprotė... Jau seniai beprotė... 

STIVENSAS. Galvojau apie tai. Bet dabar per vėlu. Gal 


prieš kokius penkis mėnesius... Nuosprendis jau paskel!b- 
52 

tas. Ji pripažinta kalta ir nuteista. Pagal įstatymą Nensės 
Menigo nebėra tarp gyvųjų. 


TEMPLĖ. Net jeigu parašyčiau pareiškimą? 
STIVENSAS. O ką jūs parašytumėte tame pareiškime? 


TEMPLĖ. Jūs pasakysite, ką reikia parašyti. Jūs gi advo- 
katas, nors ir nesugebėjote išgelbėti savo ginamosios. O 
jeigu nieko nesugalvosite, parašysiu seniai žinojusi, kad 
ji beprotė. Jeigu tai sakau aš, motina, kas išdrįs suabejoti? 


STIVENSAS. O teismo įžeidimas? 
TEMPLĖ. Koks įžeidimas? 


STIVENSAS. Kaip jūs manote: nusikaltėlė nuteista, o svar- 
biausias kaltinimo liudytojas, girdite - kaltinimo, ateina 
ir pareiškia, kad įvyko klaida ir bylą reikia peržiūrėti! 


TEMPLĖ (ramiai). Pasakykite jiems, ką tik norit: jog pa- 
miršau, jog persigalvojau, jog prokuroras papirko mane, 
kad tylėčiau... 


STIVENSAS. Temple! 


TEMPLĖ. Pasakykite jiems, kad motina, kurios vaiką pa- 
smaugė lopšyje, dar ne tiek gali kerštaudama. Bet, sulau- 
kusi keršto valandos, ji suprato, kad negali keršyt iki 
galo, paaukoti žmogaus gyvybės, nors tas žmogus - tik 
juodaodė prostitutė. 


STIVENSAS (žiūri į ją, po paužės sako). Vadinasi, jūs 
nenorite, kad ji mirtų? 


TEMPLĖ. Aš jau pasakiau. Liaukitės, dėl Dievo meilės. 
Argi aš prašau neįmanomo dalyko? 


STIVENSAS. Vadinasi, Templė Dreik nori išgelbėti Nense? 
TEMPLĖ. Ponia Stivens nori ją išgelbėti. (Rūkydama at- 
kakliai žiūri į jį. Lėtai išsiima iš burnos cigaretę ir, nenu- 
leisdama nuo Stivenso akių, gesina ją peleninėje) 

STIVENSAS. Gerai. Mes nueiname ir, dave priesaiką, pa- 


reiškiame, kad žmogžudė nusikaltimo metu buvo išprotė- 
jusi. 

TEMPLĖ. Taip. Ir galbūt tada... 
STIVENSAS. O kur įrodymai? 

TEMPLĖ. Įrodymai? 

STIVENSAS. Kokių pateiksite įrodymų? 


TEMPLĖ. Iš kur aš žinau? O kokie paprastai pateikiami? 
Kaip reikia surašyt parodymus, kad jie galiotų? (Nutyla, 
įdėmiai žiūri į Stivensą; jis tylėdamas stebi ją, kol pagaliau 
pasigirsta Templės atodūsis, kone dejonė) Na, ko jūs dar 
norėtumėt? Ko jums dar ne gana? 


STIVENSAS (ramiai). Noriu žinoti tiesą. Kad parodymai 
galiotų, jie turi būti teisingi. 

TEMPLĖ. Tiesą? Mes bandome gelbėti nuteistą žmogžudę, 
kurios advokatas jau prisipažino pralaimėjęs. Kuo čia 
dėta tiesa? (Skubiai, su kartėliu) M es! Nieko panašaus, 
aš, vien aš, nužudyto kūdikio motina, bandau ją gelbėti! 
Ne jūs, advokatas Stivensas, o aš, ponia Stivens, motina! 
Bet, tikiuosi, jūs nemanote, kad aš pasiruošusi dėl jos 
padaryti viską? Viską! 


STIVENSAS. Jūs padarysite viską, išskyrus vienintelį daly- 
ką, nors tik šitai ir galėtų išgelbėti Nensę. Pamirškim, 
kad ji mirs. Na, ir kas čia tokio? Keletas abejotinos vertės 
faktų arba melagingi parodymai, pridengti priesaika, gali 
išgelbėti žmogų nuo mirties. Mirtis - niekas. Baisi tik 
neteisybė. Ir tik tiesa gali grumtis su neteisybe. Tiesa 
arba meilė. 


TEMPLĖ (žiauriai). Meilė! O Dieve! Meilė! 


STIVENSAS. Jei norite, vadinkite tai gailestingumu. Arba 
drąsa. Arba garbe, arba paprasčiausiai - teise į miegą. 


TEMPLĖ. Jūs man kalbate apie miegą, o aš jau šešerius 
metus... Ak, palikite mane ramybėj! 


STIVENSAS. Temple, gindamas Nensę, aš stojau prieš savo 
gimines, prieš visus jus, kuriuos myliu, gyniau ją teisin- 
gumo vardan. Bet mirties nuosprendis nėra teisingumas. 
Tik iš jūsų vienos, anų laikų Templės Dreik, aš laukiu šito 
teisingumo. 


70 WILLIAM FAULKNER/ ALBERT CAMUS 


TEMPLĖ. O aš jums sakau, kad nereikalinga nei tiesa, nei 
teisingumas, aš niekuo negaliu jums padėti. Kai kreipsi- 
tės į aukščiausiąjį teismą, jums prireiks ne tiesos - ja 
niekas nepatikės, o tik svarių parodymų prisiekus, paro- 
dymų, kurių joks teismas negalėtų paneigti. 


STIVENSAS. Mes nesikreipsim į aukščiausiąjį teismą. (Templė 
žiūri įsmeigusi akis) Per vėlu. Jeigu tai būtų įmanoma, 
būčiau tai padaręs prieš keturis mėnesius. Eisime pas 
gubernatorių. Tuojau pat! 


TEMPLĖ. Pas gubernatorių? 


STIVENSAS. Taip. Aš jį pažįstu. Jis mus išklausys. Bet ir 
tai nėra tikra, kad jo galioj dabar išgelbėti Nensę. 


TEMPLĖ. Tai ko tada eiti pas jį? Ko? 
STIVENSAS. Aš jau sakiau. Dėl tiesos. 


TEMPLĖ. Tik dėl tokios niekingos priežasties? Tik dėl to, 
kad toji tiesa būtų pasakyta - aiškiai, garsiai ir reikiamu 
žodžių skaičiumi? Tik dėl to, kad ji būtų pasakyta ir 
išklausyta? Kad kažkas, beje, visai nesvarbu kas, ją išgir- 
stų, kad koks nors prašalaitis, kuriam mūsų reikalai visai 
nerūpi, išgirstų tuos žodžius vien todėl, kad turi ausis? 
Na, tai baikite savo kilnų pamokslą ir pasakykite, ką aš 
turiu kalbėti dėl savo dvasios ramybės? 


STIVENSAS. Jau pasakiau. Aš jau pasakiau, ką jūs turite 
kalbėti, kad atgautumėtė teisę miegoti. 


TEMPLĖ. O aš atsakiau, kad štai jau šešeri metai, kai 
nebeskiriu miego nuo nemigos, nakties nuo dienos. (Žiū- 
ri jam į akis. Jis nieko nesako, tik žiūri į ją. Ji kiek svarsto, 
paskui parodo vaikų kambario duris ir prislopina balsą) 
Puikiai žinote, kad aš negaliu kalbėti: tegu vaikas, kuris 
ten miega, ir toliau ramiai gyvena. Aš atsivežiau jį, kad 
jūs pagalvotumėt apie jį ir jo ramybe. Bet jūs norite ir iš 
jo atimti miegą. 


STIVENSAS. Jis miegos, jei jūs pati atgausit miegą. 


TEMPLĖ. Nemanau. Geriausia Bakio ramybei ir jo ateities 

miegui, jeigu jo sesers žudikė bus pakarta ir viskas nu- 
grims užmarštin. 


STIVENSAS. Ir nesvarbu, kokiom priemonėm ir kokiu melu? 
TEMPLĖ. Melas mirė kartu su praeitim. 
STIVENSAS. Netikite tuo, ką sakot. 


Templė grįžta prie stalo, užsidega cigaretę ir ryž- 
tingai atsisuka į Stivensą 


TEMPLĖ. Ką gi, pirmyn! Smokite. Laukiu klausimo. 


STIVENSAS. Kas tasai vyriškis, kuris tą naktį buvo pas 
jus? 


TEMPLĖ. Govenas, mano vyras. 


STIVENSAS. Goveno nebuvo namie. Šeštą valandą ryto jis 
su Bakiu išvyko į Naująjį Orleaną. (Jiedu žiūri vienas į 
kitą) Govenas pats netyčia jus išdavė. Aš supratau, jūs 
sugalvojote tą kelionę, kad jųdviejų tą naktį nebūtų na- 
mie. Tiktai stebiuosi, kad neišsiuntėt ir Nensės. (Jis nu- 
tyla, lyg staiga supratęs) Palaukite, jūs norėjot ją išsiųsti, 
bandėte išsiųsti, bet ji nesutiko. Taip, esu tuo tikras. Kas 
tasai vyriškis? 


TEMPLĖ. Pirmiausia įrodykite, kad jis buvo. 


STIVENSAS. Negaliu. Nensė griežtai atsisakė kalbėti apie 
tą naktį. 


TEMPLĖ. Atsisakė? Tada klausykite, atidžiai klausykite, 
ką pasakysiu. (Ji stovi įsitempusi, žiūrėdama jam tiesiai į 
akis) Templė Dreik mirė. Ta mergaitė, anų laikų Templė 
Dreik, mirė šešeriais metais anksčiau už Nensę Menigo. 
Ir jeigu Nensės Menigo niekas kitas negali išgelbėti iš 
kartuvių - tepadeda jai Dievas! O dabar nešdinkitės lauk! 
(Įdėmiai žiūri į jį) 

Pauzė. Stivensas atsistoja, nenuleisdamas nuo Templės 

akių, ji irgi žiūri į jį įsmeigusi akis. Paskui jis 

pasuka durų link 


TEMPLĖ. Labos nakties. 

STIVENSAS (po trumpos pauzės). Jeigu apsigalvosite, pa- 
skambinkite man. Bet atsiminkite, mirties bausmė bus 
įvykdyta po dviejų dienų. Labos nakties! (Grįžta prie 
kėdės, pasiima paltą, skrybėlę ir išeina pro prieškambario 
duris) 


Stivensui išėjus, duryse kuo ramiausiai pasirodo 
Govenas, vienmarškinis, be kaklaraiščio, praseg- 
ta apykakle. Žiūri į Templę. Ji stipriai suspaudžia 
rankomis veidą, valandėlę stovi nejudėdama, pa- 
skui nuleidžia rankas ir ryžtingai eina prie telefo- 
no. Govenas vis stebi ją. Templė pakelia ragelį 


TEMPLĖ (telefonu). Prašom trys šimtai dvidešimt devintą. 


Goveno ji dar nemato. Jis prieina, kažką laikyda- 
mas kumštyje. Kai numeris atsako, stovi kaip tik 
už jos nugaros 


TEMPLĖ. Alio, norėčiau pasikalbėti su Gevinu Stivensu... 
Taip, žinau, bet jis tuoj sugrįš. Kai tik pareis, malonėkite 
pasakyti, kad paskambintų poniai... 


Govenas pačiumpa Templę už rankos, kurioje ji 
laiko ragelį, ir nutraukia pokalbį. Kita ranka sviedžia 
"ant stalo vaistų tūbelę 


GOVENAS. Štai tavo migdomieji. Kodėl nieko nepasakoji 
apie vyriškį, kuris, anot Gevino, buvo čia tą naktį? Drą- 
siau! Tau juk visai nesunku. Gali, pavyzdžiui, pasakyti, 
kad tai buvo Bakio dėdė, apie kurį buvai pamiršusi man 
papasakoti. 


TEMPLĖ (iš karto sutrinka, bet netrukus atgauna išorinę 
ramybę). Ar tikėtum, jei pasakyčiau, kad nieko nebuvo? 


GOVENAS. Na, žinoma! Patikėčiau viskuo, ką sakytum. Aš 
visada tavimi tikėjau, ar ne tiesa, ir štai dabar mes akla- 
vietėje. Iki šiol netgi tikėjau, kad man pačiam šovė į 
galvą ta nuostabi mintis - pažuvaut Naujajam Orleane. Ir 
dabar tebetikėčiau, jei nebūčiau taip netaktiškai pasi- 
klausęs jūsų mielo pokalbio ir jei dėdė Gevinas, nors ir 
netyčia, nebūtų manęs painformavęs. Visi, be abejonės, 
viską žino, tik ne aš. Ir labai gerai. Malonu galvoti, kad 

vienas esi toks kvailas, vienintelis... Ką gi, ačiū ir už tai. 
Bet vis dėlto pasistenk nors kartą gyvenime, šį vakarą, 
kalbėti tiesą. Gal Gevinas teisus, gal jis bendrauja ne su 
mano žmona, o su kažkokia Temple, - mudu ją gerai 
pažįstame, ji grįžta iš anų laikų, ar ne? Gal tas vyriškis, 
kuris, tarkim, buvo čia ir kaip tik tą vakarą, pravažiuo- 
damas, atsitiktinai atsidūrė mūsų mieste, ir yra tikrasis 
Bakio tėvas, maloningai leidęs man pagalvoti, kad ber- 
niukas mano sūnus... 


TEMPLĖ (grįžteli į vaikų kambarį). Govenai, nutilk! 


GOVENAS. Ne, ne, nebijok. Nesijaudink, aš netriukšmau- 
siu. Aš nemušiu tavęs. Niekados dar nesu mušęs moters, 
niekados, net kekšės, juk žinai, net Memfio kekšės ar 
buvusios Memfio kekšės. Tačiau, dėl Dievo meilės, yra 
žmonių, kurie mano, kad vyras gali mušti dviejų rūšių 
moteris: žmoną ir kekšę. Matai, kaip man pasiutusiai 
sekasi: vienu mostu galėčiau abiem užvožti. (Nutyla, nu- 
sigręžia, stengiasi susitvardyti. Paskui sako pasikeitusiu balsu) 
Gal norėtum ko nors išgerti? 


TEMPLĖ (labai įsitempusi). Ne. 


GOVENAS (siūlydamas savo cigaretes). Tai paimk cigaretę, 
daryk ką nors, nestovėk kaip įbesta. 


Templė paima cigaretę ir laiko tarp pirštų, nulei- 
dusi ranką; stovi kaip statula 


GOVENAS. Vienas nulis mano naudai: susitvardžiau. Kal- 
bėsimės toliau. Žinoma, jei pajėgsime suprasti vienas 
kitą. Nepasakyčiau, kad taip paprasta. Šį vakarą sensacin- 
gos žinios byra kaip iš maišo. Nieko nuostabaus, kad nuo 
visos tos aukštuomenės kronikos svaigsta galva ir mudu 
negalime suprasti vienas kito. Net kalbėdami apie bana- 
liausius dalykus, pavyzdžiui, kaip čia atsitiko, kad moti- 
na ir dora žmona staiga ima elgtis kaip iš apyvartos 
išėjusi paskutinė išjoda ir tampa savo kūdikio mirties 
priežastimi! 


TEMPLĖ. Gerai. Tęskime šneką ir padarykime galą visoms 
paslaptims, kurias iki šiol nutylėdavom. 

GOVENAS. Tikrai? Tu manai, kad galime padaryti galą? 
Tikrai manai, kad tai alga, kurios vieną dieną galėsi 
nebemokėti, paskutinis skatikas tavo skolos, kurios šiame 
pasaulyje niekas ir nepareikalaus; tu manai, kad galėtum 
nemokėti už tai, kas buvo tik mudviejų klaida? Nes tai 
buvo tik klaida, ar ne? Paprasčiausia klaida? Tad juoki- 
mės, dėl Dievo meilės. Ko nesijuoki? Juokis! 


TEMPLĖ (nebegalėdama tverti). Gana, Govenai! 


GOVENAS. Puiku. Duok man per veidą, uždrožk man, tada 
galbūt galėčiau trenkti atgal - ir tu vėl imtum man atlei- 
dinėti. Žinai, už ką: už viską. Pirmiausia už tą nusilakimą 
prieš aštuonerius metus, kai prisipliumpiau ne todėl, kad 
norėjau gerti, o dėl to, kad bijojau, - aš, koledžo pažiba, 
geriausias studentas, madingiausias vaikinas, Šarlotvilio 
universiteto klubo prezidentas, pažinojęs visas Niujorko 
arbatos salonų snobes, bijojau, kad nemokėsiu apsieiti su 
septyniolikmete provinciale iš Misisipio valstijos, kad ne- 
mokėsiu kalbėti su pienburne, kuri iki bakalauro egzami- 
nų nebuvo net nosies iškišusi iš namų. Taip, nusigėriau, 
kad išdrįsčiau prakalbinti tave, kad prišnekinčiau pabėgt 
iš to sumauto ekskursijų traukinio. 


TEMPLĖ: Tu manęs netempei per jėgą! 
GOVENAS. Ką? 


TEMPLĖ. Tu manęs netempei per jėgą. Tu pasiūlei, ir aš 
mielai sutikau. Tu nesi atsakingas. 


GOVENAS. Ar nenutilsi? Sakyk, ar nenutilsi? Aš esu atsa- 
kingas! Aš prisiimu kaltę! Taip, leisk man prisiimti kaltę, 
jeigu mes jau prašnekom apie tai. Leisk man vienam 
kamuotis į valias. Bet geriau ir tu pasikamuok, pajusi, 
koks tai malonumas. Paaimanuok dėl to, dėl ko, tavo 
manymu, krimtausi aš visus tuos aštuonerius metus: juk 
jei ne tu, gal būčiau vedęs gerą, rimtą, dorą merginą, 
kuri niekada nebūtų užsiliepsnojusi, jeigu jos vyras nebū- 
tų pažadinęs aistros... (Nutyla, užsidengia rankom veidą) 
Ak, mes tikriausiai mylėjome vienas kitą, tikriausiai my- 
lėjome. Argi tu neprisimeni? 

TEMPLĖ. Taip. 
GOVENAS. Kas taip? 
TEMPLĖ. Tikriausiai mylėjome vienas kitą. 


GOVENAS (ištiesdamas jai ranką). Eikš! Nestovėk taip toli 
nuo manęs. 


TEMPLĖ (nė nekrustelėjusi). Ne. 


GOVENAS (atsipeikėjęs). Puiku. Tai gausi, ko norėjai. Va- 
dinasi, tą naktį mūsų namuose buvo vyriškis. 


TEMPLĖ. Nebuvo. 


GOVENAS (nesiklausydamas). Kadangi žino dėdė Gevinas, 
manyčiau, kad žino ir visas Džefersonas, aišku, tik ne aš. 
Bet niekaip nesuprantu, ką tas vyriškis turi bendra su 
žmogžudyste. Gal Nensė užtiko judu lovoje ir nužudė 
kūdikį iš pykčio ar seksualinio susijaudinimo, ar dar dėl 
ko nors panašaus. O gal ne Nensė? O gal judu, gyvuliškos 
aistros apimti, pamiršote iškelti kūdikį iš lovos, ir tos 
šlykštynės metu... Na, kaip? Matai, kiek visko prisigalvo- 
jau? 


TEMPLĖ (nesąmoningai purto galvą, tarytum isterijos prie- 
puolio ištikta). Ne, ne, ne... 


GOVENAS. Ne, tikrai ne? Ar galiu tavim tikėti? Tai ištark 
tuos žodžius! Pasakyk, kad tą naktį pas tave nebuvo jokio 
vyriškio! (Ji tyli) Tai negali paneigti? (Ji tyli) Gerai. 
Šitaip geriau, jau aiškėja! Manau, tu nepasakojai Gevinui, 
kas atsitiko tą naktį. Aš irgi nenoriu nieko žinoti. Ir 
niekas kitas šito nesužinos. Aš draudžiu skambinti dėdei 
Gevinui. Tu neatskleisi tos paslapties nei gubernatoriui, 
nei kam kitam. Tu pati pasakei, geriau ir nepasakysi; 
jeigu Nensę išgelbėti gali tik tu, tepadeda jai Dievas. 
Supratai? 


TEMPLĖ. Ne. 


GOVENAS. Taip, supratai! Ir aš tau duosiu dar vieną 
šansą. Matai, aš kenčiu, kaip dera aukštuomenės žmogui. 
Ne tik nuolankiai sutinku nelaimes, kurias prakeiktas 

dangus be galo maloningai siunčia ant mano galvos, bet 
netgi tuo naudojuosi - o ką? - taurinu savo sielą, mokausi 
atleisti artimo kaltes. Tikras avinėlis, ar ne! Tai va, avi- 
nėlis mano turįs dar lašą kraujo, tu neatiduosi jo kaip 
mokesčio už tai, ką padarei. Tai va - tu nepakelsi telefo- 
no ragelio, ir vėl galėsime pradėt viską iš naujo. Jeigu 
pakelsi, aš išeinu visiems laikams. (Templė lėtai atsisuka 
į telefoną) Palauk. Per tuos šešerius metus bet kada bū- 
tum galėjusi sutvarkyti šituos reikalus. Dar ir dabar gali, 
tu laisva. Bet jei pakelsi ragelį ir paskambinsi dėdei 
Gevinui, bus per vėlu, tada išeisiu aš. Nori, kad išeičiau? 
(Ji nieko neatsako) Pasakyk, kad nepaskambinsi Gevinui, 
aš tavęs maldauju, pasakyk! 


TEMPLĖ. Negaliu. 


GOVENAS. Pasakyk, Temple! Kadaise mes mylėjom vienas 
kitą. 

TEMPLĖ. Tikriausiai mylėjom. 

GOVENAS. Tai įrodyk. Jei Nensė turi būti pakarta, tegul 
miršta. Jei tą naktį kas nors atsitiko, žino, tik ji, ji ir tu. 
Ir jeigu ji pati nenori pasakyti, kas atsitiko, jeigu ji 
nenori išsigelbėti, tai kodėl tu... 


TEMPLĖ. Negaliu. 


GOVENAS. Temple! (Ji nusisuka ir greitai eina prie telefo- 
no. Govenas užbėga jai už akių ir padeda ranką ant rage- 
lio) Tu supratai, ką pasakiau. Aš išeisiu. 


TEMPLĖ (keistai ramiu balsu). Prašau tavęs, Govenai, nuimk 
ranką. 


Jiedu žiūri vienas į kitą. Jis atitraukia ranką. 
Templė paima ragelį, prisideda jį prie ausies, kiek 
palaukia žiūrėdama tiesiai prieš save ir sako: 


Prašom trys šimtai dvidešimt devintą. 


Uždanga 

ANTRA DALIS 


KETVIRTAS PAVEIKSLAS 


Valstijos gubernatoriaus kabinetas. Vėlus kovo dvyliktosios 
vakaras, maždaug antra valanda nakties. Didžiulis, masy- 
vus, lygus tuščias rašomasis stalas; ant jo tik peleninė ir 
telefonas. Už stalo sunkus krėslas su aukšta atrama. Ant 
sienos, virš krėslo, oficiali valstijos emblema - erelis, svarstyklės, 
gal koks lotyniškas posakis ant vėliavos. Priekyje, abipus 
stalo, du foteliai, kiek pakreipti vienas į kitą. Stalas užima 
pusę aukštesniosios scenos dešinėje, kaip teismas kairėje 
pirmame paveiksle. 

Gubernatorius stovi už stalo po emblema; vidutinio 
amžiaus, kiek panašus į arkangelą Gabrielį. Atrodo ką tik 
ištrauktas iš lovos. Jis su chalatu, bet matyti marškinių 
apykaklė ir kaklaraištis, plaukai tvarkingai sušukuoti. 

Ką tik įėjo Templė su Stivensu. Templė apsirengusi, 
kaip ir antrame paveiksle, - tie patys kailiniai, ta pati 
skrybėlė, tas pats rankinukas. Stivensas - visai kaip trečia- 
me paveiksle. Rankoje skrybėlė. Eina prie krėslų abipus 

rašomojo stalo 


STIVENSAS. Ačiū, Henri, kad priėmei mus. 


GUBERNATORIUS. Sveiki atvykę. Sėskitės. (Templei, kuri 
sėdasi) Ar ponia Stivens rūko? 


STIVENS. Taip, ačiū. 


Gubernatorius pasiūlo Templei cigaretę ir uždega. 
Paskui atsisėda į krėslą, padeda rankas ant stalo, 
neišleisdamas iš pirštų žiebtuvėlio. Stivensas atsi- 
sėda priešais Templę 


GUBERNATORIUS. Mano bičiulis Gevinas pranešė telefo- 
nu, gerbiamoji, kad jūs norite pasakyti kažką labai svar- 
baus. 

TEMPLĖ. Taip. 

GUBERNATORIUS. Klausau. 

TEMPLĖ. Nežinau, ką turiu pasakyti. 
GUBERNATORIUS. Nesuprantu. 


TEMPLĖ. Jeigu pasakytumėt, ką jūs jau žinote, tai žino- 
čiau, ką dar turiu pasakyti. 


GUBERNATORIUS. Jūs atvažiavote iš toli, gerbiamoji, ant- 
rą valandą nakties. Matyt, ne be priežasties. Ir, be abe- 
jonės, geriau už mane žinote, kas davė akstiną šitokiam 
poelgiui. 


TEMPLĖ. Žinau. Bet kalbėti apie tai labai sunku. Taip, 
sunku. Norėčiau, kad padėtumėte man... na, kad nebūtų 
taip sunku. 


GUBERNATORIUS (žiūri į ją). Gerai. Papasakokite apie 
Nensę Menigo. Rodos, tokia jos pavardė. O kaip ji rašo 
ją paraidžiui? 


TEMPLĖ. Ji nerašo savo pavardės. Ir negalėtų parašyti. Ji 
beraštė. Jūs ją pakarsite kaip Menigo, bet ši pavardė 
turbūt nėra tikroji. Kai ji bus pakarta, ši smulkmena 
neteks prasmės. 


GUBERNATORIUS. Ir vis dėlto papasakokite apie ją. 


TEMPLĖ. Ką ten pasakosi apie ją, gal tik tiek, kad tai 
buvo prostitutė ir narkomanė, kurią mudu su vyru ištrau- 
kėm iš purvo ir padarėm savo vaikų aukle. Ji vieną iš jų 
nužudė. Rytoj ją turi pakarti. Mes, tai yra jos advokatas 
ir aš, atvažiavome pas jus prašyti, kad gelbėtumėt ją! 


GUBERNATORIUS. Taip, viską žinau. Bet kam ją gelbėti? 


TEMPLĖ. Kodėl aš prašau ją gelbėti, aš, nužudyto vaiko 
motina? Todėl, kad jai atleidau! (Gubernatorius atidžiai 
stebi ją. Stivenas taip pat. Jie laukia. Ji atkakliai žiūri į 
gubernatorių; jos žvilgsnyje ne iššūkis, bet paprasčiausia 
savigyna) Todėl, kad ji beprotė! (Gubernatorius stebi ją; ji 
irgi žiūri į jį, godžiai rūkydama cigaretę) Suprantu. Jus 

domina kas kita. Jums, be abejo, įdomu, kodėl aš pasi- 
samdžiau tokią moterį vaikų aukle. Ką gi! Tarkim, norė- 
jau suteikti jai galimybę pasitaisyti. Juk ji irgi žmogus. 


STIVENSAS. Ne, Temple, tai nėra tikroji priežastis. 


TEMPLĖ (paprastai). Taip, tai nėra tikroji priežastis. Ko- 
dėl aš nesiliauju melavusi? Neturėtų būti sunku. Liautis 
meluoti juk tas pats, kaip liautis bėgti, liautis gerti, 
valgyti saldumynus, kai daugiau nebegali. Bet, matyt, 
meluoti niekados negana. Gerai, pasakysiu tikrąją prie- 
žastį, kodėl pasisamdžiau Nensę. Todėl, kad man reikėjo 
turėti namuose žmogų, su kuriuo galėčiau pasikalbėti. 
(Pauzė) O dabar pasakysiu, kodėl man reikėjo kaip tik 
jos, kodėl išdidžioji aristokratė Templė Dreik-Stivens pa- 
sirinko tą negre prostitutę ir tik su ja galėjo kalbėtis kaip 
lygi su lygia. 

GUBERNATORIUS. Taip, pasakykite, kodėl. 


TEMPLĖ (užgesina peleninėj cigaretę ir atsitiesia; kalba 
šiurkščiu, kiek trūkinėjančiu balsu, bet išoriškai atrodo 
rami). Prostitutę, narkomanę, smukusią, amžinai pasmerktą, 
kuri vieną dieną turėjo būti nuteista mirti kartuvėse už 
žmogžudystę; puolusią moterį, kurią bendrapiliečiai pa- 
stebėjo tik tada, kai, gulėdama griovyje, ji plūdo baltąjį, 
o tas spardė ją, taikydamas į dantis, kad užsičiauptų. 
Prisimenate, Gevinai? Kokia jo pavardė? 


STIVENSAS. Pamiršau. Rodos, jis buvo banko kasininkas. 
(Gubernatoriui) Mėgo dėtis dorovingu. (Templei) Ar tai 
labai svarbu? 


TEMPLĖ. Taip. Labai. Tą pirmadienį, iš pat ryto, tada, kai 
jis rakino banko duris, o už jo nugaros laukė geras pus- 
šimtis žmonių, staiga pasirodė girta Nensė. Prasibrovusi 
pro minią, puolė tiesiai prie jo šaukdama: “Ei, baltasai, 
o kur tie mano du doleriai?" Kasininkas atsisuko ir ėmė 
ją mušti, partrenkė į purvą, spardė veidą, norėdamas 
nutildyti, o ji vis kartojo: “Kur tie mano du doleriai?", kol 
žmonės atsitokėjo ir atplėšė jį nuo tos kruvinos, išmuš- 
tais dantimis burnos, kuri be paliovos vebleno: “Jūs esat 

man skolingas du dolerius už aną kartą, prieš dvi savai- 
tes, ir paskui dar buvote..." (Nutyla, valandėlę spaudžia 
rankomis veidą) Ką gi, reikia viską pasakyti. Kur susto- 
jau? 


GUBERNATORIUS. Nensė kartojo: “Jūs esat man skolingas 
du dolerius..." 


TEMPLĖ. Taip, du dolerius. Bet kam tiek žodžių? Geriau 
iškart išspjausiu visą tiesą. (Giliai įkvepia, lyg nerdama po 
vandeniu) Du doleriai - Nensės Menigo tarifas. O aš gy- 
venau viešnamyje, kur užmokestis buvo daug didesnis. 
(Tyla. Ji sėdi sustingusi ir žiūri į juos. Paskui nusijuokia) 
Tokia prašmatni ponia, ir šitokia išpažintis? Va kokios 
mes, aukštuomenės damos. (Tyla) Štai ir įveikiau baimę. 
Dabar tik pirmyn, kelio atgal nėra. Teskime. (Tyla) Ko 
jūs tylite? Padėkit man. Kalbėkite. Arba šaukite ant kiek- 
vieno kampo tai, ką aš pasakiau, kad išgirstų visi, kas 
turi ausis; niekad o niekad nebūčiau patikėjusi, kad kas 
nors mane privers kalbėti, niekas, net mano kūdikio mir- 
tis ir žmogžudės, niekingos negrės, egzekucija. (Guberna- 
torius tylėdamas žiūri į ją. Ji kilsteli rankas, tarsi melsda- 
ma pasigailėti) Na, ką aš dar turėčiau papasakoti? Po 
aštuonerių ramaus, saugaus, naujo gyvenimo metų? Ką 
dar turėčiau papasakoti, kad atšauktumėt nuosprendį ir 
mes galėtume grįžti namo, užmigti arba nors pasistengt 
užmigti? Tai ką aš dar turiu pasakyti, kaip dar. labiau 
nusižeminti, kad sutiktumėte išklausyti mano prašymą? 


GUBERNATORIUS. Mirtis irgi žemina. 


TEMPLĖ. Dabar mes kalbame ne apie mirtį. Mes kalbam 
apie gėdą. Nensė Menigo nejaučia gėdos. Ji tejaučia ar- 
tėjant mirtį. Ir norėdama išvaduoti ją nuo tos trumpalai- 
kės ir visai beprasmiškos kančios, antrą valandą nakties 
atitempiau pas jus Templę Dreik su jos gėda. 


STIVENSAS. Kalbėkite, Temple. 


TEMPLĖ. Jis dar neatsakė į mano klausimą. (Gubernato- 
riui) Ką aš dar turiu papasakoti? Tik nesakykite, kad 
viską. Šitai man jau sakė! 

GUBERNATORIUS. Pamėginsiu jums padėti. Aš žinau, kas 
buvo Templė Dreik. Mokinukė, kuri vieną rytą prieš aš- 
tuonerius metus kartu su savo draugėmis išvažiavo spe- 
cialiu traukiniu į kitą koledžą, kur turėjo vykti futbolo 
rungtynės, ir kelionės metu dingo iš traukinio. Po pus- 
antro mėnesio ji pasirodo Džefersone kaip liudytoja vie- 
no žmogžudžio byloje. Ją pristatė advokatas, gynęs žmo- 
gų, kuris, kaip paaiškėjo, ją pagrobė ir visą tą laiką buvo 
įkalinęs. 


TEMPLĖ. Nepamirškite - Memfio viešnamyje! 


STIVENSAS. Valandėlę. Jeigu leisite, aš papasakosiu gu- 
bernatoriui, kaip viskas klostėsi. Jums bus lengviau. Tą 
dieną Templė pabėgo iš ekskursijos traukinio su vaikinu, 
kuris jos laukė vienoje stotelėje. Jie norėjo drauge va- 
žiuot į rungtynes. Bet vaikinas jau buvo išgėręs, many- 
čiau, dėl drąsos, norėdamas gerai pasirodyti. Jis dar 
trupučiuką gurkštelėjo, sudaužė savo mašiną ir pateko 
pas butlėgerius. Čia, gurkšnodamas viskį, vaikinas mirti- 
nai nusilakė, o tuo metu smuklėje įvyko žmogžudystė. 
Žmogžudys pagrobė Templę, kuri matė, kaip įvyko nusi- 
kaltimas, ir nugabeno ją į tuos minėtus Memfio namus. 
Štai ir viskas. Tik reikėtų pridurti, kad vaikinas su maši- 
na, tas, kuris lydėjo Templę ir turėjo ją globoti, vėliau ją 
vedė, staiga vėl pasijutęs džentelmenu. Tai mano sūnė- 
nas. 


TEMPLĖ. Nekaltinkite jo. Aš pati norėjau pabėgt iš trau- 
kinio. 
GUBERNATORIUS. Kodėl? 


TEMPLĖ. Kodėl linkstama prie blogio? Matyt, todėl, kad 
uždraustas vaisius saldus ir jo labiausiai nori. O aš, turiu 
prisipažinti, labiau už viską mėgau blogį. Ir išvažiavau 
viena su tuo vaikinu, kuris, beje, ne taip jau man ir 
patiko. 


STIVENSAS. Galimas dalykas. Bet jis privalėjo jus globoti. 


TEMPLĖ (tvirtai). Užtat mane ir vedė. Kodėl jis turėtų du 

kartus mokėt už tą patį daiktą? Juolab jei tas daiktas 
nėra net vieno užmokesčio vertas. 


GUBERNATORIUS. Galiu kai ko paklausti? (Templė žiūri į 
jį ir linkteli galva) Kodėl jūs jo neatsivežėte? 

TEMPLĖ. Ko? 

GUBERNATORIUS. Savo vyro. Jūs prisiimate atsakomybę. 
Argi jam, irgi atsakingam, nederėtų būti čia, greta jūsų, 
kad viską galų gale išsiaiškintumėte ir drauge bandytu- 
mėte gelbėt Nensę Menigo? 


TEMPLĖ. Ar mes iš tikrųjų susirinkome čia gelbėti Nen- 
sės? Nežinau, nebežinau. Man rodos, jog mes atvažiavo- 
me pas jus vidurnaktį, kad suteiktumėt man puikią progą 
sąžiningai kentėti. Suprantate, ką noriu pasakyti? Kentėti 
ne dėl ko nors, o tiesiog kentėti, kai kentėjimas tau 
būtinas kaip oras. Kuo čia dėtas mano vyras? 


GUBERNATORIUS. Gal jis norėtų kentėti drauge su jumis, 

jei jis tikrai jūsų vyras? 

TEMPLĖ. Dėl to jis būtų turėjęs viskuo dalytis su manim. 
Žiūri vienas į kitą 

GUBERNATORIUS. Jei teisingai supratau, jūs norite man 

pasakyti kažką tokio, ko jis nežino? 

TEMPLĖ.. Taip. 


STIVENSAS. Verčiau būtumėt jam pasakiusi, Temple. Ne- 
galima pragyventi aštuonerius metus meluojant. 


"GUBERNATORIUS. Ar pasakytumėt, jei jis būtų čia? 


Templė įdėmiai žiūri į gubernatorių, Stivensas krusteli, 
bet Templė neatkreipia dėmesio. Už Templės nu- 
garos pasirodo Govenas, ji jo nemato. Jis stovi 
lango nišoje, paskui prisidengia užuolaida 


Įsivaizduokite, kad jis čia, mano vietoj. 


TEMPLĖ. Jis išvažiavo. Aš jo niekad jau nepamatysiu. 

GUBERNATORIUS. O jeigu jis būtų čia, ar apie tai kalbėtu- 
mėt jam girdint? 


TEMPLĖ. Taip, kalbėčiau! O dabar leiskite man pasakoti. 
(Pauzė) Malonėkite cigaretę. (Gubernatorius paduoda ci- 
garetę, kurią ji, neužsidegusi, padeda ant peleninės. Tyla) 
Taigi aš mačiau žmogžudystę, tiksliau - ne pačią žmog- 
žudystę, o jos atspindį, mačiau žmogžudį, kuris vadinosi 
Išverstakiu. Jis mane ir išsivežė į Memfį savo suklerusiu 
automobiliu. Žinau ir tai, kad turėjau rankas ir kojas, 
turėjau akis, kad galėjau šauktis pagalbos važiuodama 
pagrindine bet kokio miestelio gatve - aš to nepadariau. 
Nepadariau, o juk galėjau nevažiuot ir su Govenu, galė- 
jau sustabdyti kokį sunkvežimį ar automobilį, ir mane 
būtų nuvežę į artimiausią stotį ar mokyklą, ar tiesiai į 
namus ir atidavę į tėvo ar brolių rankas, - o jie puikiai 
žino, kas yra bloga ir kas gera. Bet aš to nepadariau. Ne. 
Aš, Templė, šito nepadariau. Gal ir nežinodama. kodėl 
pasirinkau blogį. Trumpai tariant, tylomis važiavau su 
Išverstakiu, kuris vairavo susikaupęs, neišleisdamas iš 
dantų cigaretės. 


STIVENSAS (gubernatoriui). Taip, jis buvo šlykštus kaip 
pats. blogis. Liesas, tamsaus gymio, tikras tarakonas - 
mažas, juodas ir piktas. Ir dar psichiškai nesveikas. Iškry- 
pėlis, lytinis impotentas. Ji ir tai privalo jums pasakyti. 


TEMPLĖ (Stivensui). Brangusis dėde Gevinai! Taip, taip, 
aš ir tai pasakysiu! Klaiki nesėkmė! Negaliu pasiteisinti 
netgi tuo, kad neatsispyriau pagundai. Nors impotentai 
kartais traukia, ypač jei... Bet susigundė ne kūnas, mie- 
las, švelnus, silpnas kūnas. Aš pati likau su žŽmogžudžiu, 
tarsi nebūčiau galėjusi, ne, vis dėlto negalėjau, išsiskirti 
su juo. Jis atvežė mane į Memfį. Klusniai ėjau kartu. Jis 
mane uždarė į tą viešnamį Maniuelio gatvėje, kaip koks 
ispanas savo dešimtmete žmoną į vienuolyną, kur šeimi- 
ninkauja moteris, skvarbiom akim, įžvalgesnė už motiną, 
ir juodaodė tarnaitė, kuri saugo duris išėjus šeimininkei. 
O šeimininkė eidavo ten, kur paprastai vaikščioja viešna- 
mių šeimininkės: į policiją - sumokėti pabaudos ar papra- 
šyti protekcijos, ar į banką, ar į kitus viešnamius. Tos 

popiečio valandos neprailgdavo, nes tada tarnaitė atra- 
kindavo duris, ateidavo į mano kambarį, ir mes galėda- 
vom (sutrinka, paskui berte beria) pasikalbėti. Turėjau 
daug kvepalų, bet, suprantama, juos parinkdavo šeimi- 
ninkė, jie nebuvo perdėm švelnūs, bet vis tiek jų turėjau. 
Išverstakis nupirko man kailinius, tik kur juos dėvėsi, jei 
negali nė kojos iškelt iš namų. Tai va, turėjau kailinius, 
daugybe peniuarų, apatinukų, kuriuos irgi parinkdavo 
Išverstakis, o jo skonis ne visada man patikdavo. Mat jis 
norėjo, kad būčiau patenkinta. Ne tik patenkinta - lai- 
minga. Na dabar ir priėjome... (Nutyla, ištiesia ranką, 
paima nuo peleninės cigaretę, mato, kad neuždegta. Stiven- 
sas paima žiebtuvėlį, stojasi. Gubernatorius, nenuleisdamas 
akių nuo Templės, mosteli, kad sėdėtų. Stivensas stumteli 
žiebtuvėlį stalu Templei ir atsisėda. Templė užsidega ciga- 
retę, užgesina žiebtuvėlį, padeda jį į vietą, bet, pirmą dūmą 
užtraukusi, padeda cigaretę į peleninę, vėl sėdi tiesi ir 
kalba toliau) Kiekvieną akimirką galėjau pabėgti - nusi- 
leisti nutekamuoju vamzdžiu. Bet šito nepadariau. Išeida- 
vau iš kambario tik vėlų vakarą, kai Išverstakis atvažiuo- 
davo manęs dengta mašina, didumo sulig katafalku. Jis 
su šoferiu priekyje, aš su šeimininke ant užpakalinės 
sėdynės, ir spausdavom šešiasdešimt ar aštuoniasdešimt 
mylių per valandą raudonų žibintų apšviestom kvartalo 
gatvėm. Nieko kito, be tų žibintų, nemačiau tose gatvėse 
ir tame kvartale. Man net neleisdavo užeiti pas kitas to 
namo moteris ar sėdėti su jomis po darbo ir klausytis, 
kaip jos plepa apie savo amatą, skaičiuodamos pinigus ar 
tingiai drybsodamos ant lovos ir laukdamos kliento. (Pa- 
tyli ir vėl ima pasakoti lyg sutrikusi ar nustebusi) Tada 
prisimindavau mokyklos miegamąjį. Tas pats jaunų mer- 
ginų kvapas, kai jos visos galvoja apie vyrus, nebūtinai 
apie tą ar kitą vyrą, o apie vyrą apskritai. Tik šitos 
moterys galvojo apie tai daug ramiau; jos sėdėdavo ant 
savo tuo tarpu dar tuščių lovų ir aptarinėdavo profesi- 
nius sunkumus. Bet aptarinėdavo ne su manim, nes aš 
kiaurą parą tūnodavau užrakinta kambary ir nieko ne- 
veikdavau, tiktai staipydavausi su savo kailiniais, ryškių 
spalvų kelnaitėmis ir perregimais peniuarais, ir niekas 

manęs nematydavo, tik didelis, šešių pėdų aukščio veid- 
rodis ir juodaodė tarnaitė, kuri juokdavosi, čiupinėdama 
apatinukų šilką, kai aš blaškydavausi po kambarį, visą 
laiką užrakinta, izoliuota, paslėpta nuo visų, tokia saugi 
nuodėmės ir paleistuvystės židiny, tarytum naro varpu 
per dvidešimt sieksnių nugramzdinta į jūros dugną. Ma- 
tote, Išverstakis labai stengėsi, kad tik būčiau patenkinta. 
O man neužteko būti patenkintai. Aš troškau dar dau- 
giau. Man trūks plyš reikėjo įsimylėti, kaip sakydavo 
mano seserys kekšės. 


GUBERNATORIUS. Įsimylėti? 


STIVENSAS. Taip. (Gubernatorius žiūri į Templę, kuri tyli) 
Ji nori papasakot apie vaikiną, kurį Išverstakis... 


TEMPLĖ (Stivensui). Nutilkit. 


STIVENSAS. Ne, jūs nebepajėgsite. Turiu pagelbėti. Taip, 
tas Išverstakis pats atvedė tokį vaikiną. Ir tas vaikinas... 


TEMPLĖ. Gevinai! 


STIVENSAS. Tas vaikinas garsėjo savo sluoksniuose Ru- 
džio pavarde. Jis buvo priemiesčio naktinių klubų paran- 
kinis, kuris turėdavo išmesti lauk girtuoklius ir triukšma- 
darius. Klubas, priklausęs Išverstakiui, buvo jo štabas. 
Ir... (Dvejoja, paskui Templei) Ir Išverstakis atvedė į jūsų 
kambarį Rudį. (Gubernatoriui) Suprantate? 


GUBERNATORIUS. Taip. Tik nesumoju, kodėl tas Išversta- 
kis... 


STIVENSAS. Reikėjo ją žūtbūt pažeminti, sutraiškyti kaip 
vorą. Jis nepadarė jos prostitute. Ne, jis jos nepardavinė- 
jo. Įžeistumėt, kaltindami jį tokia vulgarybe. Priešingai, 
jis buvo subtilus, tiesiog smaližius. Jis ją atidavė savo 
tarnui. 


GUBERNATORIUS. Gevinai! Gal nebūtina pasakot tokius 
dalykus ponios Stivens akivaizdoje? 


STIVENSAS. Būtina. Jūs dar ne viską žinote. O... 

TEMPLĖ. Gana. Leiskite man kalbėti. Aš susitikau su tuo 
žmogum, Rudžiu, kaip - nesvarbu. Svarbu, kad jį įsimylė- 
jau. Kokia tai buvo meilė, iki šiol dar nežinau, bet rašiau 
jam laiškus. 


GUBERNATORIUS. Meilės laiškus? 


TEMPLĖ. Ačiū jums. Ačiū už žodį “meilė", norėjau pasa- 
kyti. Taip, iš tiesų rašiau kaskart jo laukdama ir vėliau, 
kai jiedu būdavo išvykę, ir dar daugybę kartų, kai jie 
nepasirodydavo keletą dienų... 


GUBERNATORIUS. Valandėlę. Jūs pasakėt: “Kai jiedu bū- 
davo išvykę". (Žiūri vienas į kitą. Templė tyli) Jūs norite 
pasakyti, kad tas Išverstakis būdavo kambary, kai jūs su 
Rudžiu... 


STIVENSAS. Taip. Dėl to jis ir vedžiodavosi Rudį. Štai ką 
aš turėjau galvoj, sakydamas “smaližius". 


GUBERNATORIUS (Templei). Gerai. Pasakokite, ponia Sti- 
vens, ir baikime vienąkart. Kalbėjom apie laiškus. 


TEMPLĖ. Apie laiškus. Taip. Tai buvo gražūs laiškai. Noriu 
pasakyt... gerai parašyti. (Nenuleisdama akių nuo guber- 
natoriaus) Bandau pasakyt ir nesiseka... Trumpai tariant, 
tai buvo tokie laiškai, kurių, nors ir prieš: aštuonerius 
metus rašytų kitam vyriškiui, moteris nenorėtų rodyti 
savo vyrui, kad ir ką jis žinotų ir manytų apie brangiosios 
žmonos praeitį. (Aiškiai prisiversdama) Puikūs laiškai, ir, 
be abejonės, geresni, nei galėtum tikėtis iš debiutantės. 
Jei būtumėt skaitęs, būtumėt stebėjęsis, iš kur septynio- 
likmetė moka tokių žodžių, tokių taiklių posakių... Man 
nereikėjo ilgai mokytis. Buvau gabi. (Pauzė, šaltai) Nebe- 
atsimenu, kiek parašiau laiškų, bet ir vieno būtų pakakę. 
Viskas nuo to ir prasidėjo. 


GUBERNATORIUS. Ir Nensės nusikaltimo priežastys glūdi 
čia? Iš tikrųjų? Papasakokite smulkiau. 


TEMPLĖ. Taip. Juk puikiai žinote, kas yra šantažas. Laiš- 
kai išniro prieš porą metų. Kaip juos išpirkti? Templės 
Dreik tipo moteriai vienintelis būdas - duoti medžiagos 
kitai laiškų serijai... 

STIVENSAS (Templei, tyliai). Taip, viskas nuo to ir prasi- 
dėjo, bet turite pasakyti gubernatoriui, kaip ši istorija 
klostėsi. 


TEMPLĖ. Maniau, kad pasakiau. Parašiau tuos laiškus. 
Paskui žmogus, kuriam rašiau, mirė, o aš ištekėjau už 
kito, ir mano gyvenimas susitvarkė. Bent jau pati taip 
maniau. Pagimdžiau du vaikus, o norėdama turėti žmo- 
gų, su kuriuo galėčiau persimesti žodžiu, pasisamdžiau 
kitą prostitutę, irgi metusią savo profesiją. Man atrodė, 
jog pamiršau tuos laiškus, ir štai jie vėl išplaukė į pavir- 
šių. Tada supratau, kad ne tik nepamiršau tų laiškų, bet 
ir netapau dora... 


. . . . . 2 
GUBERNATORIUS. O nuo ko mirė tas vaikinas, Rudis? 


TEMPLĖ. Natūralia mirtim. Tai yra mirė taip, kaip miršta 
tokie žmonės. Jį nušovė iš mašinos tuo metu, kai jis 
sėlino skersgatviu anapus namo, ketindamas vamzdžiu 
užsiropšti pas mane. Mudu buvom paskyrę slaptą pasima- 
tymą, pirmą pasimatymą be Išverstakio žinios. Pirmą ir 
vienintelį kartą manėm jį apgavę. Norėjome būti vieni 
du, be Išverstakio. Vienui vieni po daugybės kartų, kai 
nebūdavom vieni. Pagaliau buvo išmušusi mudviejų mei- 
lės valanda. Juk jeigu yra meilė, tai prasmę jai suteikia 
tik abipusis tylus džiaugsmas, intymumas, visiškas atsida- 
vimas. Argi gali mylėtis žinodamas, kad esi nuogas? O 
žinai, kad esi nuogas, kai kas nors tuo metu stebi tave. 
Taigi mes norėjom būti vieni du, nors kartą, nors vieną 
vienintelį kartą, vieni du, pamiršę viską, kas trukdo mūsų 
meilei... 


GUBERNATORIUS. Jūsų meilei? Rudis mylėjo jus? 


TEMPLĖ. Mylėjo. Gal todėl, kad aš jį mylėjau, o jis šito 
nesitikėjo, kadangi niekada nebuvo apie tai nė pagalvo- 
jęs, net neįsivaizdavo, kad jo laukia sėkmė, tokia sėkmė, 
- tai jo žodžiai, - ir jis stovėdavo priešais mane, o šeimi- 
ninkas užpakaly jo, ir žiūrėdavo į mane virpėdamas, nes 
negalėjo kalbėti apie laiškus, kuriuos vogčia jam siunti- 
nėjau, negalėjo praverti burnos, nes puikiai žinojo, kad 
nesuvaldys balso, jo veidas būdavo toks iškalbingas, o 

Išverstakis jo nematė. Taip, mes ir pasiskyrėm tą slaptą 
pasimatymą, kad bent kartą dviese išgyventume savo 
meile, drįsčiau sakyti, mūsų medaus mėnesį... Tai va, jį 
nužudė tuo metu, kai jis vienas ėjo pas mane vieną! Jį 
nukepė tuo metu, kai jis galvojo tik apie mane, o aš apie 
jį, kai po valandėlės jis būtų buvęs su manimi, tam 
pačiam kambary. Užsirakinę duris, pagaliau mes vieni 
du, ir nieko daugiau... Ir štai viskas baigta. Tarsi niekad 
nebūtų buvę nei Rudžio, nei viešnamio, nei kekšių, nei 
Išverstakio. (Ima greičiau kalbėti) Paskui, kai Išverstakį 
pasodino už tą žmogžudystę, o vėliau nuteisė mirti, grį- 
žau namo. Dabar jau viskam buvau abejinga - ir tėvui, ir 
broliams, laukiantiems manęs. O paskui praleidau metus 
Europoje, Paryžiuje. Ir ten dar buvau viskam abejinga. 


STIVENSAS. Bet tą žiemą Govenas atvyko į Paryžių, ir jūs 
susituokėt. 


TEMPLĖ (klusniai). Taip. Ambasadoje. Paskui priėmimas 
“Krijone". O ką jau kalbėt apie naują automobilį ir maurų 
stiliaus vilą Kap Fera? Žodžiu, visiška amerikoniškos pra- 
eities dezinfekcija! Bet, tiesą sakant, mes kitaip supratom 
dezinfekciją. Manėm, kad pakaks vedybų, pačios jų cere- 
monijos: Manėm, abu atsiklaupsim, tarsim: “Nusidėjome, 
Viešpatie" - ir bus ramybė, užmarštis, meilė, visa, ko iki 
šiol neturėjau. (Kiek sutrinka, bet kaipmat susitvardo ir 
vėl berte beria žodžius) Meilė... gal nėra visai tas. žodis, 
bet manėm, kad mus jungia kažkas daugiau už meilę - 
tragedija, kuri mus surakino viena grandine, kai mes 
kentėjom vienas dėl kito. Be to, aš maniau, jog dar 
stipriau už nelaimę ir už meilę dvi būtybes jungia atlei- 
dimas. Taip, aš tikėjau abipusiu atleidimu. Bet štai kas - 
atleisti gal ir nesunku, kur kas sunkiau susitaikyti su tuo, 
kad tau atleista. 


STIVENSAS. Ypač kai vyriškio savimeilė nežabota. 
TEMPLĖ. Gevinai! 


STIVENSAS. Pati gerai žinote: jūsų vyro tuštybė viską 
sugriovė. Kai subtilus Virdžinijos aristokratas pamiršta 
užsitrenkti tualeto duris ir kas nors jį ten užklumpa, kas 

gi kenčia, jei ne jo tuštybė? Ne, atleisti - ne jo stilius, kur 
ten! Užuot susitaikęs su mintimi, kad jam atleista, nepra- 
ėjus nė metams ima abejoti, ar tikrai jis savo vaiko tėvas. 


TEMPLĖ. Viešpatie! Viešpatie! 
GUBERNATORIUS. Tegul ji pati pasakoja, Gevinai. 


TEMPLĖ. Pasakoja... tikrai, tai juk pasakojimas... Tik ko- 
dėl taip sunku pasakoti? Bet dabar bus lengviau, nes 
kalbėsiu apie Nenseę. Grįžome į Džefersoną. Namo. Pasi- 
ryžę drąsiai sutikti skandalą, gėdą, priimti viską taip, 
kaip yra, ir atsikratyti praeities visiems laikams, kad 
nebekankintų. Net stengėmės žiūrėti vienas kitam į akis... 
Ak, gana, nebegaliu. Jūs pats pasakykit, dėde Gevinai. 


STIVENSAS. Gerai. (Gubernatoriui) Įsivaizduokite Stiven- 
sų porą: jie jauni, visų mėgstami, gyvena naujuose na- 
muose puikiam kvartale, priklauso uždaram klubui, turi 
savo suolą didžiausioje miesto bažnyčioje. Ir štai gimsta 
sūnus, paveldėtojas, ir ji pasisamdo Nensę - kaip auklę, 
auklėtoją, seserį, ieškodama sau paramos - vadinkite, 
kaip norite. (Templei) Juk taip? Na, Temple, drąsiau! 


TEMPLĖ (palūžusi). Taip. Aš - karalaitė, ji - mano patikė- 
tinė. Namuose nėra vyrų, aš garsiai svajoju, o Nensė 
klausosi. Įsivaizduokite: ilgos popiečio valandos, tylu, 
vaikas miega, o dvi sesės, dvi buvusios nusidėjėlės, sėdi 
virtuvėje ir, gurkšnodamos kokakolą, kalbasi apie savo 
amatą, kedena tokius dar gyvus prisiminimus. (Guberna- 
toriui, pagaliau pravirkusi) Reikia žmogaus, su kuriuo 
galėtum persimesti žodžiu, gerbiamasis, mums visiems 
reikia žmogaus! Visai nebūtina, kad jis kalbėtų, nebūtina, 
kad pritartų, paprasčiausiai tegu sėdi šalia ir tyli, klau- 
sosi. Žmogžudžiai, bepročiai, padegėjai tikriausiai nebū- 
tų padarę savo nusikaltimų, jei kas nors būtų juos išklau- 
sęs, paguodęs. O dabar palikite mane ramybėje, palikite 
ramybėje! (Ji visiškai sugniuždyta) 


STIVENSAS. Aš pasakysiu, kaip viskas baigėsi. Dar gerokai 
anksčiau, negu gimė pirmas vaikas, ji suprato, jog vyras 
jai nieko neatleido ir pats nenorėjo, kad jam būtų atleis- 
ta; jam atrodė .gana, kad vedė ją, ir už tai nuolat reika- 


90) WILLIAM-FAULKNER/ ALBERT CAMUS 


lavo dėkingumo; ji suprato, kad viskas baigta, kad jos 
praeitis nepaliaus jų slėgusi. Tačiau, kai gimė pirmas 
vaikas, nekaltas kūdikis, ji atgavo viltį. Tai buvo lyg ir jos 
pačios dalis, visai nesusieta su jos kalte. Pagaliau ji tu- 
rėjo kam atiduoti savo meile, visą save. Tarsi būtų suda- 
riusi paliaubas su Dievu: ji sutinka viską iškentėti, visko 
atsižadėti, net paprasčiausių džiaugsmų, kad tik nekaltas 
kūdikis būtų apsaugotas nuo negarbės ir siaubo. O mai- 
nais už tai ji vylėsi, kad Dievas, bent jau jis, bus džentel- 
menas. 


GUBERNATORIUS. Tai vaikas iš tikrųjų Goveno Stivenso? 
Atleiskite, ponia Stivens. 


STIVENSAS. Taip. Bet mano sūnėnas tuo nepatikėjo, ar 
jam tik pasirodė, kad netiki, ir vėl viskas prasidėjo iš 
pradžių. Dabar ir kūdikis ją skyrė nuo žmonių, nuo vyro 
ir priminė jos kaltę. Jis nebeteikė užsimiršimo. (Templei) 
Ir tada jūs sugalvojote pabėgti. (Templė linkteli galva) 
Bet gimė antras vaikas, ir Templė kuriam laikui nusirami- 
no. Tačiau ji nebegalėjo gyventi tame pasaulyje, kur 
tarėsi pamiršusi savo praeitį, nebegalėjo pakęsti tų res- 
pektabilių džentelmenų, kurie atleidžia neatleisdami, ku- 
rie tau šypsosi, apsvaigę nuo pagiežos. Taigi ji laukė. 
Laukė užgriūvant katastrofos, tik nežinojo, kokį pavidalą 
ji įgaus. (Tyla) Ir štai katastrofa įgavo jaunesniojo Rudžio 
brolio pavidalą. Jo vardas - Piteris. 


GUBERNATORIUS. Suprantu. Jis turėjo laiškus ir ėmė ją 
šantažuoti. 


STIVENSAS. Taip. Jis šantažavo. Bet Templei atrodė nega- 
na, kad duoda pinigų. Ji pati atsidavė. (Gubernatorius 
žiūri į Stivensą) Taip. O jam tik to ir reikėjo, jis, be 
abejonės, suprato, kad parankiau šantažuoti Goveną, gu- 
lint su jo žmona. O ji... (Neryžtingai) Ką gi! Manau, kad 
ji norėjo tam padaryti galą... Šiaip ar taip, ji puolė tam 
Piteriui ant kaklo ir norėjo pabėgti su juo. 


GUBERNATORIUS (Templei). Kodėl jūs taip pasielgėt? 


TEMPLĖ (atsistoja ir kalba, jos balsas vis stiprėja). Ak, 
bent jau šitai aš žinau ir galiu paaiškint. Būdama su tuo 

šantažistu, aš galų gale pailsėjau. Pailsėjau nuo dorovin- 
gumo, orumo, kilnių jausmų. Šešerius metus atgailavusi 
ir padoriai elgusis, sutikau vyrą, kuris nekvaršino sau 
galvos nei dėl atgailos, nei dėl padorumo. Jis buvo toks 
ryžtingas, toks tvirtas, toks šiurkštus ir taip tobulai ištvir- 
kes, kad net atrodė kone skaistus, tyras. Tai buvo žmo- 
gus, kuriam mažiausiai rūpėjo ką nors taisyti ar pamiršti: 
jei būčiau lindusi prie jo su savo atgailavimais, melsdama 
atleidimo, būtų trenkęs man per veidą ir išmetęs į gatvę; 
taigi su juo aš pailsėjau, taip, pailsėjau, nes buvau tikra, 
jog, net parbloškęs mane į purvą ar mirtinai primušęs, jis 
nebūtų pagalvojęs, kad reikia už ką nors atleisti. O, ne 
su juo norėjau pabėgti, bet pas jį, į jo glėbį! 


GUBERNATORIUS (kiek patylėjęs). Dabar telieka papasako- 
ti apie žmogžudystę. Ką veikė Nensė rugsėjo tryliktą? 


TEMPLĖ (tebestovi, bet visai išsekusi, net svyruoja, atrodo 
kaip lunatikė). Rugsėjo tryliktą? Nensė, taip, taip. Ji 
mylėjo mano vaikus, tuos nekaltus kūdikius. Ji viską 
žinojo, bet nieko nesakė, ji šnipinėjo, sekė mane, nuošir- 
džiai mylėdama. Iš pradžių ji manė, kad duosiu Piteriui 
pinigų, atsiimsiu laiškus ir atgausiu ramybę. Bet man 
reikėjo kitokios ramybės, aš norėjo rast atokvėpį blogyje, 
paskęsti nuodėmėj. Trumpai tariant, aš norėjau pabėgti, 
išvažiuoti su Piteriu, aš pasiilgau viešnamio gyvenimo. 
Išsiunčiau Goveną su Bakiu ir paskyriau Piteriui pasima- 
tymą savo namuose. Kai Nensė suprato, ko aš noriu, kad 
ketinu pabėgti pasiėmus vieną vaiką ir jis turės gyventi 
su tokiu žmogum kaip Piteris, o kitą paliksiu, ji nuspren- 
dė sukliudyti. Pirmiausia ji paslėpė pinigus ir brangeny- 
bes, kurias norėjau pasiimti. (Gęsta šviesa, už Templės 
nugaros leidžiasi uždanga. Dabar Templė kalba tamsoje) 
Tai atsitiko naktį, rugsėjo tryliktą. Piteris jau buvo pas 
mane, jis ten, aš čia ruošiausi į kelionę. Nieko neįtarda- 
ma, nenujausdama, Nensė mus sekė. Kai suprato, kad 
trūks plyš paliksiu namus, ji stengėsi dar ką nors sugal- 
voti, kad sulaikytų mane, apsaugotų vaikus ir ateitį. Ji 
stengėsi žūtbūt ką nors sugalvoti, vėlgi iš visos širdies, ir 
nerado nieko kita, kaip... Taip, esu įsitikinusi, kad, tam- 
soje už durų klausydamasi mūsų pokalbio, tą naktį supra- 

tusi, jog aš trokštu blogio ir užsimiršimo, jog krentu į 
prapultį kartu su vaikais, apie kuriuos visai nebegalvoju, 
tą naktį ji sumanė tą beprotišką, siaubingą, nekaltą po- 
elgį. Taip, naktį, rugsėjo tryliktą, sekdama mudu su Pite- 
riu, Nensė... 


PENKTAS PAVEIKSLAS 


Lėtai pakyla uždanga. Scenoje Stivensų svetainė. Praėjusių 
metų rugsėjo tryliktoji. Devynios valandos trisdešimt minu- 
čių vakaro. Kairėje rūbų spinta atlapom durim. Ant grindų 
išmėtyti drabužiai - kažkas čia įnirtingai rausėsi. Kambario 
vidury, ant stalo, Templės skrybėlaitė, pirštinės, rankinu- 
kas ir dar krepšys, kur paprastai kraunami vaikiški rūbe- 
liai; prie stalo ant grindų kėpso du kietai prikimšti ir 
uždaryti lagaminai, - jie aiškiai priklauso Templei. Matai, 
kad Templė tuojau išvažiuos, tik dar kažko atkakliai ieško, 
bet veltui. 
Kai užsidega šviesa, Piteris stovi prie atvirų spintos durų, 
laikydamas rankose paskutinį drabužį - peniuarą. Tai ko- 
kių dvidešimt penkerių metų vyras. Jis nė kiek nepanašus 
į nusikaltėlį ar gangsterį, o veikiau į kokios firmos atstovą, 
sėkmingai prekiaujantį automobiliais ar namų apyvokos 
reikmenimis. Apsirengęs kaip ir visi, jo drabužiai nekrenta 
į akis, bet jaučiasi kaip nugalėtojas, kupinas pasitikėjimo 
savim. Gražus vaikinas, tokie vyrai patinka moterims: su 
juo nepatirsi netikėtumų, nes puikiai žinai, kaip jis pasi- 
elgs, net jeigu ir tikiesi, jog šįkart taip nepasielgs. Kietas 
tipas, ne ištvirkęs, 0 amoralus. 
Jis apsivilkęs vasarine eilute, skrybėlė atsmaukta ant pa- 
kaušio. Mikliai išnaršo perregimos medžiagos peniuarą ir 
atsainiai numeta ant žemės, apsisuka, paspiria drabužius, 
pasipynusius po kojom ir nusivylęs, atkariai žiūri į tą 
betvarkę. 
Templė stovi kur stovėjus ketvirto paveikslo pabaigoj. 
Tik dabar užsivilkusi vasarinį paltą 


PITERIS. Tai kur Nensė? 


TEMPLĖ. Aš skambinau jai - šeimininkai jos nematė nuo 
pat ryto. 

PITERIS. Šito buvo galima tikėtis! Aš taip ir maniau! 
(Pasižiūri į rankinį laikrodį) Einam pas ją, tenai palauk- 
sim. 


TEMPLĖ (prie stalo). O kam? 

PITERIS. Vis dėlto trys šimtai dolerių. Tau menkniekis? 
Man tai ne. O dar brangenybės! Jeigu paėmė ji - grąžins, 
net jei tektų pasvilinti padus cigarete! O ką tu siūlai? 
Iškviest policiją? 

TEMPLĖ. Ne. Nesivargink. Spėsi pabėgt. 

PITERIS. Pabėgt? 


TEMPLĖ. Taip, spausk iš čia, gelbėk savo kailį. Pinigai 
dingo, tu manęs nebesiveži. Nieko kito tau nebelieka, 
kaip sulaukti mano vyro ir vėl imtis smulkaus šantažo. 


PITERIS. Man reikia pinigų ir brangenybių. Ir dar tavęs. 
TEMPLĖ. Tu gi turi laiškus. 


PITERIS (įkiša ranką į vidinę švarko kišenę, ištraukia pluoštą 
laiškų, meta juos ant stalo). Gali pasiimti, jeigu nori. 


TEMPLĖ. Aš jau sakiau prieš dvi dienas, kad nenoriu! 
PITERIS. Sakei. Bet tai buvo prieš dvi dienas! 


Valandėlę žiūri vienas į kitą. Paskui Templė pa- 
ima laiškus, kitą ranką tiesia į Piterį 
TEMPLĖ. Duok žiebtuvėlį! 

Piteris ištraukia iš kišenės žiebtuvėlį ir duoda jai, 
pats nejudėdamas iš vietos. Templė žengia porą 
žingsnių į jį, paima žiebtuvėlį. Paskui eina prie 
židinio, žiebtuvėlį uždega tik iš kokio trečio karto. 
Piteris nė nekrusteli. Stebi ją. Valandėlę ji irgi 
stovi nejudėdama, vienoj rankoj laikydama laiš- 
kus, kitoj degantį žiebtuvėlį. Paskui pasuka galvą 
ir žiūri į Piterį. Valandėlę stebi vienas kitą 


PITERIS. Sudegink! Kai anądien juos tau daviau, tu atsi- 
sakei paimti, nes bijojai persigalvoti. O dabar sudegink! 

Sunaikinusi laiškus, išsivaduosi nuo manęs. (Tebežiūri 
vienas į kitą. Pagaliau ji nusisuka. Piteris juokiasi, kupinas 
pasitikėjimo savim) Eikš! 


Ji užgesina žiebtuvėlį, pasisuka, grįžta prie stalo, 
padeda ant jo laiškus ir žiebtuvėlį ir eina prie 
Piterio, kuris tebestovi nė nekrustelėdamas. Tuo 
metu duryse kairėje pusėje pasirodo Nensė. Jie 
jos nemato. Piteris apkabina Templę 


PITERIS. Kuriam galui visa tai, jei mums gera kartu? (Dar 
stipriau ją prispaudžia prie savęs) Ar ne, pupyte? 


TEMPLĖ. Nevadink manęs taip. 


PITERIS (stipriai suspaudęs, šiurkščiai glamonėja) Rudis 
puikiai tai darė. O ar aš blogesnis? Ką? 


Jie bučiuojasi. Nensė tyliai įeina į kambarį ir 
sustoja, žiūrėdama į Piterį ir Templę. Nensė vilki 
standartišką auklės suknelę, - tokių pilna visose 
universalinėse parduotuvėse, tik be kepuraitės, ir 
po atlapotu paltuku nematyti prijuostės. Ant gal- 
vos užsimaukšlinusi sulamdytą, kone beformę fet- 
rinę skrybėlę, aiškiai priklausiusią vyriškiui. Pite- 
"ris paleidžia Templę iš savo glėbio 


PITERIS. Eikš, eime iš čia! (Pro Templės petį pamato Nensę 
ir krūpteli) 


Templė irgi krūpteli, žaibiškai atsigręžia ir mato 
Nensę 


TEMPLĖ (Nensei). Ką tu čia veiki? 
NENSĖ. Štai mano koja. Svilinkit padą cigarete. 


PITERIS. Prakeikta negrė! O gal atnešė pinigus? (Žiūri į 
Nensę, ji tyli) Turbūt ne. Stversimės cigaretės, kad ji taip 
nori. (Nensei) Na, beždžionpalaike! Šito ir grįžai, ar ne? 


TEMPLĖ (Piteriui). Nutilk. Paimk lagaminus ir eik į auto- 
mobilį. 


PITERIS (Templei, bet nenuleisdamas nuo Nensės akių). 
Ne, ne, pirmiausia ją priremsime prie sienos. 

TEMPLĖ. Išeik! Aš pati susitvarkysiu. Ji viską grąžins. 


Piteris dar valandėlę stebi Nensę. Ji atsigręžusi į 
juos, bet į nieką nežiūri, stovi nejudėdama, tarsi 
užhipnotizuota, niūri, užsidariusi savyje, neįžvel- 
giama. Paskui jis trukteli pečiais 


PITERIS. Gerai. Tik atsiimk pinigus. Jei ne, aš pats su ja 
pasikalbėsiu. (Eina prie stalo, pasiima žiebtuvėlį, ruošiasi 
išeiti, bet vėl sustoja, žiūrėdamas į laiškus ir kiek abejoda- 
mas sako) Būtų geriau, kad nepaliktum. 


TEMPLĖ. Eik. 


Piteris paima abu lagaminus ir eina prie įstik- 
lintų durų pro Nensę, kuri įdėmiai žiūri tiesiai 
prieš save 


PITERIS (Nensei). Tavo paslaugoms, pajodžarga, mielai 
pasvilinčiau kanopas. Net ne dėl penkiasdešimties ban- 
knotų! Dėl malonumo. (Paima lagaminus į vieną ranką, 
atidaro duris, jau ruošiasi žengti per slenkstį, bet sustoja, 
atsigręžia į Templę) Jeigu persigalvosi, būsiu netoliese. 
(Pagaliau išeina, uždaro duris paskui save. Tą akimirką, 
kai durys užsidaro, Nensė šūkteli) 


NENSĖ. Palauk! 
Piteris sustoja, vėl praveria duris 

TEMPLĖ (skubiai, Piteriui). Išeik, dėl Dievo meilės. 
Piteris išeina, uždaro įkandin duris. Nensė ir Templė 
žiūri viena į kitą 

NENSĖ. Kam aš paslėpiau pinigus ir deimantus. Maniau, 

sulaikysiu jus. Turbūt vertėjo vakar atiduot jam pinigus, 


kai tik radau. Dabar jis jau būtų ČCikagoj ir nereikalautų 
likučio. Aiškiai matyt, kas per paukštis. 


TEMPLĖ. Tai tu juos pavogei. Betgi tai nieko nepakeitė. 


NENSĖ. Kuri iš mūsų vagilė - aš ar jūs? Už deimantus ne 
jūs mokėjot. O apie pinigus kalbate kaip paskutinė mela- 
gė. Buvo du tūkstančiai sidabrinių dolerių, man sakėt, 

jog du šimtai, o jam - kad penkiasdešimt. Nenuostabu, 
jog per daug neširsta. Beje, neširstų ir dėl dviejų tūkstan- 
čių. Koks jam skirtumas, ar turėsite pinigų, ar ne, kai 
sėdėsit automobilyje. Puikiai žino, kad užteks tik palauk- 
ti, net jei reikėtų jus kiek spustelėt, o jis šitą moka, kaip 
mačiau, ir jūs gausite tų pinigų, kiek reikės, ir net deimantų 
iš vyro ar tėtušio. Jis tai puikiai žino, šitas gribšius. 


Templė staiga prieina ir kerta Nensei antausį. Nensė 
atšoka, ir tada iš jos palto kišenės ant grindų 
iškrenta pinigai ir dėžutė su brangenybėmis. Tem- 
plė sustoja, žiūri į banknotus, brangenybes. Nensė 
tęsia 


Taip, tie šlykštūs pinigai viską pražudė. Kodėl gi nepa- 
šantažuoti moters, kuri dėvi deimantus, o jos vyras nešio- 
jasi kišenėje du tūkstančius dolerių smulkioms išlaidoms 
- cigaretėms ir taksi? Sukčiai apspinta jus kaip musės 
dvėselieną. Ir šitas toks pat sukčius. Galit mušti mane. 
Sukčius! Ne pirmą tokį matau, jūs irgi tokių esat mačiusi. 
Aš juos iškart atpažįstu, nors jūs apsimetate, kad pamir- 
šot. Jūs nieko nepamiršot. Kas kad dailaus snukučio, 
puikiai žinote - tai pasiutęs šuo, tikras velnio išpera. O, 
kad galėčiau atiduot jam tuos jūsų nelemtus pinigus, 
tegu tik nešdinasi iš čia! 

TEMPLĖ. Pamėgink! Pamatysi! 


NENSĖ. Taip, žinau! Dabar net nebe laiškai jums galvoj! 
Pasiilgot linksmo gyvenimo! Manęs nebegana. Reikia jė- 
gos, kuri įmurkdytų jus į purvą! Jūs kiaurai persisunkusi 
purvu, jei galėjot parašyti šituos laiškus, kurie net dabar, 
po aštuonerių metų, teikia tiek kančių, tiek nelaimių! O 
jūs galėjot juos atgauti bet kada. Tik nenorėjot. Jis net 
du kartus bandė juos grąžinti. Bet jūs kratotės jų, jie 
jums nė motais, kaip ir gerasis Dievas. 


TEMPLĖ. Ar seniai tu mane seki? 


NENSĖ. Visą laiką! Nereikėjo nei pinigų, nei brangenybių, 
kad atgautumėt tuos laiškus. Moteriai šito nereikia! Už- 
tenka, kad esi moteris, ir gali gaut iš vyro, ko tik nori. 

Mudvi tai puikiai žinom. Būtumėt namie vykstelėjusi už- 
pakalį, ir nebūtų reikėję nė vyro išsiųst meškerioti. Bent 
čia būtų pravertusios Memfio pamokos. Ir būtumėt likusi 
su vaikais. 


TEMPLĖ. Nuostabi kekšės moralė! Betgi tu turi teisę ši- 
taip su manim kalbėti, ar ne? Aš nuo tavęs skiriuosi tik 
tuo, kad nenoriu būti kekšė savo vyro namuose! 


NENSĖ. Ne apie vyrą kalbu. Net ne apie jus. Aš kalbu apie 
du vaikučius. 


TEMPLĖ. Aš irgi. Kodėl, manai, išsiunčiau Bakį pas sene- 
lę? Tik todėl, kad vaikui nereikėtų būti po vienu stogu su 
žmogum, kurį jis priprato vadinti tėvu, bet iš kurio lūpų 
kiekvieną akimirką gali ištrūkti: “Tu - ne mano sūnus!" 
Kadangi šnipinėji, tikriausiai esi girdėjusi jį taip kalbant. 
NENSĖ (nutraukia ją). Žinoma, girdėjau! Girdėjau ir ką 
jūs kalbėjot. Iš pradžių protestavot. Net gynėtės. Jūs 
neigėte! Ir ne dėl savęs - dėl to mažiuko! O dabar viską 
metate, viską taip ir paliekat! 


TEMPLĖ. Palieku? 


NENSĖ. Taip. Jūs niekad nebematysit Bakio, pati gerai 
žinote, ir vis tiek jį metat. Sakykit, gal ne taip? (Templė 
tyli) Va kaip susitvarkyta su Bakiu! O kam paliksite mer- 
gytę? 


TEMPLĖ. Kam paliksiu? Ji tik šešių mėnesių. Vešiuosi 
drauge. 


NENSĖ. Žinoma, kad negalite jos palikti. Niekam. Net 
man! Bet ir negalite šešių mėnesių kūdikio pasiimt į 
kelionę! Štai apie ką aš kalbu. Tai palikite ir ją lopšy. Ji 
kiek paverks, bet, būkite rami, ji per maža, kad garsiai 
verktų. Niekas jos neišgirs, niekas neateis ja pasirūpint. 
Juoba kad namas bus užrakintas iki kitos savaitės, kol 
grįš ponas Govenas, iki tol viskas išsispręs, vaikutis liau- 
sis verkęs, ir tada jūs galėsit linksmintis sau iki valiai. 


TEMPLĖ. Paduok man paltą! 


7. Karalius miršta 

NENSĖ (ima nuo krėslo paltą ir paduoda jai). Tik mat 
parankiau jį turėti šalia savęs, kol melšite pinigus iš pono 
Goveno ar iš savo tėčio. O kai vagišiui pasirodys, kad jie 
per daug delsia, išmes jus.ir jūsų kūdikį lauk! Tada jau 
galėsite palikti jį ant kokių nors namų slenksčio. Jokių 
rūpesčių! Būsite laisva. Ir - tiesus kelias į Memfio viešna- 
mį. (Templė krūpteli, bet kaipmat susitvardo) Smokite! 
Nagi vožkit man! Arba pašaukite tą savo gribšių, jis 
laukia ten, tegu atneša cigaretę. Aš gi sakiau ir jums, ir 
jam - štai mano koja. Štai! (Kilsteli koją) Viską išban- 
džiau, galiu ir tai! 


TEMPLĖ. Paskutinį kartą prašau, nutilk! 


NENSĖ. Tyliu. (Stovi nustėrusi, nežiūri į Templę. Šiek tiek 
keičiasi jos balsas, laikysena, ir tik vėliau paaiškės, kad 
dabar jau kalbasi ne su Temple) Išbandžiau. Viską išban- 
džiau, ką tik galėjau. Jūs gi matot! 


TEMPLĖ. Niekas tau neprieštarauja. Tu man grasinai vai- 
kais, vyru. Net pavogei pinigus, kuriuos turėjau pasiimti 
į kelionę. Ne, niekas negalės pasakyti, kad nebandei 
sulaikyt manęs, nors ir atnešei juos paskutinę akimirką. 
Pakelk nuo žemės pinigus! 


NENSĖ. Sakėte, kad jie jums nereikalingi! 

TEMPLĖ. Taip, jie man nereikalingi. Pakelk pinigus! 

NENSĖ. Man jie irgi nereikalingi. 

TEMPLĖ. Nesvarbu. Galėsi atsiskaityt iš jų, kiek tau pri- 

klauso už kitą savaitę, o kas liks, grąžinsi ponui Govenui. 
Nensė pasilenkia, paima nuo žemės pinigus, su- 
renka brangenybes ir sudeda į dėžutę, viską pade- 


da ant stalo. Templė nusiramina 


TEMPLĖ. Nense! (Nensė pakelia galvą, žiūri į ją) Aš gai- 
liuosi, noriu pasakyti - gailiuosi, kad mušiau tave. Tu 
visada buvai gera mano vaikams ir man, ilgą laiką padė- 
jai man gyventi. Tu stengeisi mus sutaikyti su vyru, nors 
visiems buvo aišku, kad tai neįmanoma, net dėl akių. 

NENSĖ. O, aš tuo vis dar netikiu! Be to, man nerūpi nei 
jūsų santuoka, nei padorumas, nei jūs, nei rūpiu pati sau, 
nors dėkoju, kad priglaudėt mane, kad kalbėjotės su 
manim... 


TEMPLĖ. Nesakyk taip, su tavim buvau beveik laiminga... 
NENSĖ. Aš kalbu apie jūsų vaikučius! 
TEMPLĖ. Aš tau draudžiu kalbėti apie juos. 


NENSĖ. Negaliu. Klausiu paskutinį kartą: ar tikrai ruošia- 
tės šitaip pasielgti? Ar tikrai šitaip pasielgsite? 


TEMPLĖ. Negaliu kitaip. 


NENSĖ. Jūs žinote, kad aš tamsuolė. Sakykit aiškiai, kad 
suprasčiau. Pasakykite: “Taip, aš šitaip pasielgsiu". 


TEMPLĖ. Puikiai girdėjau. Taip, aš šitaip pasielgsiu. 
NENSĖ. Ir su pinigais, ir be pinigų? 
TEMPLĖ. Ir su pinigais, ir be pinigų. 


NENSĖ. Ir kenkdama savo vaikams? (Templė neatsako) 
Jūsų vyras jau dabar mano, kad Bakis ne jo sūnus. Jeigu 
išvažiuosite, jis galutinai tuo įsitikins, pradės nekęsti jo, 
ir berniukui bus skaudu. O mergytę atiduodat į rankas 
niekšui, kuris šantažuos jos tėvo šeimą, kol galės, o kai 
nieko nebepeš - išmes į gatvę. Jūs norite, kad abu vaikai 
kentėtų? Ar kad mirtų? Norite, kad patirtų gėdą, kaip 
mudvi su jumis? Jūs gi puikiai žinot, kas tai yra, bet nė 
nebandot jų išgęlbėt! Jūs dar blogesnė už mane, Dievas 
mato, netikėjau, kad šitaip gali būti. Jūs nesuprantat nei 
to, ką žino netgi tokia moteris kaip aš. Jūs nesuprantate, 
kad vaikai neturi kest nei gėdos, nei baimės. Va nuo ko, 
tik nuo šito juos reikia saugot. Visus. Ar bent jau tuos, 
kuriuos gali. Kad ir vieną, jei nepajėgi daugiau. Bet tada 
dėl jo reikia padaryti viską, kas įmanoma. O jūs, jūs 
ruošiatės mesti juos abu, pastūmėt į purvą, kuriame abid- 
vi maudėmės. Juos abu, ir nenorite išgelbėt nė vieno? 
(Žiūri viena į kitą) Nejaugi širdis leistų jums taip pasielg- 
ti? Atsakykit! 


78 

Templė žiūri į ją. Lauke pasigirsta nekantrus au- 
tomobilio signalas 


TEMPLĖ. Taip! Aš taip pasielgsiu! Nepaisydama savo vai- 
kų! O dabar nešdinkis lauk! (Greitai prieina prie stalo, 
paima iš pinigų krūvos du ar tris banknotus ir paduoda 
Nensei. Ši paima. Templė sužeria likusius pinigus į krūvą, 
paima nuo stalo rankinuką, atidaro jį. Nensė kuo ramiau- 
siai eina į vaikų kambarį. Templė, vienoj rankoj laikydama 
atdarą rankinuką, kitoj pinigus, žiūri į Nensę) Kur eini? 


NENSĖ (eidama). Pažiūrėti, ar aš dar reikalinga vaikui. 


Sustoja, atsigręžia į Templę ir žiūri tokiu keistu 
žvilgsniu, kad Templė, kuri buvo bededanti pini- 
gus į rankinuką, sustingsta ir žiūri Nensei į akis. 
Kai Nensė prabils, jos balsas bus toks pat, kaip ir 
anksčiau, ir tik vėliau paaiškės jos žodžių prasmė 


Aš viską išbandžiau. Padariau viską, ką galėjau. Argi ne 
taip? 


TEMPLĖ (įsakmiai). Liaukis. Viskas baigta. 


NENSĖ (ramiai). Viskas baigta. Tyliu. (Eina į vaikų kam- 
barį) 


Templė įsideda pinigus į rankinuką, uždaro jį ir 
padeda ant stalo. Paskui eina prie krepšio su vai- 
ko daiktais, prabėgom pažiūri, ar viskas sudėta, 
pasiima dėžutę su brangenybėm ir įgrūda tarp daiktų. 
Vos spėja uždaryti krepšį, kai vaikų kambario du- 
ryse pasirodo Nensė ir tyliai eina per svetainę 
kitų, ne tų, per kyrias įėjo į kambarį, durų link. 
Templė lydi ją akimis 


TEMPLĖ. Nense! (Nensė sustoja, bet neatsigręžia) Negal- 
vok apie mane taip blogai. Tu - mano sesuo, kaip ir 
anksčiau! (Kol ji kalba, Nensė nustėrusi žiūri priešais save, 
nieko nematydama. Kai Templė nutyla, ji vėl eina durų 
link) Jeigu kada nors šitai išplauks į dienos šviesą, vi- 
siems pasakysiu, kad tu padarei viską, ką galėjai. Tavo 
tiesa: laiškai čia niekuo dėti. Aš kalta. Aš viena už viską 

atsakau. Blogis slypi manyje. (Nensė tebeeina) Iki pasima- 
tymo, brangioji! (Nensė jau prie durų) Tu turi raktą. 
Pinigus palieku čia, ant stalo. Gali pasiimt... (Nensė 
išeina) Nense! 


Jokio atsako. Valandėlę Templė žiūri į duris, pa- 
skui susizgrimba, apsidairo, prieina prie sujaukto 
rašomojo stalo, paima prespapjė, grįžta prie stalo, 
prispaudžia Nensei skirtus pinigus, paskui kurį laiką 
greitai vaikščioja po kambarį. Apsisprendusi pa- 
ima nuo stalo antklodę, eina vaikų kambario du- 
rų link, išeina pro tas duris. Netrūkus pasigirsta 
širdį veriantis riksmas, tuo metu pro kitas duris 
kambary vėl pasirodo Nensė. Šviesa ima mirk- 
čioti ir silpsta, kol stoja visiška tamsa, užgoždama 
tą riksmą, kuris, regis, niekad nesibaigs 


ŠEŠTAS PAVEIKSLAS 


Kovo 12-osios naktis. Trečia valanda devynios minutės. 
| Gubernatoriaus kabinetas. 

Gubernatoriaus nebėra. Stivensas stovi pasilenkęs prie 
klūpančios susigūžusios Templės. Už jo, gubernatoriaus 
vietoje - Govenas, bet jį kiek užstoja Stivensas 
Templė nežino, kad gubernatorius išėjo 


TEMPLĖ (klūpo, paslėpusi rankomis veidą. Pradeda kalbėti 
tamsoje). Štai ir viskas. Atėjo policija. Jau tada, sėdėda- 
ma ant kėdės virtuvėje, patamsiais, Nensė kartojo: “Taip, 
Viešpatie, aš tai padariau". Mes buvom vienos dvi tą 
naktį, aš stovėjau priešais ją, ji sėdėjo, ir abi staugėm be 
žodžių iš sielvarto ir nevilties, abi vienišos, abi žuvusios 
visiems laikams. Tada aš padariau viską, ką ji liepė. 
Paskambinau į policiją. Jie atvyko. “Aš tai padariau, Vieš- 
patie", - kartojo Nensė. O aš kietai užsičiaupiau ir išty- 
lėjau iki pat šio vakaro. (Užsidega šviesa. Už jos nugaros 
lėtai kyla uždanga) Nense jie išsivedė. Ji išėjo nė nežvilg- 

telėjusi į mane. Ir kalėjimo vienutėje vis kartojo ir kar- 
tojo: “Aš tai padariau, aš tai padariau". Taip, ji tai pada- 
rė. Bet juk tikrasis nusikaltėlis, kuris nužudė, - esu aš, aš, 
o ji eina mirti vietoj manęs! 


Stivensas pasilenkia, paima ją už peties, lyg norė- 
damas padėti jai atsistot. Bet ji net nepakelia gal- 
Vos 


STIVENSAS. Stokitės, Temple! 


Jis vėl nori ją pakelti, bet ji atstumia jo ranką, 
pati atsistoja, vis dar nusigręžusi nuo rašomojo 
stalo, šviesos apakinta vaikiškai prisidengia ranka 
akis; atrodo kaip maža mergytė, kuri tuoj pra- 
virks 


TEMPLĖ. Dabar jau ilgai neužtruks, tiesa, dėde Gevinai? 
Juk gubernatoriui tereikia pasakyti “ne". (Nepasuka gal- 
vos, nežiūri, vis dar mano, kad kalba su gubernatorium) 
Nes aš įsitikinusi, kad jūs nenorite jos išgelbėti. Ak, 
kalbėkite, greičiau. Šį kartą gana tik vieno žodžio! (Ji 
atsigręžia ir pamato Goveną, kuris įėjo jai kalbant ir 
dabar stovi gubernatoriaus vietoje. Priblokšta nutyla ir 
suakmenėja) 


GOVENAS. Šlykštynė! 


TEMPLĖ (eina prie Stivenso). Kodėl jūs nuolat griebiatės 
melo? Kas jus verčia? Teisingumas, apie kurį taip gražiai 
kalbate? O kodėl gi ne? Argi ne aš pirma ėmiau meluoti? 
(Govenui) Galėjai nesislėpti. Būčiau viską pasakiusi tau į 
akis. | 


GOVENAS. Mudviem reikėjo slėptis nuo vienas kito daug 
anksčiau. Maždaug prieš aštuonerius metus, ir ne guber- 
natorių kabinetuose, o apleistose šachtose, skirtinguose 
ašigaliuose. (Stivensui) Jūs patenkintas, ar ne? Viskas 
„vyko pagal jūsų valią. Kaip tai pavadinot? Ak, žinau, 
teisybe! (Žiūri į Templę) Na ir graži ta tavo teisybė! 


STIVENSAS. Šį kartą paprašysiu jus patylėti. 


GOVENAS. Beje, teisybės dėlei gal pasakytumėt, kur tie 

laiškai? Manau, jog dabar tas niekšelis mėgins parduot 
juos tiesiai man, be tarpininkų. Neišdegs! Už šiukšlių 
dėžę daug nepeši! (Apeina rašomąjį stalą ir traukia link 
durų, pro kurias įėjo) 


STIVENSAS. Aš juos turiu. (Templė apstulbusi žiūri į jį. 
Govenas stabteli. Stivensas sako Templei) Argi neprisime- 
nate? Kai jūs grįžote, Nensė buvo kambary. Laiškai gulėjo 
ant stalo. Ji juos paėmė, o vėliau atidavė man. i 


GOVENAS (juokiasi, iš pradžių atšiauriai, nelinksmai, pa- 
skui tiesiog kvatoja). Vadinasi, dabar jau viskas kaip pri- 
dera. Nusidėjėlė išpažino savo kaltę, šantažistas pražiopsojo 
grobį - dezinfekcija pavyko kuo puikiausiai. Tiesa, buvom 
patikėję kūdikį beprotei, ir ta jį nužudė, manydama, kad 
šitaip viskas susitvarkys. Beje, tos idiotės veiksmai buvo 
gana logiški. Aš tau, tu man, vaikas už vaiką. Juk reikia 
mokėti už malonumą, kurį patiri, gyvendamas su mote- 
rim, svajojančia apie šantažisto guolį. Ačiū tau, Viešpa- 
tie, ačiū tau, šventoji Nense, kad nužudei mano kūdikį - 
galėsiu ir toliau mėgautis savo dorovingosios žmonos 
teikiamais malonumais. (Vėl nelinksmai juokiasi; Templė 
atsisėda; sėdi tiesiai ir žiūri kažkur į tolį) Iš tikrųjų nieko 
neprikiši. Viskas susitvarkė kuo puikiausiai. 

STIVENSAS. Ne viskas. Kai kas liko nesutvarkyta. 


GOVENAS. Bravo! Linksminsimės toliau. Ką dar ruošiama- 
si nužudyti mūsų džiaugsmui? 


STIVENSAS. Nensę. 


GOVENAS. Nensę? Žinoma, ją pakars! Kaklo slanksteliai 
tik trakšt - ir viskas. Ką gi, iš dviejų prostitučių nors 
viena gaus pagal nuopelnus. Visai padori proporcija. Daugiau 
nevalia nė norėt iš gailestingojo Dievulio. (Žiūri į Templę 
su neapykanta ir neviltim) Beje, reikėtų sutvarkyti dar 
vieną dalyką. Aš, tarkim, norėčiau, sužinoti, kas parašyta 
tuose nuostabiuose laiškuose. Kadangi jau atėjo išpažin- 
čių metas, turiu pasakyti, kad Templė, kalbėdama apie 
juos, gerokai mane suintrigavo. Jūs numanote, kad jie 
turėtų būti velnioniškai gundantys su visom smulkme- 

nom. O juk mudviejų smagiosios santuokos metu ji kal- 
bėjo visiškai kitus žodžius, tokius taurius, padorius, sa- 
kytum pamokslavo, žinoma, kiek galima pamokslauti tuo 
metu, kai daromi vaikai. 


STIVENSAS. Nutilkite, Govenai! 


GOVENAS. O aš, žinoma, maniau, kad čia dėtas jos išsi- 
lavinimas, nes baigė net dvi mokyklas - koledžą ir borde- 
lį. Ji taip stengėsi užmiršti antrąją, kad netgi perdėtai 
prisimindavo pirmąją. Žodžiu, su manim ji laikė egzami- 
nus. Su anuo... (Stivensas sukruta) Gerai, gerai, mielas 
advokate, nusiraminkit! Tik, sutikite, gaila, kad taip at- 
sitiko. Dėl mano kaltės ji atsidūrė Memfyje, o tai nepra- 
eina veltui, ne, nepraeina veltui, tad būtų teisinga, jeigu 
lovoje man už tai ji atlygintų šiokiu tokiu lyrizmu, su- 
prantate, ką aš noriu pasakyti, kad bent pjaučiau, ką 
pasėjau, turiu galvoj vaisius jos puikaus horizontalaus 
išsilavinimo, įgyto mano dėka, tiesa, per statytinius. Bet 
kur tau! Juk aš jos vyras! Sąžinės graužiamas taisiau savo 
klaidą, už tai man atiteko atgailaujanti dorybė. Švelniai 
tariant, brangus advokate, nėra per daug smagu kasdien 
turėti reikalų su atgailaujančia dorybe - tikra paleistuvė 
kur kas patrauklesnė! 


STIVENSAS. Govenai, jeigu nesiliausite, skelsiu antausį. 


GOVENAS. Nesiliausiu, nes man atiteko vien dorybė, do- 
rybė, skirta vien man! (Staiga pratrunka staugti ir raudo- 
ti, tuo pat metu šaukdamas Templei) O su kitais, po kitais 
ji pasirodė visa grožybe, nešvankūs žodžiai liete liejosi... 
(Stivensas puolė jį. Govenas pagauna jo ranką ir sulaiko) 
Nesivarginkite, Gevinai! (Atstumia jį) Esu vėl toks pat 
drąsus ir tvirtas, kaip ir prieš aštuonerius metus, ir įma- 
nysiu pats išmėžt savo gyvenimą. (Apžvelgia visus ir sako 
karčiu balsu) Aš jūsų visų nekenčiu. (Kikena. Templei) 
Sudiev, pupyte. 


STIVENSAS. Pirma apsivalykite nuo savo niekingos gar- 
bėtroškos. 


GOVENAS. Ir nuo jos, būkite ramūs. (Eina prie durų) 

TEMPLĖ (staiga pašoka). Kur eini? 

GOVENAS. Nusigert. Jei tik per aštuonerius metus nebū- 
siu pamiršęs, kaip tai daroma. O gal gali ką kita pasiūlyt? 
STIVENSAS. O kur padėjot Bakį? 

GOVENAS. Ak tą, kur liko gyvas? Jis pas jus, pas jūsų 


žmoną. O ką, ne atsargu? Jūsų žmona irgi žudo vaikus? 
(Ryžtingai eina durų link) 


TEMPLĖ. Govenai, nepalik manęs! (Jis neatsako. Išeina) 
Dieve mano! Ir vėl! 


STIVENSAS. Eime. 

TEMPLĖ (nė nekrustelėdama). Rytoj, ir vėl rytoj, ir vėl 
rytoj... 

STIVENSAS. Taip, rytoj, ir vėl viskas iš pradžių. Jis vėl 
sudaužys savo mašiną ar ką nors kita, ir vėl reikės jam 


atleidinėti aštuonerius metus, kol vėl ką nors sudaužys. 
(Paima ją už rankos) Eime, Temple, jau labai vėlu. 


TEMPLĖ (nesiduoda išvedama). Ką pasakė gubernatorius? 
STIVENSAS. Jis pasakė “ne". 

TEMPLĖ. Ar paaiškino kodėl? 

STIVENSAS. Jis neturi teisės jos pasigailėti. 


TEMPLĖ. Neturi teisės? Valstijos gubernatorius? Kuriam 
įstatymas suteikia teisę pasigailėti ar atidėti mirties baus- 
mę? 


STIVENSAS. Jeigu viskas vyktų pagal įstatymus, būčiau 
gynęs ją kaip pamišėlę, užuot atsivedęs čia jus. 


TEMPLĖ. Ir vaiko tėvą, nepamirškit, nors iki šiol nesu- 
prantu, kaip jums tai pavyko. (Žiūri į jį) Ak! Štai kas: 
ėmė užsikirtinėti motoras, paskui teko sustoti prie ben- 
zino kolonėlė ir pakeisti ratą. Jūs paskambinot, ir jis 
atvyko čia pačiu laiku. Ir viskas veltui - dėl tiesos, dėl 
teisingumo - veltui, veltui, nes ji vis tiek mirs. 


STIVENSAS. Gubernatorius nekalbėjo apie teisingumą. Jis 

kalbėjo apie berniuką ir jo ateitį - judu su Govenu turite 
būti kartu su savo sūnum. Nensė nesvytuodama jo labui 
paaukojo viską, griebėsi paskutinės priemonės, kuri buvo 
jai prieinama. Ji pražudė savo gyvenimą ir save pačią. 


TEMPLĖ. Aš visko išsižadėjau, visko atsisakiau, ir vaikų. 
Nensė jums sakė. 


STIVENSAS. Nensė padarė ką reikia, kad niekad jų neiš- 
sižadėtumėt. Ji tai įrodys penktadienio rytą. 


TEMPLĖ. Penktadienis! Juoda diena! Gevinai! Tai nelai- 
mės diena! Niekas o niekas tą dieną nesileidžia į kelionę! 
Ak, jeigu būtų jos pasigailėje, viskas būtų ir pasibaigę: 
Govenas galėtų kuo ramiausiai išmesti mane lauk, arba 
aš pati išvažiuočiau. Deja, nieko nebepakeisi. O dabar 
reikia toliau gyventi: rytoj, ir vėl rytoj, ir vėl... 


STIVENSAS. Eime, Temple, važiuojam... 


TEMPLĖ (neklauso jo). Pasakykite žodis į žodį, ką jis 
atsakė. Ne šią naktį, aš žinau... O gal pasakė telefonu, ir 
mums net nereikėjo... 


STIVENSAS. Jis man pranešė prieš savaitę... 


TEMPLĖ. Tada, kai išsiuntėt man telegramą? Ką jis pasa- 
kė? 


STIVENSAS. Jis pasakė, kad jo valdžia per menka prieš 
šiurpų Nensės poelgį. Kad jis vienas negali atšaukti to, ką 
ji pelnė nežmoniška kaina - užmokėdama savo niekingu, 
pražudytu, beverčiu gyvenimu. 


TEMPLĖ (sutrikusi). Ji tokia gera, gera ir švelni. Vadinasi, 
aš atėjau čia vidury nakties, antrą valandą, kai nebebuvo 
vilties išgelbėt jai gyvybės? Ir net negalėjau išgirsti nei- 
giamo gubernatoriaus atsakymo, o tik išpažinau vyrui 
savo kaltę dviejų svetimų vyriškių akivaizdoje, atsklei- 
džiau tai, ką slėpiau nuo jo aštuonerius metus! Kokia 
kančia! 


STIVENSAS. Taip, tai kančia, ir nuoširdžiai prašau atleis- 
ti, kad atvežiau jus čia. Bet reikėjo jus atvežti, kad Nensė 

neliktų vieniša, kad jos poelgis, tegu ir beprotiškas, duo- 
tų naudos, kad jis, nors iš anapus, gintų ir saugotų 
berniuką nuo vienatvės. Štai dėl ko jūs turėjot čia ateiti. 


TEMPLĖ. Gerai. Aš tai padariau. Dabar jau galima grįžti 
namo? 


STIVENSAS. Taip. Ir aplankysim Nensę. 
TEMPLĖ. Aplankysim ir pasakysim, kad ją pakars. 


STIVENSAS. Ji nenori, kad jos pasigailėtų. Bet gal jis vis 
dėlto nepraranda vilties. 


TEMPLĖ. Aplankysim Nensę. Ir tai padarysime. 


Eina prie durų, susverdi, lyg klupdama, eina to- 
liau: Stivensas nori ją prilaikyti. Bet ji ištraukia 
ranką ir eina viena. Kalba, nesikreipdama į nie- 
ką, kaip sapne: 


Kad išgelbėtum mano sielą... jeigu turiu... sielą... jeigu 
yra Dievas, kuris gali ją išgelbėt... ir jeigu nori ją išgel- 
bėt... " 


SEPTINTAS PAVEIKSLAS 


Kalėjimo vidus. Kovo 12 diena. 10 valanda 30 minučių. 
Pasimatymų kambarys pirmame aukšte. Kairėje durys su 
sunkiu skląsčiu į kalėjimo raštinę. Vienintelis galinėje sie- 
noje langas į gatvę apkaltas sunkiomis grotomis. Saulėtas 
rytas. Sunkiai sugirgžda geležinis užraktas ir iš lauko pusės 
atsidaro durys scenos dešinėje. Įeina Stivensas, iš paskos 
-kalėjimo sargas. Stivensas apsirengęs taip pat, kaip ir 
ketvirtame paveiksle. Sargas vienmarškinis, be kaklaraiš- 
čio; prie kojos ant didelio geležinio žiedo kaba raktų ryšu- 
lys: taip fermeriai nešioja žibintus. Įeidamas uždaro paskui 
save duris. 
Stivensas sustoja prie slenksčio. Kalėjimo sargas užrakina 
duris 

PONAS TABSAS. Štai ir atėjom. Tuojau atvesiu kalinę. 


STIVENSAS. Ne, palaukite, kol atvažiuos Govenas Stiven- 
sas. Ar kas nors jį įleis? 


PONAS TABSAS. Taip. Mano žmona parodys jam kelią. Be 
to, aš pats galiu palaukti jo raštinėje. 


STIVENSAS. Nereikia. Geriau sakykite, kaip laikosi kalinė. 


PONAS TABSAS. Pavyzdinga, ponas advokate! Romi kaip 
avelė: “Taip, pone", “Ne, pone". Sunku patikėti, kad ta 
negrų išjoda nužudė... 


STIVENSAS. Ar jai pasakėte, kad lauktų mūsų? 
PONAS TABSAS. Ne. Man regis, ji ruošiasi. 
STIVENSAS. Ruošiasi? 


PONAS TABSAS. Suvesti sąskaitas. Rytoj rytą. Toks mažy- 
tis formalumas, bet reikalauja apmąstymų. Ji net paprašė 
kunigo. 


STIVENSAS. Ar ji jums nesakė, kad gali jos pasigailėti? 


PONAS TABSAS. Pasigailėti? Joks gubernatorius neišdrįstų 
pasigailėt vaikų žudikės. Mūsų piliečiai mėgsta teisingu- 
mą, jie padegtų kalėjimą. Beje, visą šią savaitę, išskyrus 
vakar vakarą, kasdien matėtės su ja. Jei būtų norėjusi ką 
(Smalsiai žiūri į Stivensą) Ponas advokate, ar teisybė, kad 
užvakar jūs giedojote su kaliniais negrais? 


STIVENSAS. Teisybė. 
PONAS TABSAS. Tai jūs mėgstate giedoti? 
STIVENSAS. Ne. Bet giedojimas mane gelbsti. 


PONAS TABSAS. Gerai, ponas advokate. Juk ir konstituci- 
joje parašyta, kad esame laisvi. Bet pamanyk tik sau - 
jiems visiems reikia pagalbos, jie vis gieda, ir gieda 
vakarais. Tiesiog ne kalėjimas, bet opera. Ir visi barito- 
nai. Labai monotoniška. Nežinau, koks jūsų skonis, ponas 
advokate, bet aš mėgstu bosus. Reikės paprašyti šerifo, 

kad areštuotų kokį bosą - bus visas choras. Jūs, ponas 
advokate, irgi baritonas? 


STIVENSAS. Taip. 


PONAS TABSAS. Ką padarysi! Jie ir sako apie jus: “Tai 
geras baltasis. Jis gieda". Tarsi blogi baltieji niekad ne- 
giedotų. Toks jau jų supratimas, ponas advokate, ar ne? 
Juoba kad turi priežasčių būti jums dėkingi, ką ir sakyti, 
jūs ne tik gynėte negrę teisme, bet ir stojote prieš savo 
gimines, pasirodo, šita geroji negrė nužudė jūsų dukterė- 
čią. Retas atvejis, ir aš... 


STIVENSAS. Čia vieni negrai? 


PONAS TABSAS. Beveik. Iš lauko pusės gali matyti jų 
rankas. 


STIVENSAS. Jų rankas? 


PONAS TABSAS. Tarp grotų virbų. Pačių kalinių nematyti. 
Tik juodos rankos; jos nesidaužo, nebarbena, nejuda, o 
paprasčiausiai įsitvėrusios virbų. Vakarais, grįždamas iš 
miesto, pasižiūriu į langus, suskaičiuoju rankas, ir man 
atlėgsta - visi čia kaip vienas. 


STIVENSAS. Jie ramūs? 


PONAS TABSAS. Taip. Net Džefas. O kiek jis mums pridarė 
rūpesčių! Prisimenat? 


STIVENSAS. Ne. 


PONAS TABSAS. Na, kaipgi! Ką tik buvo mirusi jo žmona. 
Tik dvi savaitės, kaip buvo vedę. Palaidojo. Iš pradžių jis 
naktimis klajojo po laukus, manė, kad iš nuovargio už- 
migs. Nepadėjo. Paskui, kad užmigtų, bandė nusigert. 
Irgi veltui. Tada ėmė muštis. Paskui, žaisdamas kauliu- 
kais, vienam baltajam perpjovė skustuvu gerklę. Va tada 
jau užmigo. Tik neilgai miegojo! Šerifas jį rado miegantį 
verandoje savo name, kurį jis išsinuomojo ruošdamasis 
vesti, mat vylėsi, kad nugyvens gyvenimą, susilauks se- 
natvės ir ramiai nukarš. Deja, šerifas jį pažadino ir atga- 
beno čia. Ir staiga jis atkuto: šerifas, aš ir dar penki 

juodukai partrenkėm jį ant žemės ir laikėm, kol sukaustė 
grandinėmis. Geras pustuzinis žaliūkų vos nulaikė jį pri- 
spaudę prie grindų, o jis - tik pamanykite - šneka: “Aš 
negaliu negalvot, negaliu negalvot". 


STIVENSAS. O dabar? 


PONAS TABSAS. Nebegalvoja. Kiaurą dieną stovi rankom 
įsitvėres į grotų virbus, nė nepažvelgdamas laukan. Jo 
akys įsmeigtos į sieną. Tik retkarčiais perdeda rankas 
nuo vienų virbų ant kitų. 


STIVENSAS. Jis gieda? 


PONAS TABSAS. Ne, šitas negieda. Jam galas. Dėl jo gali 
būti ramus. Tiesiai sakau: kalėjime man labiau patinka 
negrai negu baltieji. Baltieji visada kuo nors nepatenkin- 
ti. Vis ko nors prasimano. Kritikuoja. O negrai, priešin- 
gai, po dienos kitos apsipranta, įsikuria. Čia jie jaučiasi 
kaip namie. 


Kažkas beldžiasi į duris. Įeina Govenas 


PONAS TABSAS. Na štai. Einu, palauksiu ponios Stivens. 
Laba diena, pone. (Išeina) 


GOVENAS. Kodėl jūs mane pakvietėte? 


STIVENSAS. Pirmiausia paimkite štai šituos. (Paduoda jam 
laiškus) 


GOVENAS (žiūri į juos). Štai šituos? 
STIVENSAS. Čia laiškai. Mane prašė atiduoti jums. 
„GOVENAS. Kas prašė? 


STIVENSAS. Argi ne vis tiek! Laiškai jūsų rankose. Manau, 
žinosite, ką su jais daryti. 


GOVENAS. O jūs žinote, ką su jais daryti? 
STIVENSAS. Sudeginti neskaičius. 


GOVENAS. Neskaičius! (Piktai juokiasi) Džentelmenas, ži- 
noma, negali skaityti tokio pobūdžio laiškų, kad ir kaip 

norėtų susipažinti su literatūriniu žmonos talentu. Tik 
kažin, ar aš džentelmenas? 


STIVENSAS. Dabar tai galite įrodyt. Nepaisykit, kas ką 
pasakys. Gana būti žmogum. 


GOVENAS. Tarsi jūs žinotumėt, kas yra žmogus! Sveikinu. 
O aš, tiesą sakant, dėl to kiek abejoju. Aš išeinu. (Eina 
prie durų) Nenoriu susitikti su Temple. 


STIVENSAS. Ir dar - norėjau, kad palauktumėt jos ir bū- 
tumėt šalia, kai ji kalbės su Nense. 


GOVENAS. Jokiu būdu. Nenoriu matyt nei jos, nei Nensės. 
STIVENSAS. Gal Nensė jums padės. 

GOVENAS. Iš tikrųjų? Padės - ką? 

STIVENSAS. Atleisti ir gaut atleidimą. 


GOvVENAS. Nes jūs žinote ir kas yra atleidimas! O, aš 
tiesiog žaviuosi jumis! 


STIVENSAS (karštai). Jeigu po viso to, ką girdėjote ir 
matėte pas gubernatorių, vis dar nežinote, kas yra siel- 
vartas, - jūs paskutinis iš žmonių. 


GOVENAS (žiūri į jį, staiga susigraudina, purto galvą ir 
kalba dusliu balsu, nežiūrėdamas į Stivensą). Jeigu būčiau 
paskutinis iš žmonių, viskas būtų išgelbėta. Ne, aš tik 
vienas iš žmonių. (Staigiai atsisuka) Ak, aš nieko nebe- 
žinau, nieko nebežinau! 


Stivensas eina prie jo, paima jį už rankos 
GOVENAS. Aš išeinu, Gevinai. Visų jūsų prašau atleisti. 


STIVENSAS. Eikite pas Bakį. Sudeginsite laiškus. Paskui 
galbūt grįšite. 


Govenas dvejoja ir nori išeiti, bet durys užrakin- 
tos. Jis beldžia. Ponas Tabsas atrakina duris 


PONAS TABSAS. Prašom atleisti, bet... (Govenas atstumia 
jį ir išeina. Stivensui) Kietas vaikinas. Užrakinau iš įpro- 
čio. Patikėkite, ponas advokate, nieko neįtardamas. 

STIVENSAS. Tikiu. 


PONAS TABSAS. O vaikinas įtarus. Iškart matyti. Tikriau- 
siai turi pagrindo įtarinėti. Matot, aš turėjau dėde, kurio 
žmona žuvo automobilio katastrofoje. Po tos nelaimės jis 
pasidarė baisiai įtarus. Gauna, pavyzdžiui, laišką, tai var- 
to jį, apžiūrinėja iš visų pusių, bet neatplėšia, padeda ant 
stalo, pats slampinėja aplinkui, paskui atsisėda, žiūri į 
laišką suraukęs kaktą. Kas čia dar galėtų būti, klausia. 
Žodžiu, pasidarė įtarus. Paskui susirgo. Negėrė vaistų, 
vėlgi iš įtarumo. Ir numirė. Patikėkite, ponas advokate, 
truputėlis pasitikėjimo vis dėlto padeda gyventi. 


STIVENSAS (suirzęs). Norėčiau, kad nueitumėt pasitikti 
ponios Stivens. 


PONAS TABSAS. Einu, žinoma, einu... Vargšė moteris... 


Beldžia. Stivensas nekantriai mosteli ranka ir ei- 
na atidaryt. Įeina Templė 


PONAS TABSAS. Laba diena, ponia Stivens. Jauskitės kaip 
namie. Tai yra džiaugiuosi galėdamas jus priimti, norėjau 
pasakyti. Gal išgertumėt puodelį kavos? Ponia Tabs at- 
neš. 


TEMPLĖ. Ačiū, ponas Tabsai. Ar negalėtume tučtuojau 
pamatyti Nensės? 


PONAS TABSAS. Žinoma. Ji bus laiminga jus matydama. 
Aš manau, kad ji trokšta jūsų atsiprašyti. Ji nori jaustis 
pasiruošusi. Rytojui. (Išeina į kairę) 


TEMPLĖ (Stivensui). Manęs atsiprašyti! Kaip galima šitaip 
kalbėti? Pasakykite, kaip? 
Pro galines duris pono Tabso lydima įeina Nensė. 
Sustoja per du žingsnius nuo durų. Ji apsirengusi, 
kaip ir pirmam veiksme 
PONAS TABSAS. Štai ir ji, ponas advokate. Kalbėkitės į 
valias. 


STIVENSAS. Ilgai neužtruksime. 

Ponas Tabsas išeina. Nensė ramiai žiūri į lan- 
kytojus 


TEMPLĖ (prieina, paliečia ją ir sustoja). Nense! Tu čia, o 
aš, kaip matai, atėjau iš miesto. Tu lieki čia, o aš, laisva, 
vaikščiosiu gatvėmis. 


NENSĖ. Taip ir turėjo būti. (Stivensui) Ar atidavėte laiš- 
kus ponui Govenui? 
Templė nori kažką pasakyti, bet Stivensas užbėga 
jai už akių 
STIVENSAS. Taip, kaip buvote prašiusi. 


TEMPLĖ (sutrikusi). Atidavėte jam laiškus? Kodėl? Kam ta 
nauja šunybė? 


NENSĖ. Kad sudegintų. 
TEMPLĖ. Perskaitęs. 
NENSĖ. Jis neskaitė. Jis juos sudegino. 


TEMPLĖ. Niekas kitas būtų neištvėręs ir perskaitęs. Aš 
žinau. Dabar aiškiai matau. Man atsivėrė akys. 


NENSĖ. Galbūt yra daug dalykų, kuriuos jis galėtų pada- 
ryti. Bet jis nebūtų įstengęs perskaityt laiškų, kuriuos jo 
žmona rašė kitam vyriškiui. Jis juos sudegino. 


TEMPLĖ. Meluoji. Kaip tu gali meluoti čia, kalėjime, kur 
dabar esam? 


STIVENSAS. Liaukitės, Nense. Būdama čia, kur ji dabar 
yra, Nensė tikrai turi teisę, kad ją išklausytų. 


NENSĖ. Jeigu būtų perskaitęs, būtų išvykęs, palikęs jus 
visiems laikams. Yra žodžių, kurių negali pamiršti. Bet 
laiškus jis tuojau pat sudegino. Jis jūsų nebepaliks, nei 
jūsų, nei Bakio, jeigu tik pati jų nepaliksit. 


TEMPLĖ. Aš pati nieko niekad jau negalėsiu padaryti, 
niekad! Tik va grįžau iš Kalifornijos - tai paskutinis mano 
savarankiškas poelgis. Bet per vėlai. 


NENSĖ. Taip, bet vis dėlto grįžot vakar vakare. Ir žinau, 

kur jūs buvote šią naktį, jūs su juo... (Rodo pirštu į 
Stivensą) abudu. Buvot pas merą! Ką jis pasakė? 


TEMPLĖ. Dieve mano! Pas merą? Ne, pas patį gubernato- 
rių, Džeksone! Aišku, tu kaipmat supratai, kodėl ponas 
Gevinas vakar vakare nebuvo atėjęs pas tave, ar ne? 
Tiesą sakant, tu negali žinoti vienintelio dalyko - ką 
atsakė gubernatorius. Tu negali šito žinoti dar ir todėl, 
kad mes - gubernatorius, ponas Gevinas ir aš - beveik 
nekalbėjom apie tave. Pasirodo, mes važiavome pas jį ne 
prašyti pasigailėjimo ir ginti tavęs, o todėl, kad tokia 
buvo mano teisė, mano pareiga, mano privilegija... Ne- 
žiūrėk į mane! 

NENSĖ. Aš nežiūriu. Juk ir taip aišku. Aš žinau, ką jums 
atsakė gubernatorius. Galėjau vakar vakare pasakyti, ką 
jis atsakys, ir jums nebūtų reikėję važiuoti. Turėjau pra- 
nešti jo atsakymą, kai tik sužinojau, kad grįžot į namus 
ir kad judu... (Vėl rodo pirštu į Stivensą ir vos pastebimai 
linkteli galva, ranką laikydama prie pilvo, tarsi vis dar 
būtų su prijuoste) Taip, turėjau sukliudyti jūsų kelionę, 
kam tas vargas. Šito nepadariau. Bet viskas labai gerai... 


TEMPLĖ. Reikėjo tai padaryti. Nebūčiau ten važiavusi. 
Nebūčiau kalbėjusi. Jie vis tiek tave pakars, bet ką gali 
padaryti, kai jiems žūtbūt reikia tave pakarti. Kodėl tu 
jiems nieko nepasakei? 


NENSĖ. Nežinau. Todėl, kad vis. dar turėjau vilties. O gal 
tikėjausi stebuklo? Bet kas man duos stebuklą? Taip, 
turėjau viltį. Ją sunkiausia įveikti, visiškai prarasti viltį 
neįmanoma. Viltis - vienintelis dalykas, kurio negali at- 
sisakyti vargšas nusidėjėlis, gal todėl, kad tai viskas, kas 
jam liko. Bent jau laikosi įsikibęs į tą viltį; tvirtai įsiki- 
bęs. Bet dabar - jokio stebuklo, jokios vilties. Taip geriau. 
Visai gerai... 


STIVENSAS. Ar tikrai geriau, Nense? 


NENSĖ. Taip. Dabar jau nieko kito nebelieka, vien tikėti. 
(Jie klausiamai žiūri į ją) Paprastų paprasčiausiai tikėti. 
Dabar aš žinau, žinau, ką jums pasakė gubernatorius. Ir 


Rekviem vienuolei 115 


esu patenkinta. Aš jau seniai susitaikiau su tuo - teismo 
salėje, teisėjo akyse. Ir net anksčiau - tą vakarą, vaikų 
kambary, prieš pakeldama ranką... 


TEMPLĖ (trūkčiojančiu balsu). Nutilk! 
NENSĖ. Tyliu. Aptarsiu viską su mūsų broliu. 
TEMPLĖ. Mūsų broliu? 


NENSĖ. Kekšių ir vagių broliu, žmogžudžių draugu. Tuo, 
kurį nužudė kartu su jais. Ne viską suprantu, ką jis 
kalbėjo. Bet aš jį myliu už tai, kad jį nužudė. 


TEMPLĖ. Galbūt jis ir padės tau numirti. Bet kaip jis 
padės man gyventi? Aš žinau, ką turiu daryt, žinau, ką 
man reikia padaryt. Aš tai irgi supratau tą patį vakarą, 
vaikų kambary. Bet kaip tai padaryt? Nežinau. Mirti būtų 
lengva. Bet aš turiu gyventi. Kaip? 


NENSĖ. Reikia tikėti. 


TEMPLĖ. Tikėti - kuo? Pažiūrėk, ką jie mums padarė, tau 
ir man. Jeigu tu manai, kad aš turiu prieš ką nors nusi- 
žeminti, aš pasiruošusi. Bet tik prieš tave, prieš tave 
vieną. (Nevikriai klaupiasi) 


NENSĖ. Kelkitės. Nevalia poniai klūpėti prieš tarnaitę. Be 
to, yra kitas ponas, jūs - jo tarnaitė. 


TEMPLĖ. Nesu jo tarnaitė. Aš nenoriu tarnauti ponui, 
kuris pasmerkė tave mirti už tai, kad prieš aštuonerius 
metus buvau nutarusi pabėgti su Govenu. 


NENSĖ. Pabėgote, nes jus, kaip ir mane, traukė blogis. 
Mes jau tokios. Ir jis negali sutrukdyti mums norėti blo- 
gio. Užtat jis išrado kančią, kuri yra visų vargšų ir nusi- 
dėjėlių šviesa. Aš juo tikiu. 


STIVENSAS. Jūs teisi, Nense. Jūs privalote tikėti. 


NENSĖ. Ačiū, ponas Stivensai. Jūs taip sakote manyda- 
mas, kad šitie žodžiai palengvins mano kančią rytoj. O aš 
taip sakau ne dėl rytojaus - vis tiek bijosiu. Aš taip sakau, 
nes žinau, kad mūsų brolis mane išgelbės. 

ge 

TEMPLĖ (sutrikusi atsistoja). Jis niekad nieko neišgelbėjo. Jis 
net pats neišsigelbėjo. Jie ateis, išsives, nužudys tave, o tu net 
negalvoji apie juos. 


NENSĖ. Aš galvoju apie juos. Bet netgi žudikei gali būt 
atleista. Kažkur yra tokia vieta, aš tuo neabejoju. Aš 
noriu būti ten. 


TEMPLĖ. Tu būsi ten. Jie tau atleis, kai būsi negyva! Jie 
tau atleis, kai būsi negyva! Atleis, kai būsi po žeme! 


NENSĖ. Ne, ne po žeme. Kažkur tikrai yra tokia vieta, kur 
jūsų kūdikis nieko neprisimena, net mano rankų. 


TEMPLĖ. Yra tokia vieta, taip, taip, yra tokia vieta, kur 
rasi ir savo kūdikį. Tą, apie kurį man pasakojai, tą, kurį 
šešis mėnesius nešiojai po širdim, o kai nuėjai į šokius ar 
dar kažkur, vyriškis taip suspardė tavo pilvą, kad tu jo 
netekai. Bet ar yra, sakyk, nors viena vieta pasaulyje, kur 
mūsų vaikai galės mums atleisti? Ar yra tokia vieta pa- 
saulyje, kur žmonės nekentėtų ir nemirtų? 


NENSĖ. Taip. 

STIVENSAS. Jo tėvas jus suspardė, kai buvote nėščia? 
NENSĖ. Nežinau. 

STIVENSAS. Nespardė? 


NENSĖ. Spardė. Bet nežinau, ar jis buvo tėvas. Galėjo 
būti ir kas nors kitas. 


STIVENSAS. Ir kas nors kitas? 

NENSĖ. Taip, ponas Stivensai. Bet man atleis ir už tai. 
Visi nuščiūva, išgirdę artėjant žingsnius. Sugirgž- 
da užraktas. Įeina ponas Tabsas 

PONAS TABSAS. Kaip reikalai, ponas advokate? 
Stivensas žiūri į Nensę 


STIVENSAS. Gerai, labai gerai. Sudiev, Nense. Padariau 
viską, ką galėjau. 


Nensė eina paskui poną Tabsą į duris kairėje 

TEMPLĖ (puola priešais ją). Nepalik manęs vienos. 


NENSĖ. Jūs nesate viena. (Stovi įsmeigusi akis į tolį. Pa- 
skui dusliu balsu) 


Jis yra upė ir uola. 
Jis nuplaus ir nudžiovins mūsų žaizdas. 
Jis mus išvaduos nuo mirties kančių. 


»- 


užtrenkiamos geležinės durys, kaip pasisuka rak- 
tas. Paskui prižiūrėtojas vėl pasirodo, atraki- 
na ir atidaro laukujes duris, laukia 


PONAS TABSAS. Na štai, ponas advokate. Šį vakarą ji 
pradeda ilgą kelionę. Sunkią kelionę! Labai nenorėčiau 
jos lydėti. (Laukia, ranka prilaikydamas duris, pasisukęs į 
juos) 


Templė stovi nejudėdama. Kai Stivensas paliečia 
jos ranką, ji žengia žingsnį pirmyn ir susverdi, bet 
taip greit susitvardo, kad prižiūrėtojas nespėja pribėgti 
prie jos ir prilaikyti 


PONAS TABSAS. Ei! Sėskitės ant suolo! Atnešiu stiklą 
vandens! 


TEMPLĖ (susitvardžiusi). Man geriau. (Ryžtingai pasuka 
durų link. Prižiūrėtojas ją stebi) 


PONAS TABSAS. Jums tikrai geriau? 


TEMPLĖ (dabar jau eina tvirtesniu žingsniu jo ir durų 
link). Atleiskite man. 


PONAS TABSAS. Nėr už ką. Nieko nuostabaus! Keista, kaip 
žmogus, net negrė, vaikų smaugikė, gali pakęsti šitokį 
tvaiką. 


TEMPLĖ (eidama). Bet kuris, norėdamas išgelbėti mane ir 
padėti man. Bet kuris, kad nebūčiau tokia vieniša šioje 
nelaimingoje žemėje, kad nebūtų taip skaudu ir nyku 
širdyje ir kad galėčiau pagaliau užmerkt akis, pagaliau 
užmerkt akis... 


Pasigirsta Goveno balsas 

GOVENAS. Temple! 


"Templė ir Stivensas sustoja. Įeina Govenas. Jis 
eina prie Templės, bet pristinga ryžto. Tyliai sako 


Eime, Temple, laikas grįžti namo. 
TEMPLĖ (po pauzės). Grįžti? Su kuo? 
GOVENAS. Su manim. Bakis mūsų laukia. 


TEMPLĖ. Su tavim. Taip. Kodėl ne! (Eina prie durų) 


Uždanga 


Eugėne Ionesco 


KARALIUS 
MIRSTA 

VEIKĖJAI 


BERANŽĖ PIRMASIS, 
karalius 


KARALIENĖ MARGERITA, 
pirmoji karaliaus Beranžė Pirmojo žmona 


KARALIENĖ MARI, 
antroji karaliaus Beranžė Pirmojo žmona 


GYDYTOJAS, 
kuris yra chirurgas, budelis, bakteriologas ir astrologas 


ŽIULJETA, 
tarnaitė, slaugė 


SARGYBINIS 


Pjesė buvo pastatyta.1962 m. gruodžio 15 d. 
Thėaūtre de UAlliance francaise Paryžiuje. 
Režisierius Jacgues Mauclair. 

Sosto salė, kiek aptriušusi, lyg ir gotiško stiliaus. Scenos 
viduryje prie foninės sienos keletas laiptelių, vedančių į 
karaliaus sostą. Priešakyje, iš vienos ir kitos pusės, du 
mažesni sostai; tai abiejų karalienių, jo žmonų, sostai. 
Scenos dešinėje, gilumoje, mažos durelės į Karaliaus apar- 
tamentus. Scenos kairėje, gilumoje, kitos mažos durelės. 
Vėlgi kairėje, priešakyje, didelės durys. Tarp tų didelių ir 
mažųjų durų strėliškas langas. Kitas mažas langelis scenos 
dešinėje; mažos durelės toje pačioje pusėje scenos priešaky- 
je. Prie didžiųjų durų - senas sargybinis, laikantis alebardą. 
Prieš pakylant uždangai, jai kylant ir jau pakilus, kurį 
laiką girdėti muzika, parodijuojanti XVII a. “Karaliaus kė- 
limosi ceremoniją" 


SARGYBINIS (skelbia). Jo Didenybė karalius Beranžė Pir- 
masis. Tegyvuoja Karalius! 


Karalius, purpuriniu apsiaustu, su karūna ant 
galvos, skeptru rankoje, gan smagiu žingsniu įei- 
na pro mažąsias duris iš kairės ir, perėjęs sceną, 
išeina pro dešiniąsias duris scenos gilumoje 


SARGYBINIS (skelbia). Jos Didenybė karalienė Margerita, 
pirmoji Karaliaus žmona, su Žiuljeta, Jų Didenybių tar- 
naite ir slauge. Tegyvuoja Karalienė! 


Margerita su Žiuljeta įeina pro dešiniąsias pirmojo 
plano duris ir išeina pro didžiąsias 


SARGYBINIS (skelbia). Jos Didenybė karalienė Mari, ant- 

roji Karaliaus žmona, bet pirmoji jo širdyje, su Žiuljeta, 

Jų Didenybių tarnaite ir slauge. Tegyvuoja Karalienė! 
Karalienė Mari su Žiuljeta įeina pro didžiąsias 
duris iš kairės ir išeina pro dešiniąsias pirmo pla- 
no duris. Mari atrodo patrauklesnė ir žavesnė už 

Margeritą. Ant jos galvos karūna, ant pečių pur- 
purinis apsiaustas. Be to, pasipuošusi brangenybė- 
mis. Pro kairiąsias duris scenos gilumoje įeina Gy- 
dytojas 


SARGYBINIS (skelbia). Jo Įžymybė, ponas Karaliaus Gydy- 
tojas, chirurgas, bakteriologas, budelis ir Rūmų astrologas 


Gydytojas eina iki scenos vidurio, paskui, lyg 
ką pamiršęs, grįžta ir išeina pro tas pačias duris. 
Sargybinis kiek patyli. Atrodo pavargęs. Atremia 
alebardą į sieną, pučia rankas, kad sušiltų 


Šiuo metu jau turėtų būti šilta. Radiatoriau, įsijunk. Ne- 
veikia, ką padarysi. Radiatoriau, įsijunk. Deja, radiato- 
rius šaltutėlis. Aš nekaltas. Jie net neįspėjo, kad atėmė iš 
manes įgaliojimus rūpintis šiluma! Bent jau oficialiai ne- 
pranešė! Niekad nežinai, ką jie iškrės. (Greitai vėl paima 
ginklą) 


Pro duris scenos gilumoje iš kairės vėl įžengia ka- 
ralienė Margerita. Ji su karūna, purpurinis 
apsiaustas ne per švariausias. Atrodo rūstoka. Su- 
stoja vidury scenos, arčiau rampos. Paskui ją eina 
Žiuljeta 


Tegyvuoja Karalienė! 


MARGERITA (Žiuljetai, žvalgydamasi aplink). Kiek dulkių! 
Ir nuorūkų. 


ŽIULJETA. Grįžtu iš tvarto, Didenybe, mat melžiau karvę: 
Jau baigia užtrūkti. Nespėjau sutvarkyt svetainės. 


" MARGERITA. Čia tau ne svetainė. Tai sosto salė. Kiek 
kartų sakiau! 


ŽIULJETA. Gerai, jeigu Jos Didenybė taip nori, tebūnie 
sosto salė. Nespėjau sutvarkyt svetainės. 


MARGERITA. Šalta. 


SARGYBINIS. Mėginau užkurti ugnį, Didenybe. Apšildy- 
mas neveikia. Radiatoriai nieko nenori girdėti. Dangus 
apsiniaukęs, nepanašu, kad debesys norėtų greit išsisklai- 

dyti. Saulė vėluoja. O girdėjau, kaip Karalius įsakė jai 
sušvisti. 

MARGERITA. Žiūrėk tu man! Net saulė jau nebeklauso. 


SARGYBINIS. Šiąnakt girdėjau trakštelint. Sienoj atsirado 
plyšys. 

MARGERITA. Jau? Nieko sau! Nemaniau, kad taip greitai. 
SARGYBINIS. Bandėm su Žiuljeta jį užkimšti. 

ŽIULJETA. Prikėlė vidury nakties. Taip saldžiai miegojau! 
SARGYBINIS. Jis vėl pasirodė. Gal dar pamėginti? 


MARGERITA. Bergždžias triūsas. Siena nepataisoma. (Žiul- 
jetai) Kur karalienė Mari? 


ŽIULJETA. Tikriausiai dar užsiėmusi savo tualetu. 
MARGERITA. Kurgi ne! 

ŽIULJETA. Pabudo brėkštant. 

MARGERITA. Ak, tik pamanykit! 

ŽIULJETA. Girdėjau, kaip verkė miegamajame. 


MARGERITA. Arba juokiasi, arba verkia - tiek ir temoka. 
(Ziuljetai) Tegu tuojau ateina. Pašaukite ją. 


Pasirodo karalienė Mari, apsirengusi kaip anks- 
čiau 


SARGYBINIS (akimirką prieš pasirodant karalienei Mari). 
Tegyvuoja Karalienė! 


MARGERITA (Mari). Jūsų labai raudonos akys, brangioji. 
Tai kenkia grožiui. 


MARI. Žinau. 
MARGERITA. Tik nepradėkite žliumbti. 
MARI. Deja, man taip sunku tvardytis. 


MARGERITA. O svaibiausia, nepameskite galvos. Tai nie- 
ko nepadės. Viskas normalu, ar ne? Jūs šito laukėte. Jūs 
šito nebelaukiate. 

MARI. Jūs šito ir -telaukėt. 


MARGERITA. Laimei. Vadinasi, pats laikas. (Žiuljetai) Duokite 
gi jai kitą nosinę. 

MARI. Aš vis tikėjausi... 

MARGERITA. Beviltiška. Tikėtis, tikėtis! (Trukteli pečiais) 
Jų lūpose tik šitokie žodžiai, o akyse ašaros. Kas per 
manieros! 

MARI. Ar matėte gydytoją? Ką jis sako? 

MARGERITA. Tai, ką jūs žinote. 

MARI. Gal jis klysta. 


MARGERITA. Malonėkite vėl nepradėti su tuo savo tikėji- 
mu. Ženklai neapgauna. 


MARI. O gal blogai juos išskaitėte. 
MARGERITA. Objektyvūs ženklai neapgauna. Pati žinote. 
MARI (žiūrėdama į sieną). Ak, tas plyšys! 


MARGERITA. Ir jūs jį matote? Kol kas tik tiek. Jūs kalta, 
kad jis nepasiruošęs, jūs kalta, kad šitai užklups jį neti- 
kėtai. Jūs jam nepaaiškinot, dar klaidinot. O! Koks saldus 
gyvenimas! Nuolat baliai, pramogos, eitynės; iškilmingi 
pietūs, jūsų fejerverkai ir puotos su fejerverkais, vestuvės 
ir povestuvinės kelionės! Kiek turėjot povestuvinių kelio- 
nių? 


MARI. Švęsdavom sutuoktuvių metines. 


MARGERITA. Švęsdavot jas keturiskart per metus. Sakyda- 
vot: “Reikia smagiai gyventi"... 


MARI. Jis taip mėgsta šventes. 


MARGERITA. Vyrai žino. O elgiasi, lyg nežinotų! Žino ir 
užmiršta. O juk jis karalius. Jis neturi teisės užmiršti. Jo 
žvilgsnis privalo būt nukreiptas į priekį, jis turi žinoti 
visus etapus, tiksliai žinoti, kiek truks jo kelias, matyti jo 
pabaigą. 

MARI. Vargšelis, mano brangusis karalius. 


MARGERITA (Žiuljetai). Duokit jai dar vieną nosinę. (Ma- 
ri) Na pasistenkite būt linksmesnė! Jūs įpiršite jam savo 
ašaras, tai užkrečiama. Jau ir taip leisgyvis. Jūsų įtaka 
tiesiog nepakenčiama. Ką gi! Jūs jam buvot mielesnė už 
mane, ką padarysi! Aš nepavydėjau, o, nė kiek. Tik ma- 
čiau, kad tai nėra išmintinga. Dabar jūs niekuo nebega- 
lite jam padėti. Ir štai stovite paplūdusi ašarom ir nebe- 
sipučiat prieš mane. Ir žvilgsnyje nebeįžiūriu paniekos. 
Kur dingo jūsų įžūlumas, ironiška šypsena, patyčios? Na- 
gi, atsibuskite. Sėskite į savo vietą, pasistenkite laikytis 
tiesiai. O, vis dar su savo gražiaisiais karoliais? Nagi, 
sėskit į savo vietą. 


MARI (atsisėdusi). Neįstengsiu jam pasakyti. 


MARGERITA. Pati tai padarysiu. Esu pripratusi prie nema- 
lonių pareigų. 


MARI. Nesakykit. Ne, ne, prašau. Maldauju, nieko nesa- 
kykit. 


MARGERITA. Maldauju, leiskite man elgtis, kaip noriu. 
Tačiau kai kada jums teks -dalyvauti, kad ceremonija 
vyktų kaip pridera. Jūs mėgstate ceremonijas. 


MARI. Tik ne šitą. 


MARGERITA (Žiuljetai). Sutvarkykite mūsų šleifus kaip 
pridera. 


ŽIULJETA. Taip, Didenybe. (Daro, kaip įsakyta) 


MARGERITA. Be abejonės, nebus taip linksma, kaip per 
jūsų taip mėgstamus vaikų balius, senelių balius, jauna- 
vedžių balius, išnešusiųjų sveiką kailį balius, apdovano- 
tųjų balius, moterų literačių balius, balių organizatorių 
balius ir begalę kitų balių. Tai bus šeimyninis balius be 
šokėjo ir be šokio. 


MARI. Ne, nieko jam nesakykit. Būtų geriau, kad jis 
nesuprastų. 


MARGERITA. ...Ir kad baigtų su daina lūpose? Tai ne- 
įmanoma. 

MARI. Jūs neturite širdies. 
MARGERITA. Turiu, turiu, ji plaka. 
MARI. Jūs nehumaniška. 

MARGERITA. Ką jūs tuo norite pasakyt? 
MARI. Tai baisu, jis nepasiruošęs. 


MARGERITA. Ir jūs kalta, kad nepasiruošęs. Jis kaip tas 
keleivis, kur užtrunka smuklėse, visai pamiršęs, kad ke- 
lionės tikslas nėra smuklė. Kai primindavau, jog reikia 
žinoti, kas tavęs laukia, jūs sakydavot, kad aš pedantė ir 
kad išsidirbinėju. 

ŽIULJETA (į šalį). Žinoma, išsidirbinėjat. 

MARI. Kad jau nėra kitos išeities, bent pasakykite jam 
kuo švelniau. Atsargiai, labai atsargiai. 


MARGERITA. Jis turėjo būti jau seniai pasiruošęs, visada 
pasiruošęs. Jis turėjo sau tatai kartoti kiekvieną dieną. 
Kiek laiko nuėjo vėjais! (Žiuljetai) Ko čia žiūrit į mus 
kaip paklaikus? Tikiuosi, kad bent jūs nesugriūsit? Galite 
eiti šau, tik ne per toliausiai, pašauksim, kai reikės. 


ŽIULJETA. Tai nebešluoti svetainės? 
MARGERITA. Per vėlu. Tiek to. Eikite. 
Žiuljeta išeina pro dešiniąsias duris 


MARI. Prašau jūsų, pasakykit apie tai jam švelniai. Nesku- 
bėdama. Jo širdis gali sustoti. 


(MARGERITA. Nebėra laiko neskubėti. Atėjo galas jūsų 
kvailiojimams, galas jūsų dykinėjimui, galas laimingoms 
dienoms, galas puotoms, galas striptizams. Galas. Jūs 
tempėt iki paskutinio mirksnio, mes nebegalime gaišti nė 
valandėlės, nes jau atėjo paskutinioji. Mums liko keletas 
akimirkų, per kurias reikia padaryti viską, kas turėjo būti 
daryta metų metais, metų metais. Aš jums pasakysiu, kai 
reikės palikti mudu vienus. Nusiraminkite, jūs dar turite 
suvaidinti savo role. Paskui aš jam padėsiu. 

MARI. Tai bus sunku, oi, kaip sunku. 


MARGERITA. Sunku ir man, ir jam. Neverkšlenkit. Karto- 
ju, patariu, įsakau. 


MARI. Jis nesutiks. 
MARGERITA. Iš pradžių. 
MARI. Aš jį sulaikysiu. 


MARGERITA. Tegul geriau nesitraukia, arba vargas jums! 
Tatai turėtų įvykti deramai. Tegul tai bus pergalė, trium- 
fas! Jau seniai jis to nepatyrė. Jo rūmai - vieni griuvėsiai. 
Jo žemės - pūdymai. Kalnai susmego. Jūra išplovė pyli- 
mus, užtvindė šalį. Jis jos nebeprižiūri. Jis viską užmiršo 
jūsų glėbyje - man šlykštus jūsų rankų kvapas. Koks 
blogas skonis! Ką gi, toks buvo jo skonis. Užuot tvirtines 
dirvožemį, jis leidžia hektarų hektarams grimzti į prara- 
Ją. 


MARI. Kokia jūs apdairi! Beje, neįmanoma kovoti su že- 
mės drebėjimais. 

MARGERITA. Kaip jūs mane erzinat!.. Jis galėjo sutvirtinti 
dirvožemį, prisodinti smėlynuose spygliuočių, užpilti ce- 
mentu žemes, kurioms gresia pavojus. Bet kur tau! Kara- 
lystė dabar skylėta kaip šveicariškas sūris. 


MARI. Nepakovosi su likimu, natūraliom erozijom. 


MARGERITA. O ką jau kalbėti apie visus tuos pragaištin- 
gus karus? Kareiviai miegodavo prisisprogę naktį ar šiaip 
prisiputę kareivinėse, o kaimynai tuo metu perstatinėjo 
pasienio stulpus. Nacionalinė teritorija susitraukė. Karei- 
viai nenorėjo kariauti. 


MARI. Tie, kurie negali dėl įsitikinimų. 


MARGERITA. Mūsų šaly juos vadino negalinčiais kariauti 
dėl įsitikinimų. Priešų armijose tokius vadindavo bailiais, 
dezertyrais ir sušaudydavo. Pati matote, kas iš to išėjo: 
tokios pragarmės, kad net galva svaigsta, miestai, su- 
griauti iš pamatų, suniokoti baseinai, neveikiančios kavi- 

nės. Jaunimas masiškai emigruoja. Kai jis pradėjo valdy- 
ti, šalyje buvo devyni milijardai gyventojų. 


MARI. Per daug. Jiems trūko vietos. 


MARGERITA. Dabar teliko tūkstantis senių. Mažiau. Kol 
kalbu, jie miršta. 


MARI. Dar yra keturiasdešimt penki jaunuoliai. 


MARGERITA. Tie, kurių nepriėmė kitur. Bet ir nieko jiems 
nepadarė - jėga sugrąžino. Beje, jie greitai sensta. Repa- 
trijuoti dvidešimt penkerių metų, po dviejų dienų tapo 
aštuoniasdešimtmečiais. Tik nesakykite, kad jie sensta 
normaliai. 


MARI. Betgi Karalius dar visai jaunas. 


MARGERITA. Buvo jaunas vakar, buvo jaunas šią naktį. 
Tuojau pamatysite. 


SARGYBINIS (skelbia). Štai grįžta Jo Įžymybė Gydytojas. 
Jo Įžymybė, Jo Įžymybė. 


Pro didžiąsias duris iš kairės įeina Gydytojas; 
durys pačios atsidaro ir užsidaro. Jis panašus ir į 
"astrologą, ir į budelį. Ant galvos smaila kepurė, 
žvaigždės. Apsigaubęs raudonu apsiaustu su kapi- 
šonu, rankoje didelis žiūronas 


GYDYTOJAS (Margeritai). Laba diena, Didenybe. (Mari) 
Laba diena, Didenybe. Tegul Jūsų Didenybės man atleis, 
kiek užtrukau, ateinu tiesiai iš ligoninės, ten atlikau 
keletą chirurginių intervencijų, nepaprastai įdomių mokslui. 


MARI. Karalius neoperuotinas. 
MARGERITA. Iš tiesų, neoperuotinas. 


GYDYTOJAS (žiūri į Margeritą, paskui į Mari). Žinau. Jo 
Didenybė ne. 


MARI. Daktare, ar yra kas naujo? Gal kiek pagerėjo, ar 
ne? Ar pagerėjimas įmanomas? 


GYDYTOJAS. Tai tipiška situacija, kuri negali pasikeisti. 

MARI. Tikrai, jokios vilties, jokios vilties. (Žiūrėdama į 
Margeritą) Ji nenori, kad turėčiau vilties, ji tai draudžia. 


MARGERITA. Daugelį žmonių yra apėmusi didybės bepro- 
tybė. Jus - menkybės beprotybė. Ar kas matė tokią kara- 
lienę? Man gėda už jus. O! Ji vėl ruošiasi žliumbti. 


GYDYTOJAS. Tiesą sakant, yra šiokių tokių naujienų, jei 
leisite. 


MARI. Kokių naujienų? 


GYDYTOJAS. Naujienų, kurios tik patvirtina ankstesniuo- 
sius ženklus. Susidūrė Marsas su Saturnu. 


MARGERITA. Šito buvo laukta. 
GYDYTOJAS. Abi planetos sprogo. 
MARGERITA. Logiška. 


GYDYTOJAS. Saulė neteko nuo penkiasdešimties iki sep- 
tyniasdešimt penkių procentų savo pajėgumo. 


MARGERITA. Savaime aišku. 


GYDYTOJAS. Saulės Šiaurės poliuje sninga. Paukščių Ta- 
kas, rodos, limpa į krūvą. Kometa išseko iš nuovargio, 
paseno, vyniojasi į savo uodegą, sukasi aplink save kaip 
dvesiantis šuo. | 


MARI. Netiesa, jūs perdedate. Taip, taip, perdedat. 
GYDYTOJAS. Ar norite pažiūrėti per žiūroną? 
MARGERITA. (Gydytojui). Nėra reikalo. Tikime. Kas dar? 


GYDYTOJAS. Pavasaris, kurį mes jautėm čia dar vakar 
vakare, praėjo prieš pustrečios valandos. Dabar lapkritis. 
Kitapus valstybės sienų ėmė želti. žolė. Ten sužaliavo 
medžiai. Visos karvės kasdien atsiveda po du veršiukus, 
vieną ryte, kitą popiet, maždaug penktą — penkiolika 
šeštos. Pas mus lapai nudžiūvo, krenta. Medžiai dūsauja 
ir miršta. Žemė skeldėja dar labiau nei paprastai. 


SARGYBINIS (skelbia). Karalystės meteorologijos tarnyba 
praneša, kad oras blogas. 

MARI. Girdžiu, kaip skeldėja žemė, girdžiu, tikrai, o var- 
ge, girdžiu! 

MARGERITA. Tai plyšys didėja ir plečiasi. 


GYDYTOJAS. Danguje plykstelėjo žaibas, iš debesų lyja 
varlėm, dunda griaustinis. Jo negirdėti, nes jis nebylys. 
Dvidešimt penki gyventojai ištirpo. Dvylika prarado gal- 
vas. Jos nukirstos. Šįkart be mano intervencijos. 


MARGARETA. Tikrų tikriausi ženklai. 
GYDYTOJAS. Kita vertus... 


MARGERITA (nutraukia). Gana, nebetęskit. Panašiais at- 
vejais visada taip būna. Žinome. 


SARGYBINIS (skelbia). Jo Didenybė Karalius! (Muzika) 
Dėmesio, Jo Didenybė. Tegyvuoja Karalius! 


Karalius įeina pro galines duris iš dešinės. Jis 
basas. 


Žiuljeta seka įkandin 
MARGERITA. Kur jis pametė savo šlepetes? 
ŽIULJETA. Jos čia, Valdove. 


MARGERITA (Karaliui). Koks netikęs įprotis vaikščioti ba- 
sam. 


MARI (Žiuljetai). Greičiau užmaukite jam šlepetes. Dar 
persišaldys. 


MARGERITA. Nesvarbu, ar persišaldys, ar ne. Paprasčiau- 
siai tai blegas įprotis. 


Kol Žiuljeta mauna Karaliui šlepetes, o Meri eina 
jo sutikti, visą laiką girdime karališkąją muziką 


GYDYTOJAS (nužemintai ir pataikūniškai lenkdamasis). Drįstu 
palinkėti Jūsų Didenybei labų dienų: Ir viso geriausio. 


MARGERITA. Dabar tai tik tuščia formulė. 


KARALIUS (Mari, paskui Margeritai). Laba diena, Mari. 
Laba diena, Margerita. Tu vis dar čia? Norėjau pasakyti, 


Karalius miršta 131 


tu jau čia! Kaip sekasi? Man nekaip! Gerai nežinau, kas 
darosi. Sąnariai kiek sustingeę, vos vos atsikėliau, skauda 
kojas! Man reikia kitų šlepečių. Gal išaugau! Blogai mie- 
gojau: žemė skeldėja, valstybės sienos traukiasi, gyvuliai 
baubia, sirenos staugia Iš tiesų labai daug triukšmo. Ma- 
tyt, teks įvesti tvarką. Pamėginsiu tuo užsiimti. Oi, kaip 
skauda visus šonus! (Daktarui) Laba diena, Daktare. Ar 
man ne radikulitas? (Kitiems) Laukiu vieno inžinieriaus... 
užsieniečio. Mūsiškiai nieko nebeverti. Jiems nė motais. 
Be kita ko, jų ir nėra. Kodėl uždarė Politechnikos moky- 
klą? Ak, tiesa! Ji prasmego skylėn. Tai kam statyti ką 
nors kita, jei viskas prasmenga skylėn? Be to, man skau- 
da ir galvą. O dar tie debesys... Aš uždraudžiau debesis. 
Debesys! Gana lietaus. Sakau: gana lietaus. Sakau: gana. 
Ak! Kad ir ką jam! Varo savo, idiotiškas debesis. Kada gi 
baigs barstyti tuos lašus. Kaip koks senas mižnius. (Žiul- 
jetai) Ko taip žiūri į mane? Šiandien tu tokia raudona. 
Mano miegamajame pilna voratinklių. Eik ir nugraibyk. 


ŽIULJETA. Visus nušluosčiau, kol jūsų Didenybė dar mie- 
gojo. Nežinau, iš kur jie randasi. Dygsta kaip grybai po 
lietaus. 


GYDYTOJAS (Margeritai). Matot, Didenybe. Kuo toliau, 
tuo labiau viskas pasitvirtina. 


KARALIUS (Mari). Kas tau, gražuole? 

MARI (sumizgusi). Nežinau... nieko... Man nieko. 
KARALIUS. Tavo akys įkritūsios. Tu verkei? Kodėl? 
MARI. O Dieve! 


KARALIUS (Margeritai). Draudžiu teikti jai skausmo. Ir 
kodėl ji pasakė: “O Dieve!" 


MARGERITA. Yra toks posakis. (Žiuljetai) Eik ir vėl 
nušluostyk voratinklius. 


KARALIUS. Taip, taip! Tie voratinkliai, bjauru į juos žiū- 
rėti. Paskui sapnuoji košmarus. 


MARGERITA (Žiuljetai). Nagi, pajudėkit, ko čia stypsot. 
Gal nebemokate darbuotis šluota? 
9* 

ŽIULJETA. Kad manoji visai nusidėvėjus. Reikėtų naujos, 
net viso tuzino. (Išeina) 


KARALIUS. Ko jūs visi taip žiūrit į mane? Ar kas nors 
nenormalu? Nebėra nieko nenormalaus, nes visa, kas 
normalu, tapo įprasta. Taigi viskas gerai. 


MARI (puldama prie Karaliaus). Karaliau, jūs šlubuojate. 


KARALIUS (žengia porą trejetą žingsnių kiek šlubčioda- 
mas). Aš šlubuoju? Aš nešlubuoju. Aš kiek šlubuoju. 


MARI. Jums skauda, aš jus prilaikysiu. 


KARALIUS. Man neskauda, kodėl man turėtų skaudėti? 
Taip, skauda, vos vos. Nieko tokio. Nėra reikalo mane 
prilaikyti. Bet man būtų malonu, kad prilaikytum. 


MARGERITA (eidama prie Karaliaus). Valdove, turiu jums 
pranešti. 


MARI. Ne, tylėkite. 
MARGERITA (Mari). Tylėkite. 
MARI (Karaliui). Ji sako netiesą. 


KARALIUS. Ką pranešti? Kas netiesa? Mari, iš kur tokia 
neviltis? Kas jums yra? 


MARGERITA (Karaliui). Valdove, privalome pranešti, kad 
jūs mirsite. 


GYDYTOJAS. Deja, taip, Didenybe. 


KARALIUS. Betgi, suprantama, aš tai žinau. Mes visi tai 
žinome. Galėsite priminti, kai ateis laikas. Margerita, kas 
'per manija paistyti nemalonius dalykus vos prašvitus. 


MARGERITA. Jau vidurdienis. 


KARALIUS. Ne vidurdienis. Ak, taip, vidurdienis. Tai kas? 
O man rytas. Aš dar nieko nevalgiau. Tegu atneša pusry- 
čius. Tiesą sakant, nesu per daug alkanas. Daktare, duo- 
kite piliulių apetitui sužadinti ir išjudinti kepenis. Mano 
liežuvis tikriausiai apsivėlęs, ar ne? (Rodo daktarui liežu- 
vį) 

GYDYTOJAS. Tikrai, Didenybe. 


KARALIUS. Kepenys aptingo. Vakar vakare negėriau nė 
lašo, burna apkartusi. 


GYDYTOJAS. Didenybe, karalienė Margerita sako teisybę, 
jūs mirsite. 

KARALIUS. Ir vėl savo! Man nusibodo! Aš mirsiu, taip, 
mirsiu. Po keturiasdešimties metų, po penkiasdešimties, 
po trijų šimtų metų. Ar vėliau. Kai norėsiu, kai turėsiu 
laiko, kai pats nuspręsiu. Na o kol kas imkimės karalystės 
reikalų. (Lipa sosto laipteliais) Oi! Kaip skauda kojas, 
gelia strėnas! Aš peršalau tuose blogai šildomuose rūmuo- 
se, kur per išdaužytus langus švilpia vėtros ir skersvėjai. 
Ar stogą jau pataisė? Niekas nebedirba. Reikės pačiam to 
imtis! Turėjau kitų reikalų. Niekuo negali pasikliauti. 
(Mari, bandančiai jį palaikyti) Ne, aš pats. (Ramstosi skeptru 
kaip lazda) Iš to skeptro dar šiokia tokia nauda. (Sunkiai 
pavyksta atsisėsti, ne be karalienės Mari pagalbos) Nerei- 
kia, nereikia, pats galiu. Va ir sėdžiu! Oi! Koks kietas 
pasidarė sostas. Galėtų pakeisti sėdynę. Kaip šįryt gyvuo- 
ja šalis? 


MARGERITA. Jos liekanos. 


KARALIUS. Užtat kokios gražios liekanos! Šiaip ar taip, 
reikia ja pasirūpinti. Veikla jus paners į kitokias mintis. 
Tegul ateina ministrai. (Pasirodo Ž iuljeta) Atveskite mi- 
nistrus, jie tikriausiai dar miega. Įsivaizduoja, kad nebė- 
ra darbo. 


ŽIULJETA. Jie išvyko atostogų. Ne per toliausiai, nes 
žemės sumažėjo, susitraukė. Jie kitame karalystės gale, 
tai yra už dviejų žingsnių, pamiškėj, ant upelio kranto. 
Jie žuvauja, tikisi mat sugauti žuvies ir pamaitinti gyven- 
tojus. 


KARALIUS. Atveskite juos iš pamiškės. 


ŽIULJETA. Jie neateis, jie atostogauja. Dėl viso pikto 
pasižiūrėsiu. (Žiūri pro langą) 


KARALIUS. Kokie nedisciplinuoti! 

ŽIULJETA. Jie įkrito į upelį. 
MARI. Pamėgink juos sužvejoti. 
Žiuljeta išeina 
KARALIUS. Jei šalyje būtų pora kitų valdžios specialistų, 
tuos atleisčiau. 
MARI. Rasime kitų. 
GYDYTOJAS. Neberasime, Didenybe. 
MARGERITA. Neberasime, Beranžė. 


MARI. Rasime, tarp mokyklinukų, kai jie užaugs. Reikia 
luktelėti. O tiedu sužvejoti kuo puikiausiai tvarkys eina- 
muosius reikalus. 


GYDYTOJAS. Mokykloje liko tik keletas idiotų, apsigimu- 
sių debilų, mongolų, hidrocefalų. 


KARALIUS. Rasė ne per sveikiausia, ką ir kalbėti. Pasi- 
stenkite, Daktare, juos išgydyti ar bent apgydyti. Kad jie 
išmoktų nors pirmas keturias ar penkias abėcėlės raides. 
Kadaise tokius žudydavo. 


GYDYTOJAS. Jo Didenybe nebegalėtų sau šito leisti! Jis 
liktų be pavaldinių. 


KARALIUS. Tai tegul nors ką jiems padaro! 


MARGERITA. Nieko nebegalima apgydyti, nieko nebegali- 
ma išgydyti, jūs pats nebegalite išgyti. 


GYDYTOJAS. Valdove, jūs nebegalite išgyti. 
KARALIUS. Aš nesergu. 
MARI. Jis gerai jaučiasi. (Karaliui) Tiesa? 


KARALIUS. Tik retkarčiais pasuka sąnarius. Nieko tokio. 
Dabar jaučiuosi daug geriau. 


MARI. Matot, matot, jis sako, kad jaučiasi gerai. 
KARALIUS. Netgi labai gerai. 


MARGERITA. Tu mirsi po pusantros valandos, tu mirsi 
spektaklio pabaigoj. 

KARALIUS. Ką čia šnekat, brangute? Visai nejuokinga. 
MARGERITA. Tu mirsi spektaklio pabaigoj. 
MARI. O Dieve! 


GYDYTOJAS. Taip, Valdove, jūs mirsite. Rytoj rytą jums 
nebeteks pusryčiauti. O šį vakarą vakarieniauti. Virėjas 
išjungė dujas. Nusiima prijuostę. Visiems laikams krauna 
į indaują staltieses ir servetėles. | 


MARI. Nesakykite taip greit, nesakykite taip garsiai. 


KARALIUS. Kas išdrįso duoti tokius įsakymus manes neat- 
siklausęs? Aš sveikas. Jūs tyčiojatės. Melagiai. (Margeri- 
tai) Tuvisada laukei mano mirties. (Mari) Ji visada laukė 
mano mirties. (Margeritai) Aš mirsiu, kai norėsiu, aš - 
Karalius, aš pats sprendžiu. 


GYDYTOJAS. Jūs praradote galią spręsti pats vienas, Dide- 
nybe. 


MARGERITA. Tu net nebegali nesirgti. 


KARALIUS. Aš nesergu. (Mari) Argi nesakei, kad aš neser- 
gu? Aš vis dar gražus. 


MARGERITA. O skausmai? 
KARALIUS. Praėjo. 
MARGERITA. Kiek pajudėk, ir pamatysi. 


KARALIUS (ką tik atsisėdęs, stojasi). Ai!.. Mat neįsikaliau 
į galvą, kad man neskauda. Neturėjau laiko apie tai 
galvoti! Dabar galvoju ir gyju. Karalius pats išsigydo, tik 
buvau per daug užsiėmęs karalystės reikalais. 


MARGERITA. Kokia čia tavo karalystė! Tu nebegali jos 
valdyti, pats matai, tik nenori prisipažinti. Tu nebeturi 
galios sau, galios savo pavaldiniams. Tu nebegali sulaiky- 
ti smukimo, tu nebeturi galios mums. 


MARI. Tu visada turėsi galios man. 


MARGERITA. Net ir jums. 

Įeina Žiuljeta 


ŽIULJETA. Ministrų nebegalima sužvejoti. Upelis, į kurį 
jie įkrito, su visais šlaitais ir pakraščių gluosniais nute- 
kėjo į bedugnę. 


KARALIUS. Suprantu. Tai sąmokslas. Jūs norite, kad aš 
atsisakyčiau sosto. 


MARGERITA. Taip būtų geriau. Atsisakyk savo noru. 
GYDYTOJAS. Atsisakykite, Valdove, taip geriau. 
KARALIUS. Kad atsisakyčiau? 


MARGERITA. Taip. Atsisakyk morališkai, administraciš- 
kai. 


GYDYTOJAS. Ir fiziškai. 
MARI. Nesutik. Neklausyk jų. 
KARALIUS. Jie bepročiai. Arba išdavikai. 


ŽIULJETA. Valdove, vargšas Valdove, Valdove, vargšas 
Valdove. 


MARI (Karaliui). Juos reikia areštuoti. 

KARALIUS (Sargybiniui). Sargybini, areštuok juos. 
MARI. Sargybini, areštuok juos. (Karaliui) Va šitaip. Įsa- 
kinėk. 

KARALIUS (Sargybiniui). Areštuok visus. Uždaryk į bokš- 
tą. Ne, bokštas nugriuvo. Išvesk juos, užrakink rūsy, 


požemio kalėjime arba triušidėj. Areštuok juos, visus. 
Įsakau. 


MARI (Sargybiniui). Areštuok juos. 


SARGYBINIS (nė nekrusteldamas). Jo Didenybės vardu... 
aš jus... aš jus areštuoju. 


MARI (Sargybiniui). Nagi judinkis. 
ŽIULJETA. Jis pats save areštavo. 


KARALIUS (Sargybiniui). Tai vykdyk, Sargybini, vykdyk. 


Karalius miršta 137 


MARGERITA. Matai, kad jis nebegali pajudėti. Jam poda- 
gra. Reumatas. 


GYDYTOJAS (rodydamas į Sargybinį). Valdove, armija pa- 
ralyžiuota. Nežinomas virusas įsibrovė į jos smegenis ir 
sabotuoja vadavietę. 


MARGERITA (Karaliui). Puikiai matai, Didenybe, tavo pa- 
ties įsakymai jį paralyžiuoja. 


MARI (Karaliui). Netikėk ja. Ji nori tave užhipnotizuoti. 
Valia - čia svarbiausia. Sukaupk visą savo valią. 


SARGYBINIS. Aš jus... Karaliaus vardu... aš jus... (Nutyla 
pražiota burna) 


KARALIUS (Sargybiniui). Kas tau atsitiko? Kalbėk, veik. 
Gal manai, kad esi statula? 


MARI (Karaliui). Neuždavinėk jam klausimų. Nedisku- 
tuok. Įsakinėk. Įsuk jį į savo valios sūkurį. 


GYDYTOJAS. Jie nebegali judėti, matot, Didenybe. Jis 
nebegali kalbėti, jis suakmenėjo. Jis jūsų nebeklauso. Tai 
charakteringas simptomas. Medicinos požiūriu viskas aišku. 


KARALIUS. Dar pažiūrėsim, ar aš nebeturiu galios. 
MARI (Karaliui). Įrodyk, kad turi. Gali, jei nori. 
KARALIUS. Įrodau, kad noriu, įrodau, kad galiu. 
MARI. Pirmiausia atsistok. 


KARALIUS. Stojuosi. (Raukydamasis, didžiulėm pastangom 
stojasi) | 


MARI. Matai, kaip paprasta. 


KARALIUS. Matote, kaip paprasta. Jūs tauškaliai. Sąmoks- 
lininkai, bolševikai. (Eina. Mari, norinčiai padėti) Ne, ne, 
aš pats... nes galiu vienas pats. (Krenta. Žiuljeta puola jo 
kelti) Atsikelsiu vienas pats. (Iš tiesų, atsikelia pats, bet 
sunkiai) 


SARGYBINIS. Tegyvuoja Karalius! (Karalius parkrinta) Ka- 
ralius miršta. 

MARI. Tegyvuoja Karalius. 
Karalius, pasiremdamas skeptru, sunkiai keliasi 


SARGYBINIS. Tegyvuoja Karalius. (Karalius vėl parkrinta) 
Karalius mirė. 


MARI. Tegyvuoja Karalius! Tegyvuoja Karalius! 
MARGERITA. Kas per komedija! 


Karalius sunkiai pakyla. Žiuljeta, kažkur din- 
gusi, vėl pasirodo 


ŽIULJETA. Tegyvuoja Karalius! 
Ji vėl dingsta. Karalius parkrinta 
SARGYBINIS. Karalius miršta. 


MARI. Ne. Tegyvuoja Karalius! Kelkis. Tegyvuoja Kara- 
lius! 


ŽIULJETA (kol Karalius keliasi, ji tai pasirodo, tai dingsta). 
Tegyvuoja Karalius! 


SARGYBINIS. Tegyvuoja Karalius! 


Ši scena turi būti suvaidinta kaip tragiškas lėlių 
teatro spektaklis 


MARI. Matote, jam pagerėjo. 


MARGERITA. Tai priešmirtinis pagerėjimas, ar ne, Dakta- 
re? 


GYDYTOJAS (Margeritai). Akivaizdu, tai tik priešmirtinis 
pagerėjimas. 


KARALIUS. Paprasčiausiai ėmiau ir paslydau. Kiekvienam 
gali pasitaikyti. Ir pasitaiko. Karūną! (Jam krentant karū- 
na nusirito ant žemės. Mari užmauna karūną Karaliui ant 
galvos) Tai blogas ženklas. 


MARI. Netikėk tuo. 
Nukrenta karaliaus skeptras 


KARALIUS. Tai blogas ženklas. 

MARI. Netikėk tuo. (Paduoda jam skeptrą) Laikyk stipriai 
rankoje. Sugniaužk kumštį. 


SARGYBINIS. Tegyvuoja, tegyvuoja... (Paskui nutyla) 
GYDYTOJAS (Karaliui). Didenybe... 


MARGERITA (Gydytojui, rodydama į Mari). Šitai reikia 
užčiaupti burną; kaišioja liežuvį kur reikia ir kur nerei- 
kia. Tegul nebekalba be mūsų leidimo. | 


Mari sustingsta 


MARGERITA (Gydytojui, rodydama į Karalių). Dabar ban- 
dykite jam paaiškinti. 


GYDYTOJAS (Karaliui). Didenybe, prieš dešimtis metų ar 
prieš trejetą dienų jūsų imperija klestėjo. Per tris dienas 
jūs pralaimėjote visus laimėtuosius karus. O pralaimėtuo- 
sius perpralaimėjote. Nuo tada, kai visas derlius supuvo 
ir kai mūsų žemyną nuniokojo dykuma, augalija apklėstė 
kaimynines šalis, kurios aną ketvirtadienį dar buvo dy- 
kos. Raketos, kurias norite paleisti, nebeišskrenda. Arba 
atsikabina ir minkštai šlepteli ant žemės. 


KARALIUS. Techniniai nesklandumai. 

GYDYTOJAS. Anksčiau jų nebuvo. 

MARGERITA. Sėkmei atėjo galas. Privalai suprasti. 
GYDYTOJAS. Jūsų skausmai, gėlos... 

KARALIUS. Anksčiau niekad jų nejaučiau. Pirmą kartą. 


GYDYTOJAS. Būtent. Tai ir yra ženklas. Jie užėjo staiga, 
ar ne? 


MARGERITA. Turėjai būti tam pasiruošęs. 


GYDYTOJAS. Jie užėjo staiga, jūs nebevaldote savo kūno. 
Jūs tai suvokiate, Valdove. Žvelkite tiesai į akis. Na, 
drąsiau! 


KARALIUS. Aš atsistojau. Jūs meluojat. Aš atsistojau. 


GYDYTOJAS. Jums labai skauda, ir dar kartą atsistoti 
nebepajėgsite. 

MARGERITA. Žinoma, tai truks neilgai. (Karaliui) Ar dar 
gali ką nors padaryti? Ar gali duoti įsakymą, kuris būtų 
įvykdytas? Ar gali ką nors pakeisti? Na pamėgink. 

KARALIUS. Viskas išklero tik todėl, kad nesukaupiau va- 
lios. Paprasčiausias aplaidumas. Viskas bus gerai. Viskas 


bus pataisyta, atnaujinta. Dar pamatysit, ką galiu. Sargy- 
bini, nestypsok, eikš čia. 


MARGERITA. Jis negali. Jis gali paklusti tik kitiems. Sar- 
gybini, ženk du žingsnius. (Sargybinis žengia du žingsnius 
į priekį) Sargybini, grįžk atgal 


Sargybinis žengia du žingsnius atgal. 


KARALIUS. Tegul nukrenta Sargybinio galva, tegul nu- 
krenta Sargybinio galva! (Sargybinio galva tik pasvyra 
dešinėn, paskui kairėn) Jo galva nukris, jo galva nukris. 


MARGERITA. Ne. Ji tik kliba. Kaip ir anksčiau. 


KARALIUS. Tegul nukrenta Gydytojo galva, kaipmat! Te- 
krenta, tekrenta! 


MARGERITA. Gydytojo galva laikosi ant pečių taip tvirtai, 
kaip niekad. 


GYDYTOJAS. Atleiskite, man taip nesmagu. 


KARALIUS. Tegul nukrenta ant žemės Margeritos karūna, 
tegul nukrenta jos karūna. 


Ir vėl nukrenta ant žemės Karaliaus karūna. Mar- 
gerita ją pakelia 
MARGERITA. Aš tau ją uždėsiu. 
KARALIUS. Ačiū. Kas čia per burtai? Kaip jums pavyksta 
ištrūkti iš mano galios? Tik nemanykite, kad taip bus ir 
toliau. Aš surasiu tos netvarkos priežastį. Matyt, kažkas 
surūdijo mechanizme ir subtiliose jungtyse. 


MARGERITA (Mari). Dabar gali kalbėti. Mes tau leidžia- 
me. 


MARI (Karaliui). Liepk man ką nors padaryti, ir aš pa- 

darysiu. Duok man įsakymą. Valdove, įsakyk. Aš paklusiu 
tau. 


MARGERITA (Gydytojui). Ji mano, kad tai, ką ji vadina 
meile, gali padaryti neįmanomą dalyką. Sentimentalus 
prietaras. Viskas pasikeitė. Ką čia ir kalbėti. Mes jau 
anapus šito. Jau anapus. 


MARI (kuri nuslinko atbula dešinėn ir stovi prie lango). 
Įsakyk, Karaliau. Įsakyk, mylimasis. Pažiūrėk, kokia aš 
graži. Kaip kvepiu. Įsakyk, kad prieičiau prie jūsų, pabu- 
čiuosiu jus. 


KARALIUS (Mari). Eikš pas mane, apkabink mane. (Mari 
nepajuda iš vietos) Girdi? 


MARI. O taip, girdžiu. Aš tuojau. 
KARALIUS. Eikš pas mane. 
MARI. Labai norėčiau. Aš tuojau. Tuojau. Rankos nekyla. 


KARALIUS. Tada šok. (Mari nė krust) Šok. Ar bent apsi- 
suk, nueik prie lango, atidaryk jį ir uždaryk. 


MARI. Negaliu. 


KARALIUS. Tau tikriausiai susuko sprandą, be jokių abe- 
jonių, susuko sprandą. Eikš pas mane. 


MARI. Klausau, Valdove. 
KARALIUS. Eikš pas mane šypsodamasi. 
MARI. Klausau, Valdove. 
KARALIUS. Tai ir daryk, kas sakoma! 
MARI. Nebežinau, kaip vaikščiojama. Staiga pamiršau. 
MARGERITA (Mari). Ženk pora žingsnių link jo. 
Mari žengteli Karaliaus link 
KARALIUS. Na, matote, ji eina. 
MARGERITA. Todėl, kad aš liepiau. (Mari) Stok. Sustok. 


MARI. Atleisk, Didenybe, aš nekalta. 

MARGERITA (Karaliųi). Ar nori dar įrodymų? 


KARALIUS. Įsakau, kad grindyse išaugtų medžiai. (Pauzė) 
Įsakau, kad dingtų stogas. (Pauzė) Kaip? Nieko neatsi- 
tiko? Įsakau, kad lytų. (Pauzė. Vėl nieko neatsitinka) Įsa- 
kau, kad švystelėtų žaibas ir galėčiau paimti jį į ranką. 
(Pauzė) Įsakau, kad sužaliuotų lapai. (Eina prie lango) 
Kaip? Nieko? Įsakau, kad Žiuljeta eitų pro didžiąsias 
duris. (Žiuljeta įeina pro mažąsias duris iš dešinės, sce- 
nos gilumoje) Ne pro tas, ne pro tas. Išeik pro tas duris. 
(Rodo didžiąsias duris. Ji išeina pro mažąsias duris dešinė- 
je, priešingoje pusėje. Žiuljetai) Įsakau, kad liktum. (Žiul- 
jeta išeina) Įsakau, kad užgrotų trimitai. Įsakau, kad 
skambintų varpai. Įsakau, kad šimtą dvidešimt vieną kar- 
tą mano garbei būtų iššauta iš patrankos. (Klausosi ištem- 
pęs ausis) Nieko!.. Oi ne! Kažką girdžiu. 


GYDYTOJAS. Tai jūsų ausyse spengia, Didenybe. 
MARGERITA (Karaliui). Nebesistenk. Daraisi juokingas. 


MARI (Karaliui). Per daug vargini save, mano Karaliau. 
Nenusimink. Suplukai. Truputį pailsėk. Netrukus vėl pra- 
dėsime. Po valandos mums pavyks. 


MARGERITA (Karaliui). Po valandos dvidešimt penkių 
minučių tu mirsi. 


GYDYTOJAS. Taip, Valdove. Po valandos dvidešimt ketu- 
rių minučių penkiasdešimties sekundžių. 


KARALIUS (Mari). Mari! 


MARGERITA. Po valandos dvidešimt keturių minučių ke- 
turiasdešimt vienos sekundės. (Karaliui) Ruoškis. 


MARI. Nepasiduok. 


MARGERITA (Mari). Nebesistenk jo išblaškyti. Netiesk į jį 
rankų. Jis jau stovi ant kriaušio, tu nebegali jo sulaikyti. 
Programa bus atlikta papunkčiui. 


SARGYBINIS (skelbia). Prasideda ceremonija. 


Sambrūzdis. Ruošiamasi ceremonijai. Karalius soste, 
Mari šalia jo 

KARALIUS. Kad laikas grįžtų atgal. 
MARI. Kad mes būtume tokie kaip prieš dvidešimt metų. 
KARALIUS. Kad mes būtume tokie kaip praėjusią savaitę. 


MARI. Kad mes būtume tokie kaip vakar vakarą. Laike, 
grįžk atgal, laike, grįžk atgal, laike, sustok. 


MARGERITA. Laiko nebėra. Laikas ištirpo jo saujoje. 


GYDYTOJAS (Margeritai, pasižiūrėjęs pro žiūronus aukš- 
tyn). Kai žiūri pro žiūroną ir žvilgsnis prasiskverbia pro 
sienas ir stogus, danguje, karališkojo žvaigždyno vietoj, 
matai tuštumą. Visatos registruose Jo Didenybė laikomas 
mirusiu. 


SARGYBINIS. Karalius mirė, tegyvuoja Karalius! 
MARGERITA (Sargybiniui). Geriau patylėtum, idiote! 
GYDYTOJAS. Iš tikrųjų, jis veikiau miręs nei gyvas. 


KARALIUS. Ne. Aš nenoriu mirti. Labai prašau, neleiskite 
man mirti. Būkit geri, neleiskite man mirti. Aš nenoriu. 


MARI. Ką daryti, kad jis sutelktų jėgas pasipriešinti? Pati 
silpstu. Jis manim nebetiki, tiki vien jais. (Karaliui) Vis 
dėlto dar neprarask vilties, vis dar turėk viltį. 


MARGERITA (Mari). Netrukdyk jam. Darai meškos paslau- 
g4. 


KARALIUS. Nenoriu, nenoriu. 


GYDYTOJAS. Krizė buvo numatyta; tai visiškai normalu. 
Gynybinės jėgos jau palaužtos. 


MARI (Margeritai). Krizė pragaiš. 
SARGYBINIS (skelbia). Karalius gaišta! 


GYDYTOJAS. Mums labai gaila Jūsų Didenybės! Pažadu, 
pasakysime. 


KARALIUS. Aš nenoriu mirti. 


MARI. O varge! Jo plaukai akimoju pražilo. (Iš tiesų 

Karaliaus plaukai pražilo) Ant kaktos, veido rėžiasi rauk- 
šlelės. Staiga paseno visais keturiolika šimtmečių. 


GYDYTOJAS. Taip greitai išėjo iš mados. 
KARALIUS. Karaliai turėtų būti nemirtingi. 
MARGERITA. Jų nemirtingumas laikinas. 


KARALIUS. Buvo pažadėta, kad mirsiu tik tada, kai pats 
nuspręsiu. 


MARGERITA. Mat manė, kad anksčiau nuspręsi. Tu pamė- 
gai valdžią, reikia prievarta tau padėt nuspręsti. Įklimpai 
į šiltą gyvasties dumblą. Dabar šalsi. 


KARALIUS. Mane suklaidino. Turėjo įspėti. Mane suklai- 
dino. 


MARGERITA. Buvai įspėtas. 


KARALIUS. Tu mane įspėjai per anksti. Tu man praneši 
per vėlai. Aš nenoriu mirti... Nenorėčiau. Tegul mane 
išgelbsti, aš nieko nebegaliu padaryt. 


MARGERITA. Pats kaltas, kad esi užkluptas netikėtai. Pri- 
valėjai ruoštis. Tu niekad neturėjai laiko. Buvai pasmerk- 
tas, reikėjo galvoti apie tai nuo pat pirmos dienos, o 
paskui ir kasdien, po penkias minutes kasdien. Tai nėra 
daug. Po penkias minutes kasdien. Paskui po dešimt, 
penkiolika, pusvalandį. Taip ir treniruojamasi. 


KARALIUS. Aš negalvojau apie tai. 


MARGERITA. Bet niekada - rimtai, niekada - giliai, nieka- 
da - visa esybe. | 


. 


MARI. Jis gyveno. 


MARGERITA. Dar ir kaip! (Karaliui) Turėjai nuolat puose- 
lėti tą mintį savo minčių gelmėse. 


GYDYTOJAS. Jis niekad nebuvo apdairus, gyveno sulig šia 
diena, kaip kiekvienas mirtingasis. 


MARGERITA. Tu vis atidėliojai terminus. Dvidešimties metų 

sakei, kad pradėsi treniruotis sulaukęs keturiasdešimties. 
Keturiasdešimties metų... 


KARALIUS. Buvau labai sveikas, buvau toks jaunas! 


MARGERITA. Keturiasdešimties metų tu nusprendei pa- 
laukti iki penkiasdešimties. Penkiasdešimties metų... 


KARALIUS. Aš buvau gyvybingas, buvau toks gyvybingas! 


MARGERITA. Penkiasdešimties metų norėjai sulaukti še- 
šiasdešimties. Tau suėjo šešiasdešimt, devyniasdešimt, 
šimtas dvidešimt penkeri, du šimtai, keturi šimtai metų. 
Tada pasiruošimą atidėdavai ne dešimčiai, o penkiasde- 
šimčiai metų. O paskui jau nukėlinėdavai iš šimtmečio į 
šimtmetį. 

KARALIUS. Bet aš tikrai ketinau pradėti. O! Jei turėčiau 
prieš akis kokį šimtmetį, gal dar ir spėčiau! 


GYDYTOJAS. Jums teliko valanda su trupučiu, Valdove. 
Viską reikia padaryti per valandą. 


MARI. Jis nespės, tai neįmanoma. Duokite jam laiko. 


MARGERITA. Kaip tik tai neįmanoma. Bet po valandos 
turės laiko į valias. 


GYDYTOJAS. Intensyvi valanda vertesnė nei šimtmečių 
šimtmečiai užmaršties bei nerūpestingumo. Penkių minu- 
čių, sąmoningų dešimties sekundžių per akis. O jam duo- 
dama valanda šešiasdešimt minučių, trys tūkstančiai šeši 
šimtai sekundžių. Jam pasisekė. 


MARGERITA. Jis slampinėjo pakampėmis. 

MARI. Mes karaliavom, jis dirbo. 

SARGYBINIS. Kaip Heraklis! 

MARGERITA. Knebinėjo kas papuola. 
Įeina Žiuljeta 


ŽIULJETA. Vargšas Jo Didenybė, vargšas Valdovas, jis 
praleido pamokas. 


10. Karalius miršta 

KARALIUS. Esu kaip tas mokinukas, kur atėjo į egzaminą, 
neparengęs namų darbų. Neišmokęs pamokos... 


MARGERITA (Karaliui). Nesijaudink. 


KARALIUS. ...kaip aktorius per premjerą, kai nemoka vaid- 
mens, - vien atminties duobės, duobės, duobės. Kaip 
operatorius, kurį tempia į tribūną, o jis nežino, kaip 
pradėti kalbą, ir net nežino, kokiai auditorijai kalbės. Aš 
nepažįstu tos publikos. Aš nenoriu jos pažinti, aš neturiu 
ko jai pasakyti. Kokia mano padėtis! 


SARGYBINIS (skelbia). Karalius daro užuominą į savo ka- 
rališkąją padėtį. 
MARGERITA. Koks tavo nenuovokumas! 


ŽIULJETA. Jis norėtų dar keletą šimtmečių bėgiot iš pa- 
mokų. 


KARALIUS. Meilyčiau likti antriems metams. 
MARGERITA. Tu laikysi egzaminą. Antramečių nėra. 


GYDYTOJAS. Jūs čia nieko nebegalite padaryti, Didenybe. 
Ir mes čia nieko negalime. Mes tik atstovaujame medici- 
nai, kuri stebuklų nedaro. 


KARALIUS. Ar liaudis žino? Pranešėte jai? Aš noriu, kad 
visi žinotų - Karalius mirs. (Dar labiau šlubuodamas skuba 
prie lango, vargais negalais jį atidaro) Broliai ir sesės, aš 
greitai mirsiu. Klausykite, jūsų Karalius greitai mirs. 


MARGERITA (Gydytojui). Nereikia, kad kas išgirstų. Už- 
čiaupkit jam burną. 


"KARALIUS. Nelieskite Karaliaus. Aš noriu, kad visi žinotų, 
jog tuoj mirsiu. (Saukia) 


GYDYTOJAS. Skandalinga. 
KARALIUS. Žmonės, aš turiu mirti. 
MARGERITA. Tai nebe karalius, o skerdžiama kiaulė. 


MARI. Jis tik karalius, tik žmogus. 

GYDYTOJAS. Didenybe, prisiminkite, kaip mirė Liudvikas 
XIV, Pilypas II, Karolis Penktasis, kuris karste miegojo 
ištisus dvidešimt metų. Jūsų Didenybės pareiga mirti oriai. 


KARALIUS. Mirti oriai? (Per langą) Gelbėkite! Jūsų kara- 
lius tuoj mirs. 


MARI. Vargšas Karalius, vargšelis Karalius. 
ŽIULJETA. Šauksmas nieko nepadeda. 


Tolumoje atsiliepia silpnas aidas: “Karalius tuoj 
mirs!" 


KARALIUS. Girdite? 
MARI. Aš girdžiu, girdžiu. 
KARALIUS. Man atsako, gal išgelbės mane. 
ŽIULJETA. Nė gyvos dvasios. 
Girdėti aidas: “Gelbėkit!" 
GYDYTOJAS. Tai tik atsiliepia pavėlavęs aidas. 


MARGERITA. Vėluoti įprasta šioje karalystėje, kur viskas 
taip blogai funkcionuoja. 


KARALIUS (nueidamas nuo lango). Tai neįmanoma. (Grįž- 
damas prie lango) Aš bijau. Tai neįmanoma. 


MARGERITA. Įsivaizduoja, kad jis pirmas, kuris miršta. 
MARI. Kiekvienas miršta pirmas. 

MARGERITA. Sunku žiūrėti. 

ŽIULJETA. Jis verkia, kaip daugybė kitų. 


MARGERITA. Baimė jam įkvepia vien banalybę. Maniau, 
kad bus prisirinkęs gražių chrestomatinių frazių. (Gydy- 
tojui) Pavedu jums metraštį. Mes jam priskirsim gražius 
žodžius, kitų pasakytus. Jei kas, patys sugalvosim. 


GYDYTOJAS. Mes jam priskirsim pamokančias sentencijas. 
(Margeritai) Mes sukursime jo legendą. (Karaliui) Mes 
sukursime jūsų legendą, Didenybe. 


10* 

KARALIUS (per langą). Žmonės, gelbėkit... Žmonės, gel- 
bėkit! 


MARGERITA. Jau gana, Didenybe. Veltui varginiesi. 


KARALIUS (per langą). Kas nori paaukoti man savo gyvy- 
be? Kas nori paaukoti savo gyvybę karaliui, savo gyvybę 
gerajam Karaliui, savo gyvybe nelaimingajam Karaliui? 


MARGERITA. Begėdis! 


MARI. Tegul išbando visas galimybes, kad ir labiausiai 
neįtikėtinas. 


ŽIULJETA. Juoba kad visoj šaly nė gyvos dvasios. (Išeina) 
MARGERITA. Yra šnipų. 

GYDYTOJAS. Yra priešų ausų, kurios tyko ties pasieniu. 
MARGERITA. Jo baimė mus visus panardins į gėdą. 


GYDYTOJAS. Aidas nebeatsiliepia. Jo balso negirdėti. Kas 
kad rėkia - balsas sustoja. Nenueina net iki sodo tvoros. 


MARGERITA (Karaliui dejuojant). Jis mykia. 
GYDYTOJAS. Tik mes jį girdim. Net jis pats savęs nebegirdi. 


Karalius atsisuka. Žengia keletą žingsnių į scenos 
vidurį 


KARALIUS. Man šalta, aš bijau, aš verkiu. 
MARI. Jam tirpsta rankos ir kojos. 


GYDYTOJAS. Jį sukaustė reumatas. (Margeritai) Gal injek- 
ciją, kad aprimtų? 


Pasirodo Žiuljeta su invalido vežimėliu, dosjė su 
karūna ir karališkosiomis regalijomis 


KARALIUS. Nenoriu injekcijos. 
MARI. Jokios injekcijos. 


KARALIUS. Žinau, kam tai daroma. Pats kitiems paskirda- 
vau. (Ziuljetai) Aš jums neliepiau atridenti to krėslo. 
Noriu pasivaikščioti, pakvėpuoti grynu oru. 

Žiuljeta palieka krėslą dešiniajame scenos kampe 
ir išeina 
MARGERITA. Atsisėsk į krėslą. Dar nugriūsi. 
Karalius iš tiesų svyruoja 
KARALIUS. Nesutinku. Noriu stovėti. 
Grįžta Žiuljeta su pledu. 


ŽIULJETA. Jums bus geriau, Valdove, jaukiau, su pledu 
ant kelių ir karšta pūsle. (Išeina) 


KARALIUS. Ne, aš noriu stovėti, aš noriu staugti. Aš noriu 
staugti. (Rėkia) 


SARGYBINIS (skelbia). Jo Didenybė staugia! 


GYDYTOJAS (Margeritai). Ilgai nestaugs. Žinau, kaip vis- 
kas klostosi. Jis pavargs. Nutils, klausys mūsų. 


Įeina Žiuljeta, nešina dar kažkokiu šiltu rūbu ir 
pūsle 


KARALIUS (Žiuljetai). Aš draudžiu. 
MARGERITA. Sėsk, tuoj pat atsisėsk. 


KARALIUS. Neklausau. (Nori lipti laiptais į sostą, bet jam 
nesiseka. Vargais negalais atsisės, tiesą sakant, kris į Kara- 
lienės sostą kairėje pusėje) Netyčia nukritau. 


Žiuljeta, kuri atėjo įkandin Karaliaus su išvar- 
dintais daiktais, padeda juos atgal į krėslą su ra- 
tukais 


MARGERITA (Žiuljetai). Paimk skeptrą, jam per sunkus. 


KARALIUS (Žiuljetai, kuri atneša jam kepuraitę). Nenoriu 
kepuraitės. (Neužsimauna) 


ŽIULJETA. Tai karūna, tik lengvesnė. 
KARALIUS. Neliesk skeptro. 
MARGERITA. Tu nebegali jo išlaikyti. 


GYDYTOJAS. Neverta spyriotis. Jus nuneš į krėslą, pa- 
vėžins. 

KARALIUS. Noriu jį turėti. 
MARI (Žiuljetai). Palik tą skeptrą, kad jis taip nori. 
Žiuljeta klausiamai žiūri į karalienę Margeritą 
MARGERITA. Lai turisi, nieko tokio. 
Žiuljeta atiduoda skeptrą Karaliui. 


KARALIUS. Tai netiesa. Pasakykit, kad netiesa. Košmaras! 
(Visi tyli) Gal yra koks vienas šansas iš dešimties, vienas 
šansas iš tūkstančio? (Visi tyli, Karalius rauda) Aš dažnai 
išlošdavau loterijoje. 


GYDYTOJAS. Didenybe! 


KARALIUS. Nebenoriu klausytis, man per daug baisu. (Kuk- 
čioja, dejuoja) 
MARGERITA. Privalai išgirsti, Valdove. 


KARALIUS. Nebenoriu girdėti jūsų žodžių. Jie mane gąs- 
dina. Nebenoriu girdėt jūsų kalbų. (Mari, kuri norėjo 
prieiti prie jo) Nesiartink, ir tu nesiartink prie manęs. 
Mane gąsdina tavo gailestis. (Vėl ima dejuoti) 


MARI. Jis kaip mažas vaikas. Jis vėl pasidarė mažas vai- 
kas. 


MARGERITA. Mažas vaikas - su barzda, raukšlėtu veidu, 
bjaurus. Kokia jūs atlaidi! 


ŽIULJETA (Margeritai). Jūs neįsivaizduojate savęs jo vie- 
toje. 


KARALIUS. Ne, geriau prieikite visi arčiau, laikykite ma- 
ne. Man reikia jūsų paramos. Ne, aš noriu pabėgti. (Sun- 
kiai atsistoja ir ketina sėstis į kitą mažą sostą dešinėje) 


ŽIULJETA. Kojos jo nebeneša. 


KARALIUS. Ir rankas taip sunku pajudinti. Jau prasideda? 
Ne. Tai kodėl gimiau, jei ne visiems laikams? Prakeiki- 
mas! Kas per tėvai! Kas jiems šovė į galvą? Nieko sau 
pokštas! Prieš penkias minutes gimiau, prieš tris minutes 
vedžiau. 

MARGERITA. Iš viso bus du šimtai aštuoniasdešimt treji 
metai. 


KARALIUS. Prieš dvi su puse minutės atsisėdau į sostą. 


MARGERITA. Prieš du šimtus septyniasdešimt septynerius 
metus ir tris mėnesius. 


KARALIUS. Neturėjau laiko atsikvėpti. Neturėjau laiko 
pažinti gyvenimą. 

MARGERITA (Gydytojui). Nė piršto nepakrutino, kad pa- 
žintų. 

MARI. Tai buvo tik trumpas pasivaikščiojimas po žydintį 
sodą, neištesėtas pažadas, šypsnys, virtęs grimasa 


MARGERITA (tęsia, Gydytojui). O pašonėj buvo didžiausi 
mokslininkai - galėjo jam paaiškinti. Ir teologai, ir prak- 
tikai, ir knygos, kurių jis niekad neskaitė. 


KARALIUS. Neturėjau laiko. 

MARGERITA (Karaliui). Sakydavai, kad laiko į valias. 
KARALIUS. Neturėjau laiko, neturėjau laiko. 
ŽIULJETA. Jis vėl savo. 

MARGERITA (Gydytojui). Kartoja vis tą patį. 


GYDYTOJAS. Dabar kur kas geriau. Jis dejuoja, verkia, bet 
vis dėlto ima protauti. Jis skundžiasi, kalba, spurda, 
protestuoja, vadinasi, pradeda susitaikyti. 


KARALIUS. Niekad nesusitaikysiu. 


GYDYTOJAS. Jei sako nenorįs, vadinasi, susitaikys. Jis 
svarsto susitaikymo galimybę. Jis suvokia problemą. 


MARGERITA. Pagaliau! 


GYDYTOJAS. Didenybe, šimtą aštuoniasdešimt sykių ka- 
riavote. Vadovaudamas kariuomenei, dalyvavot dviejuose 
tūkstančiuose mūšių. Iš pradžių ant balto žirgo su ryškiai 
raudonom ir baltom plunksnom puošta kepure ir nieko 
nebijojote. Vėliau, kai modernizavote armiją, stačiomis 
ant tanko ar lėktuvo sparno mūšin vedėte dalinį. 

MARI. Jis buvo didvyris. 

GYDYTOJAS. Tūkstantį kartų žvelgėte mirčiai į akis. 
KARALIUS. Tik žvelgiau. Jaučiau, kad ji ne man skirta. 
MARI. Tu buvai didvyris, girdi? Prisimink. 


MARGERITA. Šiam gydytojui ir čia esančiam budeliui įsa- 
kei nužudyti... 


KARALIUS. Ne žudyti, o įvykdyti mirties bausmę. 


GYDYTOJAS (Margeritai). Ne nužudyti, Didenybe, o įvyk- 
dyti mirties bausmę. Aš paklusdavau įsakymams. Buvau 
paprasčiausias instrumentas, greičiau.vykdantysis, o ne 
vykdytojas, ir dariau tai be skausmo. Beje, gailiuosi. 
Prašau atleisti. 


MARGERITA (Karaliui). Sakau: tu įsakei nužudyti mano 
tėvus, savo varžovus brolius, mūsų pusbrolius ir propus- 
brolius; jų šeimas, jų draugus, jų gyvulius. Tu įsakei 
išdeginti jų žemes. 

GYDYTOJAS. Jo Didenybė sakydavo, kad vis tiek jie vieną 
gražią dieną mirs. 

KARALIUS. Dėl valstybės interesų. 

MARGERITA. Tu miršti irgi dėl valstybės interesų. 
KARALIUS. Betgi valstybė - tai aš. 

ŽIULJETA. Vargšelis! Irgi mat valstybė! 

MARI. Jis buvo įstatymų įstatymas. 

KARALIUS. Aš nebesu įstatymas. 

GYDYTOJAS. Jis pritaria. Kuo toliau, tuo geriau. 
MARGERITA. Tai palengvina mūsų darbą. 


KARALIUS (dejuodamas). Aš nebesu virš įstatymų, aš ne- 
besu virš įstatymų! 


SARGYBINIS (skelbia). Karalius nebėra virš įstatymų. 


ŽIULJETA. Vargšas senis nebėra virš įstatymų. Jis toks 
pat, kaip ir mes. Sakytum mano diedukas. 

MARI. Vargšas mažytis mano vaikelis. 


KARALIUS. Vaikelis! Vaikelis! Vadinasi, aš pradedu iš pra- 
džių. Aš noriu pradėti iš pradžių. (Mari) Aš noriu būti 
kūdikis, tu būsi mano motina. Vadinasi, neateis manęs 
pasiimti. Aš nemoku skaityti, nemoku rašyti, nemoku 
skaičiuoti. Tegul mane veda su kitais vaikais į mokyklą. 
Kiek bus dukart du? 


ŽIULJETA. Dukart du bus keturi. 
MARGERITA (Karaliui). Pats žinai. 


KARALIUS. Tai kad ji pasufleravo... Aiman. negalima suk- 
čiauti. Aiman, aiman, šią akimirką gimsta tiek žmonių, 
visame pasaulyje gimsta begalė žmonių. 


MARGERITA. Tik ne mūsų šalyje. 
GYDYTOJAS. Gimimų skaičius nusirito iki nulio. 
ŽIULJETA. Nebeželia nei salotos, nei žolė. 


MARGERITA (Karaliui). Tai per tave kraštas toks nualin- 
tas ir nevaisingas. 


MARI. Aš nenoriu, kad jį kaltintų. 
ŽIULJETA. Gal atžels. 
MARGERITA. Kai jis susitaikys su likimu. Be savęs. 


KARALIUS. Be manęs, be manęs. Jie juoksis, jie sprogs iš 
juoko, šoks ant mano kapo. Manęs nebebus, ir aš niekad 
nebūsiu buvęs. O, kad mane prisimintų. Kad verktų, kad 
dėl manęs sielvartautų, kad mane įamžintų visuose isto- 
rijos vadovėliuose. Kad mano biografiją mokėtų atminti- 
nai. Kad kiekviename ji atgimtų, kad mokiniai ir moksli- 
ninkai nestudijuotų nieko kito, tik mane, mano karalystę, 
mano žygdarbius. Kad sudegintų visas kitas knygas, kad 
nugriautų visas statulas ir pastatytų manąją visose aikš- 
tėse. Kad mano atvaizdas kabėtų visose ministerijose, 
visose suprefektūrose, mokesčių inspekcijose, ligoninėse. 
Kad suteiktų mano vardą lėktuvams, visiems laivams, 
mašinoms - rankinėms ir garo. Kad visi kiti karaliai, 
kariškiai, poetai, tenorai, filosofai būtų užmiršti ir kad 

kiekvieno sąmonėj nebūtų nieko kito, be manęs. Visiems 
vieną vardą ir vieną pavardę. Kad mokytų skaityti parai- 
džiui ir skiemenuodami mano pavardę: B-e-Be, Beranžė. 
Kad aš būčiau visuose šventųjų paveiksluose, kad būčiau 
ant milijonų kryžių visose bažnyčiose. Kad man laikytų 
mišias, kad aš būčiau ostija. Kad visi šviečiantys langai 
būtų mano akių spalvos ir formos, kad upės lygumose 
vagotų mano profilį. Kad manęs amžinai šauktųsi, kad 
manęs prašytų, kad manęs maldautų. 


MARI. O gal tu grįši? 


KARALIUS. Galbūt ir grįšiu, kad mano kūną laikytų nelietę 
rūmuose ant sosto, kad man nešiotų maistą. Kad muzi- 
kantai man grotų, kad mergaitės voliotųsi prie mano 
atšalusių kojų. (Prieš išsakydamas šią tiradą atsistoja) 


ŽIULJETA (Margeritai). Tai kliedesys, Karaliene. 
SARGYBINIS (skelbia). Jo Didenybė Karalius kliedi. 


MARGERITA. Dar ne. Jis dar per daug sveikai protauja. Ir 
per daug, ir negana. 


GYDYTOJAS (Karaliui). Jei jūsų tokia valia, kūną išbalza- 
muosim, jį saugosim. 


ŽIULJETA. Tiek, kiek galėsim. 


KARALIUS. O siaube! Aš nenoriu, kad mane balzamuotų. 
Aš nenoriu to lavono. Aš nenoriu, kad mane sudegintų! 
Aš nenoriu, kad mane palaidotų, aš nenoriu, kad mane 
atiduotų maitvanagiams ar laukiniams žvėrims. Aš noriu, 
kad mane laikytų apkabinusios karštos rankos, jaunos 
rankos, švelnios rankos, švelnios rankos, tvirtos rankos. 


ŽIULJETA. Jis pats gerai nežino, ko nori. 


MARGERITA. Mes nuspręsime už jį. (Mari) Nealpkite. (Žiuljeta 
verkia) Dar ir toji. Visada tas pats ir tas pats. 


KARALIUS. Jei prisimins mane, tai kaip ilgai? Tegul pri- 
simena iki pasaulio pabaigos, o po pasaulio pabaigos, 
dviejų tūkstančių metų, po dviejų šimtų penkiasdešimt 
penkių milijardų metų... Niekas niekam nė motais. Jie 

užmirš dar anksčiau. Visi, visi egoistai. Jie galvoja tik 
apie savo gyvenimą, apie savo kailį.. Ne apie manąjį. 
Jeigu visa žemė nusialins ir ištirps, taip ir atsitiks, jeigu 
visi pasauliai sprogs, - jie susprogs, ar tai atsitiktų rytoj, 
ar po amžių amžinųjų, nesvarbu. Kas turi baigtis, jau 
baigėsi. 

MARGERITA. Viskas yra vakardiena. 

ŽIULJETA. Net šiandien yra vakar. 

GYDYTOJAS. Viskas yra praeitis. 


MARI. Brangusis mano Karaliau, nėra praeities, nėra at- 
eities. Pasakyk tai, yra dabartis iki pat galo, viskas yra 
dabartis - būk dabarty. Būk dabarty. 


KARALIUS. Deja! Esu tik praeity. 
MARI. Nieko panašaus. 
MARGERITA (Karaliui). Tai va, turėk proto, Beranžė. 


MARI. Taip, taip, Karaliau, brangusis, turėk proto. Nebe- 
sikankink. Gyventi - štai deramas žodis, mirti - tėra tik 
tuščias žodis, formulės, vaizdiniai, kurie susikuriami. Jei- 
gu tai suprasi, niekas tavęs nesunaikins. Susiimk, galvok 
tik apie save. Pasinerk į visišką nežinią. Dabar tu esi, tu 
esi. Būk begalinis amžinas klausimas: kas tai yra, kas 
tai... Negalėjimas atsakyti yra pats atsakymas, jis yra pati 
tavo esybė - ji šviečia, liejasi per kraštus. Pasinerk į 
beribę nuostabą ir apstulbimą, šitaip tu pats gali būti 
beribis, šitaip tu gali būti amžinas. Būk nustebęs, būk 
susižavėjęs, viskas keista, neapibrėžiama. Praskirk kalėji- 
mo grotas, sugriauk jo sienas, išsivaduok nuo apibrėži- 
mų. Tu imsi kvėpuoti. 


GYDYTOJAS. Jis dūsta. 
MARGERITA. Baimė jam užstoja horizontą. 


MARI. Tegu tave užplūsta džiaugsmas, šviesa, stebėkis, 
žavėkis. Susižavėjimas užtvindo visą kūną kaip banga, 
kaip akinančios šviesos srautas. Jeigu tu šito nori. 


ŽIULJETA. Jis labai norėtų. 

MARI (susidėdama rankas, tarsi maldautų). Prisimink, mel- 
džiu, tą birželio rytą pajūryje, kai mes buvom drauge, tu 
švietei, tu švytėjai džiaugsmu. Tu patyrei tą džiaugsmą, 
tu sakei, kad jis čia, amžinas, vaisingas, neišsenkantis. 
Jei sakei - sakai. Tavyje buvo ta žėrinti aušra. Jei buvo 
- tebėra. Atgaivink ją. Ieškok jos savyje. 


KARALIUS. Aš nesuprantu. 
MARI. Tu savęs nebesupranti. 
MARGERITA. Jis niekad nesuprato savęs. 


KARALIUS. Kaip tai padaryti? Niekas negali arba nenori 
man padėti. Aš pats nebegaliu sau padėti. O saule, padėk 
nan, saule, išsklaidyk sutemas, nuvyk tamsą. Saule, sau- 
le, apšviesk visus kapus, įsiskverbk į visas niūrias pakam- 
pes, kertes ir užkaborius, persmelk mane. O, mano kojos 
pradeda šalti, ateik, sušildyk mane, įeik į mano kūną, po 
oda, į akis. Įžiebk jų blėstančią ugnį, kad matyčiau, kad 
matyčiau, kad matyčiau. Saule, saule, ar gailiesi manęs? 
Saulute, geroji, gink mane. Išdžiovink ir nugalabyk visą 
pasaulį, jeigu reikia mažytės aukos. Visi temiršta, kad tik 
aš gyvenčiau amžinai, net vienui vienas bekraštėj dyku- 
moj. Aš susitaikysiu su vienatve. Prisiminsiu kitus, nuo- 
širdžiai jų gailėsiu. Galiu gyventi skaidrioje tuštumos 
begalybėj. Geriau kitų gailėtis, negu kad tavęs gailėtųsi. 
Deja, niekas ir nesigaili. Gyvenimo šviesa, gelbėk mane! 
GYDYTOJAS. Ne apie tą šviesą jam kalbėjot. Ne tą dykumą 
erdvėje jam rekomendavot. Jis jūsų nesuprato, jo smege- 
nys išdžiūvo. 

MARGERITA. Bergždžios kalbos. Ne tuo keliu einam. 
KARALIUS. Tegu net skauda dantys, kad tik gyvenčiau per 
amžių amžius. Deja, kas turi baigtis, jau pasibaigė. 
GYDYTOJAS. Tad ko gi laukiate, Valdove? 

MARGERITA. Liko jo nepabaigiami tauškalai. (Rodydamas 
į karalienę Mari ir Žiuljetą) Ir tos žliumbikės. Jos dar 


labiau klampina, savo ašarom jį pririša, trukdo, laiko 
pažabotą. 

KARALIUS. Nieko panašaus, aplink mane dar maža ašarų, 
manęs per mažai gaili. Per maža sielvarto. (Margeritai) 
Lai netrukdo joms verkti, gailėtis Karaliaus - jauno Kara- 
liaus, mažo Karaliaus, seno Karaliaus. O man gaila pagal- 
vojus, kad jos gedės manęs, nebematys manęs, bus tokios 
apleistos, tokios vienišos. Ir vėl tik aš galvoju apie kitus, 
apie visus. Jūs, ten, įeikit į mane, būkite manimi, įsikū- 
nykit manyje. Aš mirštu, ar girdite, noriu pasakyti, kad 
mirštu, vis nesiseka paaiškinti, gryna literatūra, ir tiek. 


MARGERITA. Ir vėl jis savo! 
GYDYTOJAS. Jo žodžių neverta imti domėn. Nieko nauja. 


KARALIUS. Visi jie svetimi. Maniau, kad tai mano šeima. 
Man baisu, aš skęstu, aš grimztu, nieko nebežinau, ma- 
nęs nebuvo. Aš mirštu. 


MARGERITA. Štai kur literatūra. 


GYDYTOJAS. To reikia iki paskutinio atodūsio. Kol dar esi 
gyvas. Visada rasi akstiną literatūrai. 


MARI. Kad tik jį ramintų. 


SARGYBINIS (skelbia). Literatūra šiek tiek ramina Kara- 
lių! 


KARALIUS. O ne! Žinau, niekas manęs neramina. Ji mane 
pripildo, ji mane ištuština. Ojo-jo-jo-joj! (Aimanuoja. Paskui, 
be patetikos, tyliai, tarsi dejuodamas, tęsia) Jūs visi, aibių 
aibės, kurie mirėte iki manęs, padėkite man. Sakykite, 
kaip jums sekėsi mirti, susitaikyti su mirtim. Išmokykit 
mane. Tegul jūsų pavyzdys mane guodžia, kad remčiausi 
į jus kaip į draugo petį. Padėkite peržengti slenkstį, kurį 
jūs jau peržengėt. Grįžkite valandėlei šiapus ir palaikykit 
mane. Padėkite man, jūs, tie, kurie bijojote ir nenorėjote. 
Kaip tai įvyko? Ar bijote iki pat galo? O jūs, tvirtieji ir 
drąsieji, kurie sutikote mirtį abejingai ir ramiai, išmoky- 
kit mane abejingumo, išmokykit mane ramybės, išmoky- 
kit mane susitaikymo. 


Tolesnės replikos turi būti išsakytos ir suvaidintos 
iškilmingai, kaip ritualas, kone sugiedotos, kitų 


158 EUGENE IONESCO 
aktorių įvairiais gestais ir pozomis lydimos: klau- 
piamasi ant kelių, tiesiamos rankos ir t.t. 
ŽIULJETA. Jūs, statulos, jūs, šviesuoliai ir tamsuoliai, jūs, 
buvusieji, jūs, šešėliai, jūs, prisiminimai... 
MARI. Išmokykite jį ramybės. 
SARGYBINIS. Išmokykite jį abejingumo. 
GYDYTOJAS. Išmokykite jį susitaikymo. 


MARGERITA. Padarykite, kad jis išgirstų proto balsą ir 
nusuramintų. 


KARALIUS. Jūs, savižudžiai, pamokykite, kaip išsiugdyti 
šitokį pasišlykštėjimą būtimi. Pamokykite, kaip pajusti 
koktulį. Kokių vaistų išgerti? 


GYDYTOJAS. Galiu prirašyti raminamųjų piliulių, trankvi- 
liantų. 


MARGERITA. Išvems. 

ŽIULJETA. Jūs, prisiminimai... 

SARGYBINIS. Jūs, seni atvaizdai... 

ŽIULJETA. ...kurie išlikote tik atminty... 

SARGYBINIS. Prisiminimų prisiminimų prisiminimai... 


MARGERITA. Trupučio nuolankumo, paskui visiško atsi- 
davimo - štai ko jam reikia išmokti. 


SARGYBINIS. ...Mes šaukiamės jūsų. 
MARI. Jūs, rūkai, jūs, rasos... 
ŽIULJETA. Jūs, garai, jūs, debesys... 


MARI. Jūs, šventosios, jūs, skaisčiausios, jūs, pasileidė- 
lės, padėkite jam, nes aš bejėgė jam padėti. 


ŽIULJETA. Padėkite jam 


KARALIUS. Jūs, kurie mirėte džiaugdamiesi, kurie žiūrė- 
jote į akis mirčiai, kurie dalyvavote joje... 

ŽIULJETA. Padėkite Karaliui. 
MARI. Jūs visi padėkite jam, meldžiu, padėkite jam. 


KARALIUS. Jūs, kurie mirėte laimingi, kieno veidą matėte 
prie savojo? Kieno šypsena jus guodė ir privertė nusišyp- 
soti? Kokia šviesa nutvieskė paskutinį jūsų mirksnį? 


ŽIULJETA. Jūs, milijardai amžinatilsių, padėkite jam. 
SARGYBINIS. O Didžioji Nebūtie, padėkite Karaliui! 


KARALIUS. Milijardai mirusiųjų. Mano nerimas skaidosi ir 
auga. Aš - jų agonijos. Mano mirtys nesuskaičiuojamos. 
Šitiek visatų gęsta manyje. 


MARGERITA. Gyvenimas yra tremtis. 
KARALIUS. Žinau, žinau. 


GYDYTOJAS. Tiesą sakant, Didenybe, jūs grįšite į savo 
tėvynę. 


MARI. Tu eini ten, kur buvai prieš gimdamas. Nebijok 
taip labai. Ten turi atpažinti tą vietą, kad ir miglotai, 
suprantama. 


KARALIUS. Man gera ištremty. Aš emigravau iš tėvynės. 
Nenoriu ten grįžti. Kaip atrodo tas pasaulis? 


MARGERITA. Pasistenk prisiminti. 
KARALIUS. Nieko nematau, nieko nematau. 


MARGERITA. Prisimink, na, galvok, mąstyk. Tad galvok, 
galvok, tu gi niekad nesi galvojęs. 


GYDYTOJAS. Jis ir liks niekad negalvojęs. 


MARI. Anas pasauli, prarastas pasauli, pamirštas pasauli, 
nugrimzdęs pasauli, iškilk į paviršių. 


ŽIULJETA. Ana lyguma, anas kalne, anas slėni. 
MARI. Priminkite jam savo pavadinimą. 


KARALIUS. Jokių tos tėvynės prisiminimų. 

ŽIULJETA. Jis neprisimena savo tėvynės. 
GYDYTOJAS. Jis per daug nusilpęs, jis nepajėgia. 
KARALIUS. Jokios nostalgijos, nei iš tolo, nei kruopelytės. 


MARGERITA. Nugrimzk į prisiminimus, pasinerk į prisimi- 
nimų nebūtį, anapus prisiminimo. (Gydytojui) Jam gaila 
tik šio pasaulio. 


MARI. Prisiminime anapus prisiminimo, pasirodyk jam, 
padėk jam. 


GYDYTOJAS. Matote, panardint jį ne taip paprasta. 
MARGERITA. Bet reikės. 

SARGYBINIS. Jo Didenybė niekad nebuvo naras. 
ŽIULJETA. Jis nėra treniruotas. 

MARGERITA. Teks išmokti to amato. 


KARALIUS. Menkiausia skruzdėlytė grumiasi, patekusi į 
mirtiną pavojų, ji visų apleista, staigiai išplėšta iš savo 
bendruomenės. Joje irgi užgęsta visata. Mirti nėra natū- 
ralu, kai nenori. Aš noriu būti. 


ŽIULJETA. Jis visą laiką nori būti, tiek ir težino. 
MARI. Jis visą laiką buvo. 


MARGERITA. Tegul nebesižvalgo aplinkui, nekimba už 
vaizdų, tegul grįžta į save ir užsidaro. (Karaliui) Nebe- 
kalbėk, tylėk, tūnok savyje. Nebežiūrėk, tau bus geriau. 


KARALIUS. Man nereikia tokio gėrio. 


GYDYTOJAS (Margeritai). Tuo tarpu jis dar nepasiruošęs. 
Dabar negali. Jūsų Didenybė turi jį pastūmėti, žinoma, 
kol kas ne per smarkiausiai. 


MARGERITA. Nebus lengva, bet mes kantrūs. 
GYDYTOJAS. Mes tikime rezultatu. 


KARALIUS. Daktare, Daktare, ar jau prasidėjo agonija?.. 

Ne, jūs klystate... dar ne... dar ne. (Kažkas panašaus į 
palengvėjimo atodūsį) Tai dar neprasidėjo. Aš esu, aš 
esu čia. Aš matau, yra tos sienos, yra tie baldai, yra oras, 
aš žiūriu į žvilgsnius, mano klausą pasiekia balsai, aš 
gyvenu, aš suvokiu, aš matau, girdžiu, matau, girdžiu. 
Fanfaros! 


Pasigirsta kažkas panašaus į silpnas fanfaras. Karalius 
eina | 


SARGYBINIS. Karalius eina, tegyvuoja Karalius! 
Karalius krenta 

ŽIULJETA. Jis krenta. 

SARGYBINIS. Karalius krenta, Karalius miršta. 
Karalius atsikelia 

MARI. Jis keliasi. 

SARGYBINIS. Karalius keliasi, tegyvuoja Karalius! 

MARI. Jis keliasi. 

SARGYBINIS. Tegyvuoja Karalius! (Karalius krenta) Kara- 

lius mirė. 

MARI. Jis keliasi. (Jis tikrai keliasi) Jis gyvas. 

SARGYBINIS. Tegyvuoja Karalius! 
Karalius pasuka į savo sostą 

ŽIULJETA. Jis nori atsisėst į savo sostą. 

MARI. Jis karaliauja! Karaliauja! 

GYDYTOJAS. O dabar jis kliedi. 


MARI (Karaliui, kuris svirduliuodamas stengiasi kopti sosto 
laipteliais) Nepasiduok, kabinkis. (Žiuljetai, kuri nori Ka- 
raliui padėti) Tegu pats, jis gali pats vienas. 


Jam nepavyksta įveikti sosto laiptelių 


KARALIUS. Bet aš gi turiu kojas. 

MARI. Eik pirmyn. 


MARGERITA. Mums liko trisdešimt dvi minutės trisdešimt 
sekundžių. 


KARALIUS. Aš keliuosi. 


GYDYTOJAS (Margeritai). Tai priešpaskutinis pasispardy- 
mas. 


Karalius krenta į krėslą su ratukais, kurį Žiuljeta 
dtrideno pačiu laiku. Jį užkloja, padeda pūslę, o 
jis kartoja 


KARALIUS. Aš keliuosi. 


Pūslė, pledas ir kiti daiktai, Žiuljetos atnešti, pa- 
sirodo tolimesnėje scenoje 


MARI. Tu uždusai, pavargai, pailsėk, paskui atsikelsi. 
MARGERITA (Mari). Nemeluok. Tai jam nepadeda. 
KARALIUS (krėsle). Mėgau Mocarto muziką. 
MARGERITA. Pamirši ją. 


KARALIUS (Žiuljetai). Ar suadei mano kelnes? Manei, kad 
nebeverta? Mano purpurinėj skraistėj buvo-skylė. Ar už- 
lopei? Ar įsiuvai ištrūkusias pižamos sagas? Ar prikalė 
batams naujus puspadžius? 


ŽIULJETA. Man tai neberūpėjo. 


KARALIUS. Neberūpėjo! O kuo tu rūpiniesi? Papasakok, 
ką veikia tavo vyras. 


Žiuljeta užsidėjo gailestingosios sesers kyką ir bal- 
tą prijuostę 


ŽIULJETA. Aš našlė. 
KARALIUS. Apie ką galvoji tvarkydama kambarius? 
ŽIULJETA. Apie nieką, Valdove. 


Viskas, ką šioje scenoje kalbės Karalius, turi būti 
sakoma be patoso, greičiau kvailai 

KARALIUS. Iš kur tu kilusi? Kokia tavo šeima? 
MARGERITA (Karaliui). Anksčiau niekad nesidomėjai. 
MARI. Jis vis neprisiruošdavo paklausti. 

MARGERITA (Karaliui). Juk tavęs tai nedomina. 
GYDYTOJAS. Jis nori laimėti laiko. 


KARALIUS (Žiuljetai). Papasakok apie savo gyvenimą. Kaip 
gyveni? 
ŽIULJETA. Blogai, Valdove. 


KARALIUS. Neįmanoma gyventi blogai. Viena kitam prieš- 
tarauja. 


ŽIULJETA. Gyvenimas nėra gražus. 
KARALIUS. Jis yra gyvenimas. 


Tai nėra tikras dialogas. Karalius kalba greičiau 
pats su savimi 


ŽIULJETA. Žiemą, kai keliuosi, dar tamsu. Man šalta. 
KARALIUS. Man irgi. Tik kitaip. Tau nepatinka, kai šalta? 
ŽIULJETA. Vasarą kai keliuosi, vos brėkšta. Šviesa blyški. 


KARALIUS (susižavėjęs). Blyški šviesa! Ji būna visokia: 
žydra, rausva, balta, žalia, blyški! 


ŽIULJETA. Visų šeimynykščių skalbinius skalbiu miesto 
skalbykloje. Skauda rankas, oda supleišėjusi. 


KARALIUS (susižavėjęs). Jai skauda. Ji jaučia odą. Tau 
dar nenupirko skalbimo mašinos? Margerita, rūmuose 
nėra skalbimo mašinos! 


MARGERITA. Teko ją užstatyti dėl valstybinės paskolos. 
ŽIULJETA. Išpilu naktipuodžius. Kloju lovas. 


KARALIUS. Kloja lovas! Į jas gulasi, užminga, pabunda. Ar 
nepastebėjai, kad kiekvieną dieną pabundi? Pabundi kiek- 
vieną dieną... Gimsti kiekvieną rytą. 

ŽIULJETA. Vaškuoju parketą. Valau, valau, valau. Ir nėra 
galo. 


KARALIUS (susižavėjęs). Ir nėra galo! 

ŽIULJETA. Įskausta nugara. 

KARALIUS. Tikra tiesa. Ji turi nugarą. Mes turime nugarą. 
ŽIULJETA. Gelia strėnas. 

KARALIUS. Ir strėnas! 

ŽIULJETA. Kai atleido daržininką, kasu ir kaupiu. Sėju. 
KARALIUS. O sėklos dygsta! 

ŽIULJETA. Nebetveriu iš nuovargio. 

KARALIUS. Reikėjo pasakyti mums. 

ŽIULJETA. Esu sakiusi. 


KARALIUS. Tikrai. Tiek visko praleidau pro ausis. Ne 
viską žinojau. Ne visur esu buvęs. Mano gyvenimas galė- 
jo būti pilnas. 


ŽIULJETA. Mano kambarys be lango. 


KARALIUS (vėl susižavi). Be lango! Ji eina į lauką. Ieško 
šviesos. Atranda. Šypsosi jai. Išeidama pasuki spynoj rak- 
tą, atidarai duris, vėl pasuki raktą, užrakini duris. Kur tu 
gyveni? 

ŽIULJETA. Palėpėj. 

KARALIUS. Išėjusi lipi laiptais žemyn, vienas laiptelis, dar 
laiptelis, dar laiptelis, dar laiptelis, dar laiptelis, dar 
laiptelis. O kai rengeisi, užsimovei kojines, apsiavei ba- 
tus. 


ŽIULJETA. Iškleiptus batus! 
KARALIUS. Užsivilkai suknelę. Kažkas nepaprasta! 
ŽIULJETA. Bjauri palaikė suknelė. 


KARALIUS. Pati nežinai. ką šneki. Kaip gražu - palaikė 
suknelė. 

ŽIULJETA. Burnoje buvo pūlinys. Ištraukė dantį. 


KARALIUS. Labai kenti. Skausmas mažėja, dingsta. Koks 
palengvėjimas! Paskui jautiesi labai laimingas. 


ŽIULJETA. Aš pavargau, pavargau, pavargau. 
KARALIUS. Po darbo ilsiesi. Kaip gera. 
ŽIULJETA. Neturiu laiko ilsėtis. 


KARALIUS. Gali viltis, jog turėsi... Tu eini, pasiimi pinti- 
ne, eini apsipirkti. Sveikiniesi su bakalėjininku. 


ŽIULJETA. Nusipenėjęs kaip meitėlis. Toks šlykštus, kad 
jo baidosi katės ir paukščiai. 


KARALIUS. Tiesiog stebuklas. Išsiimi piniginę, sumoki, 
tau atiduoda grąžą. Turguj pilna įvairiausių spalvų mais- 
to produktų, žalių salotų, raudonų vyšnių, geltonų kaip 
auksas vynuogių, violetinių baklažanų... tikra vaivorykš- 
tė!.. Fantastiška, neįtikėtina. Pasaka. 


ŽIULJETA. Paskui grįžtu... Tuo pačiu keliu. 


KARALIUS. Dukart per dieną tuo pačiu keliu! Virš galvos 
dangus! Tu gali žiūrėt į jį du kartus per dieną. Tu kvė- 
puoji. Prisimink. Esu tikras, kad nesistengi. Tai stebuk- 
las. 


ŽIULJETA. O paskui, o paskui plaunu vakarykščius indus. 
Lėkštės taukuotos, riebalai limpa prie rankų. O paskui 
verdu pietus. 


KARALIUS. Koks džiaugsmas! 
ŽIULJETA. Priešingai. Man nusibodo. Įkyrėjo iki gyvo kaulo. 


KARALIUS. Nusibodo! Yra būtybių, kurios nesupranta. Gera 
ir nuobodžiauti, gera ir nenuobodžiauti, ir pykti, ir ne- 
pykti, būti nepatenkintam ir būti patenkintam, ir pasi- 
duoti, ir maištauti. Imi jaudintis, kalbi, ir su jumis kalba, 
lieti, ir jus liečia. Tikras fejerverkas, nesibaigianti šventė. 


ŽIULJETA. Tikra tiesa, pasaka be galo. Paskui dar turiu 
paduot į stalą. 

KARALIUS (vis taip pat žavėdamasis). Tu paduodi į stalą! 
Paduodi į stalą! Ką tu paduodi į stalą? 


ŽIULJETA. Patiekalus, kuriuos išviriau. 

KARALIUS. Ką, pavyzdžiui? 

ŽIULJETA. Bet ką, kas gaminama tą dieną. Šiupinį. 
KARALIUS. Šiupinį!.. Šiupinį! (Svajingai) 

ŽIULJETA. Tai visi pietūs. 


KARALIUS. Aš taip mėgau šiupinį - daržovių, bulvių, ko- 
pūstų ir morkų šiupinį; būdavo, įsidedi sviesto, suminkai 
šakute, padarai košę. 


ŽIULJETA. Galėčiau atnešti. 

KARALIUS. Tegul atneša. 

MARGERITA. Ne. 

ŽIULJETA. Jam būtų malonu. 

GYDYTOJAS. Kenksminga sveikatai. Jis laikosi dietos. 
KARALIUS. Noriu šiupinio. 

GYDYTOJAS. Šiupinys nesveika mirštantiesiems. 
MARI. Gal toks jo paskutinis noras. 

MARGERITA. Tegul nenori. 


KARALIUS (svajingai). Sultinys... Karštos bulvės... Sukri- 
tusios morkos. 


ŽIULJETA. Jis dar žaidžia žodžiais. 


KARALIUS (pavargusiu balsu). Anksčiau niekad nesu pa- 
stebėjęs, kad morkos tokios gražios. (Žiuljetai) Greitai eik 
į miegamąjį ir užmušk abu vorus. Nenoriu, kad jie mane 
pergyventų. Ne, neužmušk. Gal juose yra nors dalelytė 
manęs... Šiupinys... Mirė... dingo iš pasaulio. Niekad ne- 
buvo jokio šiupinio. 


SARGYBINIS (skelbia). Visoje teritorijoje draudžiama troš- 
kinti ir valgyti šiupinį. 

MARGERITA. Pagaliau! Vienas darbas padarytas! Jis atsi- 
sakė. Visada reikia pradėti nuo menkiausių norų. Taip, 
dabar jau galima pradėti, tik labai apdairiai. Atsargiai, 
kaip nuima tvarstį nuo atviros žaizdos - pirmiausia pake- 
lia pačius kraštus. (Priėjusi prie Karaliaus) Nušluostyk 
prakaitą, Žiuljeta, jis visas šlapias. (Mari) Ne, ne tu. 


GYDYTOJAS (Margeritai). Tai baimė palengvėle išeina per 
poras. (Jis apžiūrinėja ligonį, o Mari tuo metu gali atsi- 
klaupti, -užsidengusi delnais veidą) Matote, temperatūra 
nukrito, oda beveik nepašiurpusi. Plaukai, kurie buvo 
atsistoję, glemba ir gulasi. Jis dar nepriprato prie siaubo, 
ne, ne, bet gali žiūrėti į jį iš vidaus - štai kodėl drįsta 
užmerkti akis. Dar atmerks jas. Veidas kol kas nepasikei- 
tes, bet žiūrėkit, jau randasi raukšlės ir senatvės požy- 
miai. Jis jau nebesipriešina jiems. Dar bus pasispardymų, 
taip greit nemirštama. Bet jo nebekamuos siaubo diegliai. 
Būtų gėdinga. Jis dar patirs siaubą, gryną, be komplika- 
„cijų pilvo srityje. Nėra ko tikėtis pavyzdingos mirties. Bet 
ji bus daugmaž padori. Jis mirs savo mirtim, o ne iš 
baimės. Tačiau jam reikės padėti, Didenybe, reikės gero- 
kai padėti iki paskutinės akimirkos, iki pat paskutinio 
atodūsio. 


MARGERITA. Aš jam padėsiu. Išvarysiu iš jo baimę. Atplė- 
šiu. Atmegsiu visus mazgus, išpainiosiu visas supainiotas 
gijas, atskirsiu grūdus nuo pelų, išrausiu tas kibias mil- 
žiniškas dirses, kurios laiko jį apraizgiusios. 


GYDYTOJAS. Nebus lengva. 


MARGERITA. Ir iš kur atsirado šitiek piktžolių, šitiek pa- 
siutžolių? 


GYDYTOJAS. Po truputį. Prisiveisė ilgainiui. 
MARGERITA. Tu daraisi protingas, Didenybe. Tau ramiau? 


MARI (atsistodama, Karaliui). Kadangi jos čia nėra, tu esi 
čia. Kai ji bus čia, tavęs nebebus, tu nesusitiksi su ja, tu 
jos nematysi. 


MARGERITA. Gyvenimo apgaulės, septyni sofizmai! Ži- 
nome juos. Ji visada buvo čia, šalia, nuo pat pirmos 

dienos, nuo pat užuomazgos. Ji yra daigas, kuris auga, 
žiedas, kuris skleidžiasi, vienintelis vaisius. 


MARI (Margeritai). Tai irgi pirmutinė tiesa, mes tai irgi 
žinom. 

MARGERITA. Tai pirmutinė tiesa. Ir paskutinė: Argi ne 
taip, Daktare? 


GYDYTOJAS. Teisinga ir viena, ir kita. Nelygu kaip žiūrė- 
si. 


MARI (Karaliui). Tu tikėjai manimi kadaise. 
KARALIUS. Aš mirštu. 


GYDYTOJAS. Dabar jis žiūri iš kitos pusės. Persikėlė į kitą 
vietą. 


MARI. Jei žiūrima iš dviejų pusių, pasižiūrėk ir iš mano- 
sios. 

KARALIUS. Aš mirštu. Aš negaliu. Aš mirštu. 

"MARI. Prarandu savo galią jam. 


MARGERITA (Mari). Tavo žavesys ir tavo grožybės nebe- 
turi galios. 


SARGYBINIS (skelbia). Karalienės Mari žavesys Karaliui 
beveik nebeturi galios. 


MARI (Karaliui). Tu mylėjai mane, tu vis dar myli mane, 
aš myliu tave kaip ir anksčiau. 


MARGERITA. Ji vien apie save tegalvoja. 
ŽIULJETA. Natūralu. 


MARI. Aš myliu tave kaip ir anksčiau, aš vis dar myliu 
tave. 


KARALIUS. Nebežinau, tai man nepadeda. 
GYDYTOJAS. Meilė yra beprotė. 


MARI (Karaliui). Meilė yra beprotė. Jeigu tavo meilė 
beprotė, jeigu tu myli beprotiškai, jeigu tavo meilė ab- 

soliuti, mirtis nutolsta. Jei myli „mane, jei myli viską, 
baimė išsisklaido. Meilė užplūsta tave, tu atsiduodi jai, ir 
baimė palieka tave. Visata yra vientisa, viskas prisikelia, 
tuštuma užsipildo. 


KARALIUS. Aš pilnas, deja, tik - skylių. Mane grežia. 
Skylės didėja, nematyt dugno. Svaigsta galva, kai pasi- 
lenkiu ties savo paties skylėm, viskas baigta. 


MARI. Niekas nebaigta, kiti mylės vietoj tavęs, kiti matys 
dangų vietoj tavęs. 


KARALIUS. Aš mirštu pats. 


MARI. Įeik į kitus, būk tie kiti. Amžinai bus... visa tai, 
visa tai. 


KARALIUS. Kas visa tai? 

MARI. Visa tai, kas yra. Tai nežūva. 

KARALIUS. Dar yra... dar yra... dar yra tiek nedaug. 
MARI. Jaunosios kartos išplečia pasaulį. 

KARALIUS. Aš mirštu. 

MARI. Žvaigždynai užkariauti. 

KARALIUS. Aš mirštu. 

MARI. Drąsuoliai laužia duris į dangų. 

KARALIUS. Tegul sutaiso. 

GYDYTOJAS. Be to, jie gamina gyvybės eliksyrą. 


KARALIUS (Gydytojui). Nemokša! Kodėl tu pats jo anks- 
čiau neišradai? 


MARI. Atsiranda naujų šviesulių. 

KARALIUS. Aš mirštu. 

MARI. Tai visiškai naujos žvaigždės. Neištirtos žvaigždės. 
KARALIUS. Užges. Beje, man vis tiek. 


SARGYBINIS (skelbia). Jo Didenybės Karaliaus Beranžė 
nebedomina nei seni, nei nauji žvaigždynai! 


170 „ EUGENE IONESCO 


MARI. Kuriasi naujas mokslas. 
KARALIUS. Aš mirštu. 


MARI. Kita išmintis, dar didesnis kvailumas, dar didesnis 
nemokšiškumas, visai kitoks, visiškai toks pat užima senųjų 
vietą. Tegul tave tai guodžia, tegul tave tai džiugina. 


KARALIUS. Aš bijau, aš mirštu. 
MARI. Tu visa tai paruošei. 
KARALIUS. Netyčia. 


MARI. Tu buvai etapas, dalis, šauklys. Tu - statybinė 
medžiaga. Tu - skaitmuo. Tave įtrauks į sąskaitą. 


KARALIUS. Aš nebūsiu sąskaitininkas. Aš mirštu. 


MARI. Visa, kas buvo, bus, visa, kas bus, yra, kas bus, yra 
buve. Tu visiems laikams įrašytas į visuotines sąskaitų 
knygas. 


KARALIUS. Kas ten knaisiosis po archyvus! Aš mirštu, 
tegul miršta ir visa kita, ne, tegul lieka, ne, tegul miršta, 
jei mano mirtis negali užpildyti pasaulių! Tegul viskas 
miršta. Ne, tegul viskas lieka. 


SARGYBINIS. Jo Didenybė Karalius nori, kad visas likutis 
liktų. 


KARALIUS. Ne, kad viskas mirtų. 
SARGYBINIS. Jo Didenybė Karalius nori, kad viskas mirtų 


KARALIUS. Kad viskas mirtų kartu su manim, ne, kad 
viskas liktų po manęs. Ne, kad viskas mirtų. Ne, kad 
„viskas liktų. Ne, kad viskas mirtų, kad viskas liktų, kad 
viskas mirtų. 


MARGERITA. Jis nežino, ko nori. 
ŽIULJETA. Panašu, jis nebežino, ko nori. 


GYDYTOJAS. Jis nebežino, ko nori. Protas gūra, tai sena- 
tviškas marazmas, silpnaprotystė. 


SARGYBINIS (skelbia). Jo Didenybė silpnaprotis. 

MARGERITA (Sargybiniui, nutraukdama). Nutilk, kvaily. 
Nebeteik spaudai sveikatos suvestinių. Jos prajuokins tuos, 
kurie dar gali juoktis ir girdėti. Jos pradžiugins kitus, 
kurie sugaus tavo žodžius telegrafu. 


SARGYBINIS (skelbia). Jos Didenybės karalienės Margeri- 
tos įsakymu sveikatos suvestinės nebebus skelbiamos... 


MARI (Karaliui). Karaliau, mano mielas Karaliau... 


KARALIUS. Kai sapnuodavau košmarus ir verkdavau per 
miegus, tu mane pažadindavai, bučiuodavai, ramindavai. 


MARGERITA. Dabar ji šito nebegali. 


KARALIUS (Mari). Kai kankindavo nemiga ir eidavau iš 
kambario, tu irgi atsibusdavai. Vilkėdama rausvais gėlė- 
tais naktiniais marškiniais, ateidavai į sosto salę ir, pa- 
ėmusi už rankos, vesdavai miegoti. 


ŽIULJETA. Panašiai būdavo ir mano vyrui. 
KARALIUS. Kartu su manim sirgdavai sloga, gripu. 
MARGERITA. Nebesirgsi sloga. 


KARALIUS. Rytą kartu atmerkdavom akis, užmerksiu jas 
vienui vienas arba kiekvienas mūsų atskirai. Tuo pačiu 
metu galvojom apie tuos pačius dalykus. Tu užbaigdavai 
sakinį, kuri tik pradėdavau mintyse. Šaukdavau tave, kad 
nutrintum nugarą, kai maudydavausi vonioj. Tu parink- 
davai man kaklaraiščius. Dėl to bardavomės. Niekas šito 
nežinojo, niekas šito nežinos. 


MARGERITA. Koks miesčionis. Iš tiesų nėra jokio reikalo, 
kad kas žinotų. 


KARALIUS (Mari). Tau nepatikdavo, kad aš susivėlęs. 
Šukuodavai mane. 


ŽIULJETA. Graudi istorija. 
MARGERITA (Karaliui). Daugiau nebebūsi susivėlęs. 
ŽIULJETA. Vis tiek labai liūdna. 


KARALIUS. Matuodavaisi mano karūną, šveisdavai perlus, 
kad blizgėtų. 

MARI (Karaliui). Ar myli mane? Myli mane? Aš myliu 
tave. Ar dar myli mane? Jis dar myli mane. Ar myli mane 
šią akimirka? Aš esu čia... štai čia... esu... žiūrėk, žiū- 
rėk... gerai matyk mane... matyk mane nors kiek. 


KARALIUS. Aš vis tiek myliu save, nors ir kažin kas, myliu 
save, aš dar jaučiu save. Matau save. Žiūriu į save. 


MARGERITA (Mari). Gana! (Karaliui) Nebesižvalgyk at- 
gal. Šitaip patariama. Arba paskubėk. Netrukus tau bus 
įsakyta. (Mari) Sakiau, tiktai kenki jam. 


GYDYTOJAS (žiūrėdamas į laikrodį ant rankos). Jis vėluo- 
ja... Jis traukiasi atgal. 


MARGERITA. Nieko tokio. Nesijaudinkite, ponas Daktare, 
ponas Budeli. Atgal, pirmyn, aplink... Visa tai numatyta, 
įeina į programą. 


GYDYTOJAS. Smagus širdies priepuolis, ir nebūtume turė- 
ję šitiek vargo. 


MARGERITA. Širdies priepuoliai - bankininkų dalia. 
GYDYTOJAS. ...Arba abipusis plaučių uždegimas! 
MARGERITA. Tai skurdžių, ne karalių mirtis. 
KARALIUS. Galėčiau nuspręsti nemirti. 

ŽIULJETA. Matote, jis nepasveiko. 


KARALIUS. Galėčiau nuspręsti nenorėti, galėčiau nuspręs- 
ti nenorėti, galėčiau nuspręsti neapsispręsti! 


MARGERITA. Mes tau padėsime apsispręsti. 


"SARGYBINIS (skelbia). Karalius su Daktaru gali priverst 
Karalių apsispręsti. 


GYDYTOJAS. Tai mūsų pareiga. 


KARALIUS. Kas, be paties Karaliaus, duos jums leidimą 
kėsintis į Karaliaus asmenį? 


MARGERITA. Leidimą duoda jėga, besiklostančių įvykių 
jėga, Aukščiausias įstatymas, įsakymai. 

GYDYTOJAS (Margeritai). Dabar mes ir vadovybė, ir įsa- 
kymai. 


SARGYBINIS (tuo metu, kai Žiuljeta ima vežioti Karalių 
krėslu aplink sceną). Jo Didenybė, mano Vadas, išrado 
paraką. Pavogė ugnį iš dievų ir padegė paraką. Pasaulis 
vos nesusprogo. Savo paties rankomis jį sulaikė, perrišo 
virvute. Aš jam padėjau, nebuvo lengva. Su juo nelengva. 
Jis pirmas pasaulyje pastatė liejyklas. Išrado plieno ga- 
mybą. Jis dirbo po aštuoniolika valandų per parą. O mus 
dar daugiau vertė dirbti. Jis buvo Vyriausiasis inžinie- 
rius. Ponas Inžinierius sukūrė pirma balioną, paskui di- 
rižablį. Pagaliau pats pastatė pirmą aeroplaną. Ne viskas 
ėjo kaip iš pypkės. Pirmieji lakūnai bandytojai - Ikaras, o 
dar kiek kitų - nukrito jūron, kol pagaliau jis pats ryžosi 
tapti lakūnu. Aš buvau jo mechanikas. Daug seniau, kai 
dar buvo mažiukas dofinas, išrado karučius - kartu žais- 
davom, paskui - bėgius, geležinkelį. Jis suprojektavo Ei- 
felio bokštą, o kiek dar pjautuvų, plūgų, kuliamųjų, trak- 
torių. (Karaliui) Prisimenat, pone Mechanike, argi ne 
taip? 


KARALIUS. Įdomu, traktorius buvau pamiršęs. 


SARGYBINIS. Jis užgesino vienus ugnikalnius, o kitus 
pažadino. Pastatė Romą, Niujorką, Maskvą, Ženevą. Įkūrė 
Paryžių. Jis kėlė revoliucijas, kontrrevoliucijas, sukūrė 
religiją, jos reformą, kontrreformą. 


SARGYBINIS. Jis parašė “Iliadą" ir “Odisėją". 
KARALIUS. Kas yra automobilis? 
ŽIULJETA (tebevažinėdama jį su krėslu). Kur pats važiuoja. 


SARGYBINIS. Tuo pat metu ponas Istorikas parengė pui- 
kiausius Homero ir Homero epochos komentarus. 


GYDYTOJAS. Taigi jis - kvalifikuočiausias iš visų. 
KARALIUS. Aš visa tai padariau! Tikrai? 


SARGYBINIS. Jis rašė tragedijas ir komedijas, prisidengęs 
Šekspyro slapyvardžiu. 

ŽIULJETA. Tai jis Šekspyras? 


GYDYTOJAS (Sargybiniui). Jūs privalėjote pasakyti tada, 
kai tyrinėtojai ėmė sukti galvas, norėdami nustatyti au- 
toriaus asmenybę. 


SARGYBINIS. Tai paslaptis. Jis neleido. Jis išrado telefo- 
ną, telegrafą, ir pats juos įvedė. Viską darė savo rankom. 


ŽIULJETA. Jis nieko nemokėjo daryti savo rankom. Kad 
tik kiek, ir kviečiasi šaltkalvį. 


SARGYBINIS. Vade, jūs buvote toks miklus! 
MARGERITA. Jis nebemoka nei apsiaut, nei nusiaut. 


SARGYBINIS. Neseniai išrado būdą skaldyti atomo bran- 
duolį. 


ŽIULJETA. Jis nebemoka nei uždegt, nei užgesinti lem- 
pos. 


SARGYBINIS. Didenybe, Vade, Mokytojau, ponas Direkto- 
riau... 


MARGERITA (Sargybiniui). Mes žinom visus jo praeities 
nuopelnus. Nebevardink jų. 


Sargybinis grįžta į savo vietą 


KARALIUS (vežiojamas krėsle). Kas yra arklys?.. Štai lan- 
gai, štai sienos, štai grindys. 


ŽIULJETA. Jis pažino sienas. 


KARALIUS. Daug nuveikiau, daug padariau. Ką, sako, nu- 
veikiau? Pats nebežinau ką nuveikęs. Pamirštu. (Tebeva- 
žinėjamas) Štai sostas. 


MARI. Aš čia. Aš egzistuoju. 
ŽIULJETA. Jis net nebeprisimena arklio. 
KARALIUS. Aš prisimenu rudą kačiuką. 
MARI. Jis prisimena kačiuką. 


KARALIUS. Turėjau tokį rudą kačiuką. Jį vadino žydišku 

katinu. Radau jį laukuose, atimtą iš motinos, jis buvo 
tikras laukinukas. Dviejų savaičių, gal daugiau. Jau mo- 
kėjo draskytis ir kandžiotis. Buvo plėšrus. Aš jį pamaiti- 
nau, paglosčiau, pasiėmiau su savim. Išaugo švelniausias 
katinas. Kartą buvo pasislėpęs vienos viešnios, ponios, 
palto rankovėje. Tai buvo visų mandagiausias katinas, 
mandagus iš prigimties, tikras princas. Grįžęs vidurnaktį 
stiklinėm akim ateidavo pasisveikinti. Paskui nusvirdu- 
liuodavo į savo guolį. Rytą mus pažadindavo ropšdamasis 
į lovą. Kartą rado uždarytas duris. Pamėgino atidaryti, 
stūmė su paskuigaliu, supyko, pakėlė baisų triukšmą; 
ožiavosi visą savaite. Jis labai bijojo dulkių siurblio, tai 
buvo baikštus katinas, neužsigrūdinęs, katinas poetas. 
Nupirkau jam prisukamą pelę. Sunerimęs ėmė ją uostyti. 
Kai pelę prisuko ir ji ėmė judėti, jis supurkštė, palindo po 
spinta. Kai užaugo, aplink namą ėmė valkiotis katės, 
meilindamosi jam, kviesdamos pas save. Jį apimdavo siaubas, 
jis nustėrdavo. Norėjom, kad susipažintų su pasauliu. 
Palikome po .langu ant šaligatvio. Jis buvo prislėgtas. 
Aplinkui vaikštinėjo balandžiai, jis bijojo balandžių. Iš 
nevilties šaukėsi manęs, dejavo prisispaudęs prie sienos. 
Gyvūnai, kiti katinai jam buvo keisti padarai, kurių ven- 
gė, arba priešai, kurių bijojo. Gerai jautėsi tik su mumis. 
Mes buvom jo šeima. Jis nebijojo Žmonių. Užšokdavo 
jiems ant pečių, laižydavo plaukus. Jis manė, kad mes 
katinai, o katinai yra kas kita. Tačiau vieną gražią dieną, 
matyt, nutarė išeiti. Jį sudraskė didelis kaimynų šuo.At- 
rodė kaip žaislinis katinas lėlė, pulsuojanti lėlė ištekėju- 
sia akim, nuplėšta letena, kaip lėlė, vaikų sadistų su- 
draskyta. 


MARI (Margeritai). Nereikėjo palikti atvirų durų, buvau 
įspėjusi. 

MARGERITA. Nekenčiau to sentimentalaus ir bailaus pa- 
daro. 


KARALIUS. Kaip aš jo gailėjausi! Jis buvo geras, gražus, 
protingas, kupinas gerų savybių. Jis mane mylėjo, mane 
mylėjo. Vargšas katinas, mano vienišas katinas. 

Ši tirada apie katiną turi būti išsakyta įdedant 
kuo mažiausiai jausmo; karalius kalba lyg apsvai- 


ges, lyg pro miglą, nugrimzdęs į save, gal tik išskyrus 
paskutinę repliką, kuri atskleidžia jo neviltį 


GYDYTOJAS. Sakiau, kad vėluoja. 


MARGERITA. Aš seku. Jo vėlavimas neperžengia regla- 
mento ribų. Sakau, kad tai buvo numatyta. 


KARALIUS. Aš jį sapnuodavau... Kai gulėdavo židinyje ant 
žarijų, Mari stebėdavosi, kad nesudega; sakydavau jai: 
“Katės nedega, jos nedegančios". Kniaukdamas išlindo iš 
židinio, nuo jo kilo karšti dūmai, tai buvo nebe jis, įvyko 
metamorfozė! Tai buvo kitas katinas, bjaurus, storas. 
Didžiulė katė. Jis panėšėjo į Margeritą. 


Žiuljeta valandėlę stabteli, palikdama Karalių sce- 
nos priešakyje, vidury, veidu į publiką 


ŽIULJETA. Kokia nelaimė, kaip gaila, jis buvo toks geras 
karalius. 


Karalius vėl vežiojamas 


GYDYTOJAS. Su juo nebuvo lengva. Gana piktas. Kerštin- 
gas. Žiaurus. 


MARGERITA. Garbėtroška. 

ŽIULJETA. Buvo dar piktesnis už jį. 

MARI. Jis buvo švelnus, jis buvo meilus. 

SARGYBINIS. Mes jį labai mylėjom. 

GYDYTOJAS (Sargybiniui ir Žiuljetai). O abudu skųsdavotės. 
ŽIULJETA. Kas buvo - pražuvo. 

GYDYTOJAS. Keletą kartų judu turėjau užstoti. 
MARGERITA. Jis klausė tik karalienės Mari. 

GYDYTOJAS. Jis buvo griežtas, rūstus, kad ir neteisus. 


ŽIULJETA. Jį taip mažai matydavom. Bet vis dėlto maty- 
davom, dažnai matydavom. 

SARGYBINIS. Jis buvo galingas. Kirsdindavo galvas, tai 
tiesa. 


ŽIULJETA. Ne tiek daug ir nukirsdino. 
SARGYBINIS. Visuomenės labui. 
GYDYTOJAS. Rezultatas: mes apsupti priešų. 


MARGERITA. Matote, kaip nusiritom. Nebėra valstybės 
sienų, nuo kaimyninių šalių mus skiria gilėjanti duobė. 


ŽIULJETA. Tuo geriau. Jie nebegali mūsų užpulti. 
MARGERITA. Praraja didėja. Po ja duobė, virš jos duobė. 
SARGYBINIS. Mes laikomės paviršiuj. 

MARGERITA. Neilgai teišsilaikysime. 

MARI. Verčiau žūtume kartu su juo. 


MARGERITA. Mes esame tik paviršius, mes būsime tik 
praraja. 


GYDYTOJAS. Šitaip atsitiko dėl jo kaltės. Jis nieko neno- 
rėjo palikti po savęs. Jis negalvojo apie tuos, kurie užims 
jo vietą. Po jo kad ir tvanas. Blogiau nei tvanas, po jo - 
nieko. Nedėkingasis, egoistas. 


ŽIULJETA. De mortui nihil nisi bene.* Jis buvo didelės 
karalystės valdovas. 


MARI. Jis buvo jos centras. Jis buvo jos širdis. 
ŽIULJETA. Jis buvo jos rezidencija. 


SARGYBINIS. Karalystė buvo nusidriekusi labai plačiai, 
labai plačiai. Nebematei jos ribų. 


ŽIULJETA. Beribė erdvėje. 


MARGERITA. Bet ribota laike. Ir beribė, ir efemeriška 
drauge. 


* Apie mirusį gerai arba nieko (Ilot.). 


12. Karalius miršta 


178 "'EUGENE IONESCO 


ŽIULJETA. Jis buvo jos valdovas, pirmas pavaldinys, jis 
buvo jos tėvas, jis buvo jos sūnus. Jis buvo karūnuotas 
vos tik jam gimus. 


MARI. Jiedu kartu užaugo, karalystė ir jis. 
MARGERITA. Jie kartu žengia nebūtin. 
ŽIIULJETA. Jis buvo karalius, visų pasaulių šeimininkas. 


GYDYTOJAS. Anoks ten šeimininkas. Jis nepažinojo savo 
karalystės. 


MARI. Ji buvo per daug išsiplėtusi. 


ŽIULJETA. Žemė žūsta kartu su juo. Žvaigždės gęsta. 
Vanduo dingsta. Dingsta ugnis, pasaulis, ištisi pasauliai. 
Kokioj baldų saugykloj, kokiam rūsy, kokiam sendaikčių 
sandėly, kokioj palėpėj galėtum visa tai sukrauti ir išsau- 
goti? Tam reikia vietos. 


GYDYTOJAS. Mirdami karaliai kabinasi į sienas, į me- 
džius, į fontanus, į mėnulį; jie kabinasi į... 


MARGERITA. O šitie atsikabina. 


GYDYTOJAS. Šitie tirpsta, garuoja, nebelieka jų nei lašo, 
nei dulkelės, nei šešėlio. 


ŽIULJETA. Jis nešasi visa tai sų savimi į bedugnę. 


MARI. Jis buvo gerai sutvarkęs savo pasaulį. Jis nebuvo 
jo tikrasis šeimininkas. Būtų tapęs juo. Per anksti miršta. 
Jis suskirstė metus į keturis laikus. Šiaip ar taip, jis gerai 
tvarkėsi. Jis išgalvojo medžius, kvapus, spalvas. 


:SARGYBINIS. Pagal Karalių ir pasaulis. 


MARI. Jis išrado okeanus ir kalnus: Monblanas maždaug 
penkių tūkstančių metrų aukščio. 


SARGYBINIS. Himalajai per aštuonis tūkstančius. 
MARI. Nuo medžių krisdavo lapai ir vėl ataugdavo. 
ŽIULJETA. Sumaniai padaryta. 


MARI. Vos gimęs, pačią pirmą dieną, sukūrė saulę. 

ŽIULJETA. Negana to, įsakė įskelt ugnį. 


MARGERITA. Buvo bekraštės valdos, buvo žvaigždės, bu- 
vo miestai, buvo žmonės, buvo veidai, buvo pastatai, 
buvo kambariai, buvo lovos, buvo šviesa, buvo naktis, 
buvo karai, buvo taika. 


SARGYBINIS. Buvo sostas. 

MARI. Buvo jo ranka. 

MARGERITA. Buvo žvilgsnis, buvo kvėpavimas... 
ŽIULJETA. Jis tebekvėpuoja, nes aš esu čia. 
MARGERITA (Gydytojui). Ar jis dar kvėpuoja? 


ŽIULJETA. Taip, Didenybe. Jis tebekvėpuoja, nes mes 
esame čia. 


GYDYTOJAS (apžiūrinėdamas ligonį). Taigi taigi, akivaiz- 
du. Jis tebekvėpuoja. Inkstai nebeveikia, bet kraujas cir- 
kuliuoja. Cirkuliuoja, ir tiek. Jo stipri širdis. 


MARGERITA. Turės liautis. Kam reikalinga širdis, kuri 
plaka veltui? 


GYDYTOJAS. Tikrai. Plaka kaip pamišusi. Girdite? (Girdėti 
padūkęs Karaliaus širdies plakimas) Silpnai, tankiai, lė- 
čiau, vėl daužosi kaip patrakus. 


Nuo Karaliaus širdies dūžių dreba visas namas. 
Plyšys sienoje plečiasi, pasirodo naujų plyšių. Da- 
lis lubų gali nugriūti arba dingti 


ŽIULJETA. O Dieve! Viskas sugrius! 
MARGERITA. Pamišusi širdis, pamišėlio širdis! 


GYDYTOJAS. Panikos apimta širdis. Jis atiduoda ją vi- 
siems. 


MARGERITA (Žiuljetai). Netrukus nurims. 


GYDYTOJAS. Mums žinomos visos fazės. Šitaip buvo ir 
bus iki pat pasaulio pabaigos. 


MARGERITA (Mari). Tai tik patvirtina, kad jo pasaulis 


nėra vienintelis. 
12* 

ŽIULJETA. Jis taip nemanė. 


MARI. Pamiršta mane. Dabar jis pamiršta mane. Jaučiu, 
palieka mane. Jei jis mane pamirš, aš būsiu niekas. Kam 
aš begyvensiu, jei man nėra vietos jo pamišusioj širdy. 
Laikykis, laikykis. Sugniaužk iš visų jėgų rankas. Nepalik 
manęs. 


ŽIULJETA. Jis nebeturi jėgų. 


MARI. Kabinkis, nepalik manes. Aš - tavo gyvenimas. Aš 
- tavo gyvenimas, tu - mano gyvenimas. Ar supranti? 
Jeigu pamirši mane, jei paliksi mane, aš nebegalėsiu 
gyventi, aš būsiu niekas. 


GYDYTOJAS. Jis bus puslapis dešimties tūkstančių pusla- 
pių knygoje; ją padės į biblioteką kartu su milijonu kitų 
knygų į vieną iš milijono bibliotekų. 


ŽIULJETA. Ne taip lengvai rasi tą puslapį. 


GYDYTOJAS. Nieko tokio. Atrasi jį pagal alfabetinį arba 
dalykinį katalogą... jei popierius nepavirs dulkėmis... ta- 
čiau, be jokios abejonės, sudegs anksčiau. Bibliotekose 
nuolat kyla gaisrai. 


ŽIULJETA. Jis gniaužia kumščius, jis vėl kabinasi. Prieši- 
nasi. Grįžta pasauliui. 


MARI. Grįžta man. 

ŽIULJETA (Mari). Jį prikelia jūsų balsas, jis atmerkė akis, 
žiūri į jus. 

GYDYTOJAS. Taip, jo širdis dar kybo. 


MARGERITA. Bet kur? Nieko sau merdėja! Spygliuotoj 
gyvatvorėj. Ji spygliuotoj gyvatvorėj. Kaip ją iš ten iš- 
traukti? (Karaliui) Esi įklimpęs purve, įstrigęs tarp spyg- 
lių. 

ŽIULJETA. Kai išsikapanos, liks batai. 

MARI. Stipriai laikyk mane, aš tave laikau. Žiūrėk į mane, 
aš žiūriu į tave. 


Karalius žiūri į ją 

MARGERITA. Ji glumina tave. Nebegalvok apie ją, tau 
palengvės. 


GYDYTOJAS. Atsisakykite, Didenybe. Išsižadėkite, Dide- 
nybe. 


ŽIULJETA. Išsižadėkite, jei taip reikia 
Žiuljeta vėl jį veža ir sustoja ties Mari 


KARALIUS. Aš girdžiu, aš matau. Kas tu esi? Ar esi mano 
motina, ar esi mano sesuo, ar esi Mano žmona, ar esi 
mano duktė, ar esi mano dukterėčia, ar esi pusseserė?.. 
Aš pažįstu tave. (Pasuka jį į Margeritą) Negailestingoji! 
Ko tu likai prie manęs? Ko pasilenkei prie manęs? Eik 
šalin, eik šalin! 


MARI. Nežiūrėk į ją. Atsuk savo žvilgsnį į mane, įdėmiai 
žiūrėk. Turėk vilties. Aš esu čia. Prisimink. Aš - Mari. 


KARALIUS (Mari). Mari!? 


MARI. Jei nebeprisimeni, žiūrėk į mane, išmok iš naujo, 
kad aš - Mari, išmok mano akis, išmok mano veidą, išmok 
mano plaukus, išmok mano rankas. 


MARGERITA. Jūs jį varginate, jis nebegali mokytis. 


MARI (Karaliui) Jei nepajėgsiu tavęs sulaikyti, vis tiek 
atsigręžk į mane. Aš čia. Saugok mano atvaizdą, pasiimk 
su savim. 


MARGERITA. Jis neturi tiek jėgų, negalės jo vilkti su 
savim, šešėliui per sunku, nereikia, kad jo šešėlį draskytų 
kiti šešėliai. Svoris jį lenktų prie žemės. Jo šešėlis plūs 
kraujais, jis nebegalės slinkt į priekį. Jis turi būti leng- 
vas. (Karaliui) Nusikratyk ja, numesk krovinį. 


GYDYTOJAS. Laikas pradėti išmetinėt svorį. Nusikratyki- 
te, Didenybe. 


Karalius atsistoja, bet jo eisena kitokia, trūkčiojantys 
judesiai, jau kiek panašus į lunatiką. Kuo toliau, 
tuo labiau krenta į akis toji lunatiška eisena 


KARALIUS. Mari? 

MARGERITA (Mari). Matai, jis nebesupranta tavo vardo. 
ŽIULJETA (Mari). Jis nebesupranta jūsų vardo. 


SARGYBINIS (skelbia kaip visada). Karalius nebesupranta 
Mari vardo! 


KARALIUS. Mari! (Tardamas tą vardą, gali ištiesti rankas, 
paskui bejėgiškai nuleisti) 


MARI. Jis taria mano vardą. 
GYDYTOJAS. Taria jo nesuprasdamas. 
ŽIULJETA. Kaip papūga. Tai tik negyvi skiemenys. 


KARALIUS (Margeritai, atsisukęs į ją). Aš tavęs nepažįstu, 
aš nemyliu tavęs. 


ŽIULJETA. Jis žino, ką reiškia nepažinti. 


MARGERITA (Mari). Jis išeis nešinas mano atvaizdu. Jam 
nebus sunku. Kai reikės, paliks jį. Yra prietaisas, su kurio 
pagalba atvaizdas atsiskirs. Valdoma per atstumą, spau- 
džiant mygtuką. (Karaliui) Matyk geriau. 


„Karalius atsisuka į publiką. 
MARI. Jis jūsų nemato. 
MARGERITA. Jis tavęs nebemato. 
Mari staiga dingsta - tai sceninis triukas 
KARALIUS. Dar yra... yra... 
MARGERITA. Nebematyk, kas yra. 
ŽIULJETA. Nebemato. 


GYDYTOJAS (apžiūrinėdamas ligonį). Jis tikrai nebemato. 
(Vedžioja pirštu prieš Karaliaus akis; gali pavedžioti uždeg- 
ta žvake ar žiebtuvėliu, ar degtuku prieš Beranžė akis. Jo 
žvilgsnis nebereaguoja) 

ŽIULJETA. Jis nebemato. Gydytojas pareiškė oficialiai. 


SARGYBINIS. Jo Didenybė oficialiai aklas. 


Karalius miršta 183 


MARGERITA. Jis pasižiūrės į save. Geriau matys. 


KARALIUS. Aš matau daiktus, matau veidus ir miestus, ir 
miškus, aš matau erdve, matau laiką. 


MARGERITA. Matyk dar toliau. 
KARALIUS. Negaliu toliau. 
ŽIULJETA. Jį supa horizontas ir uždaro. 


MARGERITA. Permesk žvilgsnį anapus to, ką matai. Už 
kelio, kiaurai kalną, už miško, kurio taip ir neišretinai. 


KARALIUS. Negaliu eiti toliau, priešais mane okeanas, 
nemoku plaukti. 


GYBbYTOJAS. Netreniruotas! 
MARGERITA. Tai tik fasadas. Gilinkis į daiktų esmę. 


KARALIUS. Mano viduriuose yra veidrodis, viskas atsi- 
spindi, matau vis geriau ir geriau, matau pasaulį, matau 
nueinantį gyvenimą. 


MARGERITA. Ženk anapus atspindžių. 


KARALIUS. Matau save. Už visų daiktų esu aš. Kur tik 
pažiūrėsi, visur daugiau nei aš. Aš esu žemė, aš esu 
dangus, aš esu vėjas, aš esu ugnis. Ar aš esu visuose 
veidrodžiuose, ar aš esu visko veidrodis? 


ŽIULJETA. Jis per daug myli save. 

GYDYTOJAS. Gerai žinoma psichinė liga: narcisizmas. 
MARGERITA. Eikš, priartėk. 

KARALIUS. Nėra kelio. 


ŽIULJETA. Jis girdi. Kalbėdamas pasuka galvą, pastato 
ausį, tiesia viena ranką, tiesia kitą. 


SARGYBINIS. Ką jis nori sučiupti. 
ŽIULJETA. Jis ieško atramos. 


Kurį laiką Karalius aklai, netvirtu žingsniu juda į 
priekį 

KARALIUS. Kur sienos? Kur rankos? Kur durys? Kur lan- 
gai? 


ŽIULJETA. Sienos čia, Didenybe, mes visi čia. Štai ranka. 


Žiuljeta veda Karalių dešinėn, kad galėtų paliesti 
sieną 


KARALIUS. Siena čia. Skeptrą! 
Žiuljeta paduoda 
ŽIULJETA. Štai jis. 
KARALIUS. Sargybini, kur tu, atsiliepk. 


SARGYBINIS. Visada jūsų paslaugoms, Didenybe. Visada 
jūsų paslaugoms. (Karalius žengia keletą žingsnių į Sargy- 
binį. Liečia jį) Taigi aš čia; taigi aš čia. 
ŽIULJETA. Toje jūsų menės pusėje, Didenybe. 
SARGYBINIS. Prisiekiu, Didenybe, mes jūsų nepaliksim. 
Sargybinis staiga dingsta 
ŽIULJETA. Mes čia, šalia jūsų, mes liksim čia. 
Žiuljeta staiga dingsta 
KARALIUS. Sargybini! Žiuljeta! Atsiliepkit! Aš jūsų nebe- 
girdžiu. Daktare, ar aš apkurtau? 
GYDYTOJAS. Ne, Didenybe, dar ne. 
KARALIUS. Daktare! 


GYDYTOJAS. Atleiskite, Didenybe, aš turiu išeiti. Spiria 
reikalai. Labai gaila, prašau atleisti. 


Gydytojas išeina lankstydamasis kaip marionetė 
per kairiąsias duris scenos gilumoje. Išeina atbu- 
las, visa laiką žemai lankstydamasis ir atsipraši- 
nėdamas 


KARALIUS. Jo balsas tolsta, žingsnių garsas silpsta, jo čia 
nebėra! 

MARGERITA. Jis gydytojas, jį spiria profesiniai reikalai. 


KARALIUS (tiesia rankas, prieš išeidama Žiuljeta bus pasta- 
čiusi krėslą, kad netrukdytų vaidinimui). Kur visi kiti? 
(Ateina prie pirmojo plano kairiųjų durų, paskui eina prie 
dešiniųjų pirmo plano durų) Jie išėjo, jie mane užrakino. 


MARGERITA. Visi tie žmonės slėgė tave. Jie tau trukdė 
vaikščioti. Jie laikėsi įsikibę į tave, maišėsi tau po kojom. 
Prisipažink, jie varžė tave. Dabar lengviau eiti. (Karalius 
vaikščioja laisviau) Tau liko penkiolika minučių. 


KARALIUS. Man reikalingi jų patarnavimai. 


MARGERITA. Aš juos vaduoju. Esu karalienė visų patarna- 
vimams. 


KARALIUS. Neišleidau atostogų. Sugrąžink juos, pašauk. 
MARGERITA. Jie pasišalino. Tu pats šito norėjai. 
KARALIUS. Nenorėjau. 


MARGERITA. Jei nebūtum norėjęs, jie nebūtų galėję išeiti. 
Tu negali pakeisti savo valios. Tu leidai jiems dingti. 


KARALIUS. Tegul grįžta. 


MARGERITA. Tu nebežinai jų vardų. Kaip jie vadinosi? 
(Karalius tyli) Kiek jų buvo? 


KARALIUS. Ko - jų?.. Nemėgstu, kai mane užrakina. Ati- 
daryk duris. 


MARGERITA. Truputį kantrybės. Po valandėlės durys pla- 
čiai atsivers. 


KARALIUS (kiek patylėjęs). Durys... Kokios durys? 


MARGERITA. Ar buvo durys, ar buvo pasaulis, ar tu gyve- 
nai? 


KARALIUS. Aš esu. 
MARGERITA. Nebekrutėk. Pavargsi. 


Karalius elgiasi kaip liepiamas 

KARALIUS. Aš esu... Iš gelmių kyla garsai, aidai, paskui 
tolsta, tyla. Aš kurčias. 


MARGERITA. Bet tu girdėsi mane, geriau girdėsi mane. 
(Karalius stovi nejudėdamas ir tyli) Būna, kad sapnuoju. 
Įsijauti į sapną, patiki juo, pamėgsti. Rytą, kai atmerki 
akis, abu pasauliai dar kurį laiką būna susilieję. Nakties 
veidai šviesoje išblanksta. Norėtum juos prisiminti, norė- 
tum sulaikyti. Jie slysta iš rankų, negailestinga dienos 
realybė juos išstumia. Ką aš sapnavau, klausi savęs. Kas 
ten darėsi? Ką aš bučiavau? Ką mylėjau? Ką aš sakiau ir 
ką man sakė? Suvoki, jog nejučiom ilgiesi tų dalykų, 
kurie buvo ar atrodo buve. Nebežinai, kas buvo aplink 
tave. Nebežinai. 


KARALIUS. Aš nebežinau, kas buvo aplinkui. Žinau, kad 
tai buvau aš, ir kažkas vyko. O kas vyko? 


MARGERITA. Tave tebepančioja virvės, kurių neatmez- 
giau. Arba nenukirpau. Rankos dar kabinasi į tave ir 
sulaiko. 


Margerita eina apie Karalių ir karpo tuštumoje, 
„tarsi rankose turėtų nematomas žirkles 


KARALIUS. Aš. Aš. Aš. 


MARGERITA. Šitas tu - ne tu. Tai svetimi daiktai, prieka- 
rai, šlykštūs parazitai. Amalas, apsėdęs šaką. Gebenė, 
apraizgiusi sieną, nėra siena. Tu linksti po našta, ji slegia 
tavo pečius, ir tai tave sendina, o svarsčiai ant kojų, kur 
velki, stabdo tavo žingsnį. (Margerita pasilenkia, nuima 
nuo Karaliaus kojų nematomus svarsčius, paskui atsitiesia, 
sunkiai juos keldama) Tonų tonos, tonų tonos, jie sveria 
tonų tonas. (Dedasi metanti tuos pasvarus į salę, paskui su 
palengvėjimu atsitiesia) U-u-uf! Kaip tu galėjai tokį svorį 
tampyti visą gyvenimą! (Karalius stengiasi atsitiesti) Vis 
galvodavau, kodėl tu pakumpęs - taigi tas maišas kaltas! 
(Margerita dedasi nuimanti Karaliui nuo pečių maišą ir 
bloškia jį) Ir tas ubago krepšys. (Tą patį Margerita daro 
su krepšiu) Ir tie atsarginiai batai. 


KARALIUS (neaiškiai mykia). Ne. 

MARGERITA. Ramiau! Tau nebereikės to atsarginio apavo. 
Nei to karabino, nei tos patrankos. (Daro tą patį, ką ir su 
maišu) Nei tos dėžės su įrankiais. (Tie patys judesiai; 
Karalius protestuoja) Nei to kardo. Atrodo, nenori atiduo- 
ti. Senas, visiškai surūdijęs kardas. (Atima, nors Karalius 
negrabiai priešinasi) Netrukdyk. Būk paklusnus. (Suduoda 
Karaliui per rankas) Gana spyriotis. Tau norima tik gero; 
tavo apsiaustas apkibęs spygliais ir žvynais, lianomis, 
dumbliais, šlapiais ir smalingais lapais. Jie limpa, limpa. 
Aš juos nurenku, jie palieka dėmes, sutepė apsiaustą. 
(Daro judesius, lyg rankiotų, nuplėšinėtų) Iš sapno grįžti 
į tikrovę. Na štai, apvaliau nuo to šlamšto, tų šlykštynių. 
Tavo apsiaustas dabar daug gražesnis, tu daug švaresnis. 
Tau labiau tinka. Dabar pirmyn. Duok man ranką, nagi 
duok ranką, nebijok, kad ir paslysi, sulaikysiu. Nedrįsti. 


KARALIUS (neaiškiai prisimena). Aš. 


MARGERITA. Nieko panašaus! Jis įsivaizduoja esąs viskas. 
Mano, kad jo esybė yra visa ko esybė. Reikia tai išmušt 
jam iš galvos. (Kalba toliau, tarsi drąsindama) Viskas 
išliks atmintyje be prisiminimų. Tirpdamas vandeny, druskos 
krislelis neišnyksta, jis pasūdo vandenį. O, žiūrėk, atsi- 
tiesei, nebesikūprini, tau nebelaužo strėnų, nebesuka są- 
narių. Gerokai vargino, ar ne? Tu pasveikai, dabar tu 
sveikas. Gali eit į priekį, eik, eime, duok ranką. (Kara- 
liaus pečiai vėl kiek pakumpsta) Nebesikūprink, pečių 
nebeslegia našta... Ak, tie sąlyginiai refleksai, kokie jie 
tvarūs... Sakau gi - tau ant pečių nebėra naštos. Atsitiesk. 
(Padeda jam atsitiesti) Ranką!.. (Karalius dvejoja) Koks jis 
neklusnus! Nelaikyk sugniaužto kumščio, išskėsk pirštus. 
Ką ten laikai? (Atgniaužia jo kumštį) Taigi rankoj laiko 
visą karalystę. Jos miniatiūrą - mikrofilmus... sėklas. (Ka- 
raliui) Tie grūdai neišdygs, sėklos sudūlėjo, vieni pelai. 
Mesk juos, atpalaiduok pirštus, įsakau tau atgniaužti pirštus, 
išmesk lygumas, išmesk kalnus. Va taip. Liko tik dulkės. 
(Ima jį už rankos ir tempia su savim, nors Karalius dar 
spyriojasi) Eikš. Ir vėl spyriojasi. Iš kur tiek jėgų? Ne, ne, 
nė nemėgink atsigulti ir nesisėsk, nėra ko klupčioti. Ne- 
bijok, aš vedu tave. (Veda jį už rankos per sceną) Na, 

matai, kad gali, visai nesunku, ar ne? Padariau nuožulnią 
įkalnę. Vėliau ji bus statmena, nieko tokio, būsi atgavęs 
jėgas. Nesukinėk galvos, norėdamas pamatyti tai, ko nie- 
kad nebepamatysi, susitelk, nukreipk akis į savo širdį, 
įeik, įeik, taip reikia. 

KARALIUS (užmerktom akim eina į priekį, vedamas už 
rankos). Imperija... Ar kas kada matė tokią imperiją: dvi 
saulės, du mėnuliai, ją gaubia du dangaus skliautai, teka 
dar viena saulė, dar viena. Pasirodo trečias skliautas, 
kyla, įsitvirtina danguje! Kol leidžiasi viena saulė, teka 
kitos... Aušra ir sutemos vienu metu... Tos valdos drie- 
kiasi už jūrų marių, už vandenynų, kurie įsiurbia vande- 
nynus. 


MARGERITA. Eik per juos. 

KARALIUS. Už septynių šimtų septyniasdešimt septynių 
polių. 

MARGERITA. Dar toliau, dar toliau. Risnok gi, risnok. 
KARALIUS. Žydra žydra. 


MARGERITA. Dar skiria spalvas. Spalvoti prisiminimai. Jis 
neturi klausos. Jo vaizduotė regimoji, tikras dailinin- 
kas... Baisus monochromijos šalininkas. (Karaliui) Atsiža- 
dėk ir tos imperijos. Atsižadėk ir spalvų. Jos tave dar 
trikdo, gaišina. Tu nebegali sustoti, neturi teisės. (Palei- 
džia Karaliaus ranką) Eik vienas, nebijok. Eik. (Margerita 
scenos kampe iš tolo vadovauja Karaliui) Nebėra dienos, 
nebėra nakties, nebėra dienos, nebėra nakties. Vedlys - 
ratas, kuris sukasi priešais tave. Neišleisk jo iš akių, eik, 
kur jis veda, neprisikišk per arti, jis liepsnoja, tu gali 
sudegti. Pirmyn, aš praskiriu krūmokšnius, atsargiai, ne- 
atsitrenk į tą šešėlį dešinėje... Lipnios rankos, negailes- 
tingos rankos, negrįžkite šen, traukitės šalin. Nelieskite 
jo, arba primušiu! (Karaliui) Nesigręžiok. Atsargiai, kai- 
rėje bedugnė, nebijok to seno vilko, kur staugia... jo iltys 
popierinės, jis netikras. (Vilkui) Vilke, dink iš akių. (Ka- 
raliui) Nebijok ir žiurkių. Jos negali tau sukandžioti kojų 

pirštų. (Žiurkėms) Žiurkės ir gyvatės, dinkit! (Karaliui) 
Nesileisk sugraudinamas to elgetos, kuris siekia tavo ran- 
kos... Saugokis senės, kuri ateina... Neimk stiklo van- 
dens, kurį tau duoda... Nesi ištroškęs. (Įsivaizduojamai 
senei) Jo nereikia pagirdyti, moterie, jis nėra ištroškęs. 
Neužgriozdinkit jam kelio. Dinkit iš akių. (Karaliui) Per- 
lipk užtvarą... Sunkvežimis nesuvažinės tavęs, tai mira- 
žas... Gali pereiti, eik... Ne, ne, šimtažiedžiai nedainuoja, 
net ir laukiniai. Aš sugeriu jų balsus; juos pačius išrau- 
nu!.. Nesiklausyk upelio čiurlenimo. Šiaip jo negirdėti. 
Upelis irgi netikras, čiurlenimas dirbtinis... Dirbtiniai balsai, 
nutilkite. (Karaliui) Niekas tavęs nebešaukia. Pauostyk 
paskutinį sykį tą gėlę ir mesk. Pamiršk jos kvapą. Tu 
nebegali kalbėti. Ir su kuo kalbėtum? Taip, gerai, kelk 
viena koją, kitą. Štai lieptelis, nebijok svaigulio. (Kara- 
lius eina sosto laiptelių link) Laikykis tiesiai, lazdos nerei- 
kia, beje, ir neturi. Nesilenk, svarbiausia, negriūk. Lipk, 
lipk. (Karalius palipėja kokiais trim ar keturiais sosto 
laipteliais) Aukščiau, dar aukščiau, lipk, dar aukščiau, 
dar aukščiau. (Karalius stovi prie pat sosto) Atsigręžk, 
žiūrėk kiaurai mane. Žiūrėk į tą veidrodį be atvaizdo, 
stovėk tiesiai... Duok man savo kojas, dešinę, kairę. (Jai 
duodant įsakymus, Karaliaus galūnės stingsta) Duok pirš- 
tą, duok du pirštus... tris... keturis... penkis... visus de- 
šimt pirštų. Palik dešinę ranką, kairę ranką, krūtine, abu 
pečius ir pilvą. (Karalius stovi kaip stabo ištiktas). Štai ir 
viskas matai, tu praradai žadą, širdžiai nebereikia plakti, 
nebėra prasmės kvėpuoti. Veltui blaškeisi, ar ne? Gali 
sėstis. 


Margerita staiga dingsta dešinėje pusėje 


Karalius sėdi soste. Paskutinėje mizanscenoje ga- 
lėjai pamatyti vieną po kito dingstant duris, lan- 
gus, sosto salės sienas. Ši dekoracijos kaita labai 
svarbi 


Dabar scena tuščia, tik Karalius sėdi soste, blyš- 
kiai pilkos spalvos apšviestas. Paskui Karalius 
su sostu irgi dingsta 


190 ĖUGENE IONESCO 


Pagaliau lieka vien blyški šviesa 


Langai, durys, sienos, Karalius ir sostas dingsta iš 
lėto, vienas po kito, labai aiškiai. Karalius soste 
kurį laiką turi būti matomas, paskui nuskęsta lyg 
rūke 

